RANGOS SUTARTIES BENROJI DALIS

# SUTARTIES SĄVOKOS

## Sutarties BD ir Sutarties SD pirmąja didžiąja raide parašyti žodžiai ir sąvokos turi tokią jiems suteikiamą reikšmę, jeigu aiškiai nenurodyta kitaip arba kontekstas aiškiai nereikalauja kitaip:

Asmenys

## **Rangovas** – tiekėjas ar tiekėjų grupė, nurodyti šios Sutarties SD, atliekantis (-i) Sutartyje nurodytus Darbus Užsakovui.

## **Užsakovas (ar Objekto statytojas)** – Sutarties SD nurodytas juridinis asmuo, perkantis Sutarties SD nurodytus Darbus iš Rangovo.

## **Šalis** – Rangovas arba Užsakovas.

## **Šalys** – Užsakovas ir Rangovas kartu.

## **Trečioji šalis** – bet kuris kitas fizinis arba juridinis asmuo (pagal kontekstą).

## **Ūkio subjektas** – Rangovo Paraiškoje ir/ ar Pasiūlyme, kurio pagrindu Rangovo pasiūlymas pripažintas laimėjusiu, nurodytas fizinis (specialistas) (jei jis nėra Rangovo įdarbinamas) ir/ ar juridinis asmuo, kurio pajėgumais Rangovas rėmėsi, siekdamas pagrįsti kvalifikacijos ir/ ar kokybės vadybos sistemų reikalavimų atitiktį (jei taikoma).

## **Kvazisubtiekėjas** – Rangovo Paraiškoje ir/ ar Pasiūlyme, kurio pagrindu Rangovo pasiūlymas pripažintas laimėjusiu, nurodytas sutarties sudarymo atveju, ketinamas įdarbinti specialistas, kurio pajėgumais rėmėsi, siekdamas pagrįsti kvalifikacijos reikalavimų atitiktį.

## **Subrangovas** – Rangovo pasiūlyme ir/ar paraiškoje, ir/ar prieš pasirašant sutartį (jeigu Subrangovai Pasiūlymo (ar Paraiškos) pateikimo metu buvo nežinomi) nurodytas juridinis arba fizinis asmuo, kuris pagal galiojantį tarpusavio sandorį su Rangovu, Rangovo pasitelkiamas atlikti Sutartyje nurodytus Darbus (atitinkamą jų dalį).

## **Projektuotojas** – fizinis ar juridinis asmuo, turintis teisę užsiimti projektavimo veikla.

## **Projekto vykdymo priežiūros vykdytojas** - projektuotojo (projektuotojo pavedimu projekto rengėjo) atliekama projekto vykdymo priežiūra (statybos metu) pagal Užsakovo ir projektuotojo pasirašytą projekto vykdymo priežiūros sutartį (jei pasirašoma atskira projekto vykdymo priežiūros sutartis). Kai projektas rengiamas dviem etapais, o techninį darbo projektą parengė kitas, projektinių pasiūlymų nerengęs projektuotojas, projekto vykdymo priežiūrą (statybos metu) atlieka techninį darbo projektą parengęs projektuotojas.

## **Techninis prižiūrėtojas** – Užsakovo paskirtas bei Užsakovą atstovaujantis asmuo, galiojančių teisės aktų nustatyta tvarka, vadovaujantis Statinio statybos techninei priežiūrai, atliekantis statinio statybos (bendrųjų statybos darbų) bendrosios techninės priežiūros vadovo funkcijas, koordinuoja specialiąją statinio statybos priežiūrą, jos vadovų veiklą ir pagal kompetenciją atsako už pastatyto statinio normatyvinę kokybę.

Bendrosios sąvokos

## **Pirkimas** – Užsakovo įvykdytas pirkimas, siekiant sudaryti Rangos sutartį.

## **Statinys (objektas)** – Užsakovo užduotyje/ Techninėje specifikacijoje ir (ar) Sutarties SD nurodytas objektas, kurio Projektą pagal Sutartį privalo parengti Rangovas, kurio statybai Rangovas privalo gauti statybą leidžiantį dokumentą jei jį gauti reikalaujama teisės aktuose, bei kurio statybos, rekonstrukcijos, remonto ar griovimo darbus Rangovas įsipareigoja atlikti pagal Sutartį.

## **Darbai** – Sutarties SD 1 skyriuje nurodyti: techninio (darbo) projekto (ar kitos projektavimo užduoties) parengimo darbai (jei taikoma), taip pat Statinio statybos, rekonstrukcijos, remonto ir/ar griovimo darbai, statinio projekto vykdymo priežiūra (jei taikoma) kuriuos Rangovas įsipareigoja atlikti savo rizika bei perduoti atliktų Darbų rezultatą Užsakovui šioje Sutartyje nustatytomis sąlygomis ir tvarka.

## **Darbų kaina** – Pasiūlyme nurodyta ir šios Sutarties SD 2 skyriuje įvardinta fiksuota suma už visus Darbus, kuri nekinta visu Sutarties galiojimo laikotarpiu (išskyrus atvejus, kai Sutartyje numatyta tvarka keičiama Darbų apimtis, įskaitant kai keičiamos naudotinos medžiagos) ir kurią Užsakovas moka Rangovui už atliktus ir Sutartyje numatyta tvarka priimtus Darbus, įskaitant visas su Darbų atlikimu susijusias išlaidas ir mokesčius. Sutarties SD 2 skyriuje Darbų kaina nurodoma, jei Užsakovas Darbų atžvilgiu yra pasirinkęs fiksuotos kainos kainodaros būdą.

## **Darbų įkainiai** – Rangovo Pasiūlyme nurodyti vienetiniai Darbų (įskaitant naudotinas medžiagas) įkainiai, pagal kuriuos Užsakovas moka Rangovui už atliekamus Darbus, įskaitant visas išlaidas ir mokesčius. Darbų įkainiai yra taikomi, jei Užsakovas Darbų atžvilgiu yra pasirinkęs fiksuoto įkainio kainodaros būdą.

## **Pakeitimas** –bet koks Sutarties keitimas, įskaitant, bet neapsiribojant, papildomų darbų įsigijimas iš Rangovo, Darbų dalies atsisakymas ar dalies Darbų pakeitimas kitais, atliekamas vadovaujantis Sutarties BD 14 skyriuje nustatyta tvarka, kuris leidžiamas pagal įstatymų, reglamentuojančių viešuosius pirkimus, reikalavimus (PĮ ar VPĮ).

## **Projektavimo veiksmai** – Sutarties SD 4 dalyje nurodyta Darbų dalis susijusi su projektavimo veiksmais, Sutarties prieduose, galiojančiuose teisės aktuose numatyti veiksmai, susiję su Statinio projektavimu (įskaitant Projektinių pasiūlymų, Techninio darbo projekto, kitos projektinės dokumentacijos parengimas, statybą leidžiančio dokumento gavimas), Projekto vykdymo priežiūra, bet tuo neapsiribojantys, kuriuos Rangovas privalo atlikti kaip neatskiriamą Darbų dalį pagal šią Sutartį.

## **Pradinės Sutarties vertė** – Rangovo Pasiūlyme nurodyta ir šios Sutarties SD 2 skyriuje įvardinta pradinė Darbų kaina, taip kaip ji apibrėžta vadovaujantis Viešųjų pirkimų tarnybos direktoriaus 2017-06-28 įsakymu Nr. 1S-95 patvirtintos „Kainodaros taisyklių nustatymo metodika“ (aktuali redakcija). Sutartyje nurodant Pradinės sutarties vertę, į ją neįtraukiama ta vertė, kuri gali atsirasti dėl pirkimo dokumentuose ir Sutartyje numatytų pasirinkimo galimybių (Sutarties termino, perkamų kiekių, apimties, objekto pakeitimų ir pan.). Pradinės sutarties vertė nekinta per visą Sutarties vykdymo laikotarpį, išskyrus kai Sutarties vertė peržiūrima pagal joje nurodytas kainų peržiūros sąlygas.

## **Maksimali Sutarties vertė** – šios Sutarties SD 2 skyriuje įvardinta Pirkimui Užsakovo skirta maksimali lėšų suma taip kaip ji apibrėžta vadovaujantis Viešųjų pirkimų tarnybos direktoriaus 2017-06-28 įsakymu Nr. 1S-95 patvirtintos „Kainodaros taisyklių nustatymo metodika“ (aktualia redakcija). Maksimali sutarties vertė taikoma tik jei Sutartyje nustatyta fiksuoto įkainio kainodara.

## **PVM** – pridėtinės vertės mokestis.

Dokumentai

## **Sutartis** – Rangos sutartis, taip kaip ji aprašyta Sutarties SD, susidedanti iš Sutarties SD 12.1. skyriuje įvardintų Sutarties priedų, taip pat Sutarties BD [2.2](#_bookmark0) punkte išvardintų dokumentų.

## **Sutarties BD** – šis dokumentas, kuris yra sudėtinė ir neatskiriama Sutarties dalis, nustatanti standartines Sutarties nuostatas bei standartines Užsakovo ir Rangovo teises, pareigas bei atsakomybę.

## **Sutarties SD** – Sutarties specialioji dalis, kurioje aptariamas Sutarties dalykas, Darbų apimtis, Darbų kaina arba Darbų įkainiai ir Pradinė Sutarties vertė, Darbų atlikimo terminai, Sutarties BD išlygos bei kitos Šalių sutartos sąlygos.

## **Techninė specifikacija (užduotis)** – Pirkimo sąlygų dalį sudarantis dokumentas, kuriame nustatyti Užsakovo reikalavimai Darbams.

## **Pirkimo sąlygos** – Užsakovo Pirkimo procedūrų metu pateiktų dokumentų visuma, kuriais vadovaudamasis Rangovas pateikė Pasiūlymą.

## **Paraiška** – Užsakovui vykdant pirkimo procedūras, Rangovo raštu pateikiamų dokumentų ir duomenų visuma, kuria reiškiamas pageidavimas dalyvauti atliekamame pirkime.

## **Pasiūlymas -** Rangovo raštu pateikiamų dokumentų ir duomenų visuma atlikti darbus pagal Užsakovo pirkimo dokumentuose nustatytas sąlygas. Tuo atveju, jei Pirkimo metu buvo vykdytos derybos, tai Pasiūlymas reiškia galutinį Rangovo pasiūlymą.

## **Kvietimas sudaryti sutartį** – Užsakovo Rangovui pateiktas pranešimas, kuriuo Rangovas informuojamas apie pasibaigusį Sutarties sudarymo atidėjimo terminą ar (ir) Sutarties sudarymą.

## **Teisės aktai** – reiškia Lietuvos Respublikos teisės aktus ir tarptautines sutartis, taip pat Europos Sąjungos teisės aktus ar bet kokios trečiosios šalies viešosios valdžios individualaus ar norminio pobūdžio potvarkius, kurie, nepriklausomai nuo jų teisinės galios ir/ar jurisdikcijos, saisto bet kurią Šalį ir/ar turi įtakos šios Sutarties vykdymui bei Užsakovo vidaus teisės aktus, su kuriais Rangovas buvo supažindintas.

## **PĮ** – Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymas.

## **VPĮ** - Lietuvos Respublikos viešųjų pirkimų įstatymas.

## **Projektas -** teisės aktų nustatyta tvarka Užsakovo pasamdyto Projektuotojo parengtas, suderintas bei patvirtintas kompetentingose institucijose Statinio **Projektas, kuris yra parengtas** *(Rangovo rengiamo Projekto sudėtis detalizuojama Sutarties SD ir Techninėje specifikacijoje)*:

*(jei rengiami projektiniai pasiūlymai ir Techninis darbo projektas)*

## **1.34.1. dviem etapais** – kai pirma parengti Statinio Projektiniai pasiūlymai, o po to – Statinio Techninis darbo projektas;

*(jei yra parengti projektiniai pasiūlymai bei gautas statybą leidžiantis dokumentas)*

1.34.2.**vienu etapu** parengtas Statinio projektas, kurio pagrindu buvo išduotas statybą leidžiantis dokumentas Statinio statybai ir yra (gali būti) pateiktas ir registruojamas pranešimas apie Statinio statybos darbų pradžią;

## *(jei nerengiamas techninis darbo projektas ir projektiniai pasiūlymai)*

1.34.3. laikoma bet kokia kita Užsakovo užsakymu parengta Darbų projektinė dokumentacija.

## **Projektiniai pasiūlymai arba PP** –teisės aktų nustatyta tvarka Projektuotojo parengti, suderinti bei patvirtinti Statinio projektiniai pasiūlymai, kurie rengiami kaip Projekto pirmasis etapas, ir kurie skirti Statinio statybą leidžiančiam dokumentui gauti ir/ar visuomenei informuoti apie numatomą Statinio projektavimą.

## **Techninis darbo projektas arba** **TDP** – teisės aktų nustatyta tvarka Projektuotojo parengtas, suderintas bei patvirtintas Statinio techninis darbo projektas, kuris rengiamas Projekto antruoju etapu, ir kuris skirtas Darbams Objekte vykdyti ir Statinio statybos užbaigimo procedūroms atlikti.

## **Sąmata** – Rangovo Pasiūlymo dalis, kurioje Pirkimo sąlygose nustatyta tvarka nurodoma Darbų kaina (kai taikoma fiksuotos kainos kainodara) arba Darbų įkainiai (kai taikoma fiksuotų įkainių kainodara), suskaidyti pagal darbų rūšis ar apimtis. Ši Sąmata gali būti detalizuojama ir tikslinama šioje Sutartyje nustatyta tvarka. Kai Sutartyje nustatyta tvarka parengiama ir Užsakovo patvirtinama detalizuota Sąmata, ji pakeičia Pasiūlyme pateiktą Sąmatą ir tampa Šalims privaloma.

## **Darbų vykdymo grafikas** – Sutarties BD nustatyta tvarka Rangovo parengtas ir su Užsakovu suderintas visų pagal Sutartį vykdytinų Darbų atlikimo grafikas.

## **Darbų dalies perdavimo aktas** – Sutartyje nustatyta tvarka Šalių pasirašomas tinkamai ir kokybiškai atliktos atitinkamos Darbų dalies perdavimo aktas, kurio forma yra parengta Užsakovo ir pateikiama atitinkamame Sutarties SD priede.

## **Darbų etapo perdavimo aktas** – Sutartyje nustatyta tvarka Šalių pasirašomas tinkamai ir kokybiškai atliktos Darbų vykdymo grafike numatyto etapo Darbų dalies perdavimo aktas, kurio forma yra parengta Užsakovo ir pateikiama atitinkamame Sutarties SD priede.

## **Galutinis perdavimo aktas** – Sutartyje nustatyta tvarka Šalių pasirašomas tinkamai ir kokybiškai atliktų Darbų perdavimo aktas, kai Darbai yra visiškai užbaigti ir yra ištaisyti visi Darbų trūkumai, kurio forma yra parengta Užsakovo ir pateikiama atitinkamame Sutarties SD priede.

## **Perdavimo aktas** – bet kuris iš Darbų dalies perdavimo akto, Darbų etapo perdavimo akto ir Galutinio perdavimo akto.

## **Sąskaita** – Rangovo Užsakovui šioje Sutartyje numatyta tvarka už atliktus ir priimtus Darbus (jų dalį) išrašyta ir pateikta PVM sąskaita-faktūra ar kitas mokėjimo dokumentas, atitinkantis taikytinų teisės aktų reikalavimus, taip pat, jei taikytina, Rangovo Užsakovui šioje Sutartyje numatyta tvarka išrašyta ir pateikta sąskaita avanso gavimui. Sąskaitos teikiamos, priimamos ir apdorojamos PĮ 34 straipsnio 3 dalyje (su vėlesniais pakeitimais ir papildymais) nustatyta tvarka per sąskaitų administravimo bendrąją informacinę sistemą „SABIS“ (toliau bendrai – Sąskaitų informacinė sistema).

Datos ir terminai

## **Diena** – jei šios Sutarties dokumentai nenustato kitaip, ši sąvoka reiškia kalendorinę dieną.

## **Darbo diena** – jei šios Sutarties dokumentai nenustato kitaip, ši sąvoka reiškia darbo dieną Lietuvos Respublikoje.

## **Sutarties įsigaliojimo diena** – Sutarties pasirašymo diena arba kita Sutarties SD nurodyta Sutarties įsigaliojimo data.

# SUTARTIES ĮSIGALIOJIMAS, STRUKTŪRA IR AIŠKINIMAS

## Šios Sutarties pasirašymo diena laikoma data, kai Sutartį pasirašo paskutinė Sutarties Šalis. Sutartis įsigalioja:

### Sutarties pasirašymo dieną (jei pagal Sutarties SD nuostatas Rangovas neprivalo pateikti Sutarties įvykdymo užtikrinimo), arba

### kitą Sutarties SD nurodytą Sutarties įsigaliojimo dieną (tačiau jei pagal Sutarties SD nuostatas Rangovas privalo pateikti Sutarties įvykdymo užtikrinimą, tai Sutartis įsigalioja Sutarties SD nurodytą dieną tik tuo atveju, jei iki nurodytos dienos Rangovas pateikia Sutarties sąlygas atitinkantį Sutarties įvykdymo užtikrinimą), arba

### jei Sutarties SD nėra nurodyta kita konkreti Sutarties įsigaliojimo diena, o pagal Sutarties SD nuostatas Rangovas privalo pateikti Sutarties įvykdymo užtikrinimą, tai Sutartis įsigalioja nuo Sutarties įvykdymo užtikrinimo pateikimo momento.

### Jei per Sutarties SD nustatytą terminą Rangovas nepateikia Užsakovui Sutarties sąlygas atitinkančio Sutarties įvykdymo užtikrinimo, tai Sutartis, nepaisant to, kad yra pasirašyta abiejų Šalių, laikoma nesudaryta ir neįsigalioja, o tai yra laikoma atsisakymu sudaryti Sutartį. Sutartis galioja iki visiško Šalių įsipareigojimų pagal Sutartį įvykdymo dienos arba Sutarties nutraukimo dienos arba kitos Sutarties SD nurodytos dienos.

## Ši Sutartis yra vientisas ir nedalomas dokumentas, kurį sudaro toliau išvardinti dokumentai. Sutarties aiškinimo ir taikymo tikslais nustatoma tokia Sutarties dokumentų pirmenybės tvarka (nebent Sutarties SD būtų numatyta kitaip):

### Sutarties SD (be priedų);

### Sutarties BD;

### Pirkimo dokumentų paaiškinimai (patikslinimai) atlikti Užsakovo, pateikti Pirkimo procedūros metu (jei jų bus);

### Pirkimo dokumentai;

### Techninė specifikacija;

### Techninis darbo projektas;

### Užsakovo prašymai paaiškinti Rangovo pasiūlymą bei Rangovo paaiškinimai, pateikti Pirkimo procedūros metu;

### Rangovo Pasiūlymas (Pasiūlymas), pateiktas Pirkimo procedūros metu (įskaitant Sąmatą);

### kiti Sutarties SD įvardinti priedai.

## Jei Sutarties dokumentuose atsiranda neaiškumų, neatitikimų ar prieštaravimų, taikoma tokia taisyklė: aukštesnės galios dokumentuose nustatytos sąlygos laikomos svarbesnėmis ir taikomos vietoj žemesnės galios dokumente nurodytų sąlygų. Ši taisyklė taikoma nuo Sutarties sudarymo dienos.

## Jei Sutarties dokumentai nenustato kitaip, Sutarties tekstas turi būti suprantamas taikant šias pagrindines aiškinimo taisykles:

### žodžiai, žymintys konkrečią asmens lytį, reiškia bet kurią lytį;

### žodžiai, žymintys vienaskaitą reiškia ir daugiskaitą, žodžiai, žymintys daugiskaitą reiškia ir vienaskaitą;

### žodžiai „susitarti“, „susitarė“, „susitarimas“ visuomet reiškia, kad atitinkamas susitarimas Šalių turi būti įformintas raštu;

### „raštu“ reiškia atitinkamos Šalies sudarytus popierinius ir/ar elektroninius dokumentus bei bet kokius Sutartyje nurodytomis komunikacijos priemonėmis kitai Šaliai pateiktus pranešimus.

## Visos šioje Sutartyje vartojamos sąvokos ir terminai turi bendrinę reikšmę arba artimiausią Sutarties pobūdžiui specialiąją reikšmę, jei Sutartyje nėra nustatyta ir paaiškinta kitokia jų reikšmė.

# ŠALIŲ PATVIRTINIMAI IR GARANTIJOS

## Kiekviena iš Šalių pareiškia ir garantuoja kitai Šaliai, kad:

### Šalis yra tinkamai įsteigta ir teisėtai veikia pagal buveinės valstybės teisės aktų reikalavimus;

### Šalis atliko visus teisinius veiksmus, būtinus, kad Sutartis būtų tinkamai sudaryta ir galiotų;

### sudarydama Sutartį, Šalis neviršija savo kompetencijos ir nepažeidžia ją saistančių teisės aktų, taisyklių, statutų, teismo sprendimų, įstatų, nuostatų, potvarkių, įsipareigojimų ir susitarimų;

### Šalies atstovai, pasirašę šią Sutartį, yra Šalies tinkamai įgalioti ją pasirašyti ir Šalių ir/ar jų atstovų asmens duomenys, būtini tinkamam Sutarties sudarymui, nelaikomi konfidencialia informacija;

### Šaliai nėra žinoma apie jokius būsimus teisinės aplinkos pasikeitimus, kurie gali turėti įtakos Šalies įsipareigojimų pagal šią Sutartį vykdymui;

### Sutartis yra Šaliai galiojantis, teisinis ir ją saistantis įsipareigojimas, kurio vykdymo galima pareikalauti pagal Sutarties sąlygas;

### Sutarties sudarymo dieną Šalims šios Sutarties sąlygos yra aiškios ir vykdytinos.

## Rangovas papildomai pareiškia ir garantuoja Užsakovui, kad:

### nedalyvauja Lietuvos Respublikos konkurencijos įstatymo 5 straipsnyje nurodytuose draudžiamuose susitarimuose ir susitarimuose, pažeidžiančiuose PĮ 29 straipsnio 1 dalyje nurodytus principus (su vėlesniais pakeitimais ar papildymais);

### turi visus teisės aktais numatytus leidimus, licencijas, atestatus, pažymėjimus, darbuotojus, organizacines ir technines priemones, reikalingas Darbams atlikti;

### prieš pateikdamas Pasiūlymą ir prieš pasirašydamas šią Sutartį gavo iš Užsakovo visą reikiamą informaciją apie Statinį (objektą) ir Darbų apimtis pagal šią Sutartį (tame tarpe fiziškai apžiūrėjo ir įvertino statybvietę (jei taikoma)), kiek visa tai būtina Darbų apimtims, Darbų kainai ar Darbų įkainiams bei Darbų užbaigimo terminui nustatyti, tinkamai susipažino su šia informacija, ją įvertino ir suprato, todėl šiuo pagrindu Rangovas neturės teisės reikšti pretenzijų Sutarties vykdymo metu dėl aplinkybių, kurių nenurodė/ nepaklausė/ nepasitikslino pas Užsakovą prieš pateikdamas Pasiūlymą/Paraišką dalyvauti pirkime;

### Rangovas patvirtina, kad prieš pateikdamas Pasiūlymą/Paraišką ir prieš pasirašydamas šią Sutartį, turėjo visas galimybes pateikti klausimus bei išsamiai, rūpestingai ir atidžiai susipažino, patikrino ir įvertino Pirkimo sąlygas (įskaitant Techninę specifikaciją), Užsakovo pateiktą dokumentaciją ir Projektą (jeigu toks parengtas), informavo Užsakovą apie pastebėtas klaidas ar neatitikimus Užsakovo dokumentacijoje (jei tokių buvo), todėl šiuo pagrindu Rangovas neturės teisės reikšti pretenzijų Sutarties vykdymo metu;

### į Pasiūlymo kainą įskaičiavo visas išlaidas, būtinas Darbų pagal šią Sutartį atlikimui (įskaitant Sąskaitų teikimą, naudojantis elektronine paslauga SABIS, kurios svetainė pasiekiama adresu [*www.sabis.lt*](http://www.sabis.lt)), bei prisiima riziką dėl to, kad ne nuo Užsakovo priklausančių aplinkybių padidės su Sutarties vykdymu susijusios Rangovo išlaidos ir/ar Rangovui Sutarties vykdymas taps sudėtingesnis;

### yra mokus ir jam neiškelta arba nėra numatoma iškelti bankroto ar restruktūrizavimo byla ir nenumatoma jo likviduoti;

### nėra kitų svarbių su Rangovu susijusių aplinkybių, kurios galėtų daryti neigiamą įtaką Rangovo įsipareigojimų pagal šią Sutartį vykdymui;

### prisiima visišką atsakomybę dėl savo pasitelktų Sutarties vykdymui darbuotojų veiksmų bei dėl Sutarties vykdymui pasitelktų darbuotojų veiksmų kilus žalai įsipareigoja visiškai atlyginti nuostolius gamtai, aplinkai, Užsakovui ir (ar) tretiesiems asmenims (įskaitant jų turtą);

### pasirašydamas Sutartį Rangovas suteikia Užsakovui teisę iš Rangovo gautus Darbų rezultatus naudoti savo nuožiūra, perduoti tretiesiems asmenims, taip pat skelbti Darbų rezultato duomenis be atskiro Rangovo sutikimo. Tuo pačiu Rangovas suteikia Užsakovui teisę naudotis bet kokiomis anksčiau įgytomis pramoninės ir intelektinės nuosavybės teisėmis, kurios buvo įtrauktos į Sutarties vykdymo veiklos rezultatus.

### visą Sutarties galiojimo laikotarpį užtikrins 2014 m. liepos 31 d. Tarybos reglamento (ES) Nr. 833/2014 (su vėlesniais pakeitimais ir papildymais) dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje, su pakeitimais, padarytais 2022 m. balandžio 8 d. Tarybos reglamentu (ES) Nr. 2022/576, ir PĮ 58 straipsnio 41 dalies 1-3 punktuose (su vėlesniais pakeitimais ir papildymais) ir PĮ 50 straipsnio 8 ir 9 dalies sąlygų (su vėlesniais pakeitimais ir papildymais), kai Pirkimo objektas apima PĮ 92 straipsnio 13 dalyje (su vėlesniais pakeitimais ir papildymais) numatytame sąraše nurodytų BVPŽ kodų prekes ar paslaugas nurodytų sąlygų išlaikymą, jei tos sąlygos buvo tikrinamos prieš sudarant šią Sutartį ir sudarys galimybes Užsakovui bet kuriuo metu ir bet kuria apimtimi patikrinti minėtų sąlygų laikymąsi Sutarties galiojimo laikotarpiu.

## Pasikeitus aplinkybėms, nurodytoms Sutarties BD 3.1 ir/ar 3.2 punktų papunkčiuose, Rangovas įsipareigoja apie tai raštu informuoti kitą Šalį ne vėliau kaip per 3 (tris) kalendorines dienas; Rangovas patvirtina ir pareiškia, kad supranta, kad šiame punkte nurodytos pareigos pažeidimas reiškia esminį bendradarbiavimo pareigos pažeidimą.

## Užsakovas patvirtina, kad:

### įvykdė arba įgaliojo Perkantįjį subjektą / Perkančiąją organizaciją šiai Sutarčiai sudaryti būtinas pirkimų procedūras (jei taikoma);

### priims pagal šios Sutarties nuostatas kokybiškai atliktus Darbus ir už tokius priimtus Darbus atsiskaitys Sutartyje nustatyta tvarka ir terminais, jei Rangovas pateiks Užsakovui visus šioje Sutartyje numatytus dokumentus, reikalingus apmokėjimui už tokius Darbus .

## Jei paaiškėja, kad šioje Sutartyje nurodytas Šalies patvirtinimas ir pareiškimas yra melagingas ir/ar klaidingas, tai Šalis privalo atlyginti kitai Šaliai dėl tokio melagingo ir/ar klaidingo patvirtinimo ir/ar pareiškimo patirtus nuostolius.

## Sutartis yra sudaryta remiantis PĮ nuostatomis ir kitų teisės aktų nuostatomis. Esant situacijai, kuomet Sutarties BD ir/ar Sutarties SD neatitinka PĮ išdėstytų reikalavimų, taikomos PĮ normos. Šalys konstatuoja ir patvirtina, jog šios Sutarties nuostatos Pirkimo sąlygų nuostatoms neprieštarauja.

# SUTARTIES DALYKAS

## Šios Sutarties dalykas yra Darbai, kurie nurodyti Sutarties SD 1 skyriuje ir kurių apimtis nurodyta Sutarties SD 2 skyriuje, bei visi kiti šioje Sutartyje numatyti Rangovo bei Užsakovo prisiimti įsipareigojimai.

## Pagal šią Sutartį Darbai atliekami išskirtinai Užsakovo naudai ir jo interesais.

# DARBŲ APIMTIS IR KAINA

## Informacija apie Sutarties kainodaros būdą pateikiama Sutarties SD 2 skyriuje.

### Kai yra pasirinktas fiksuotos kainos kainodaros būdas, tai Užsakovas šioje Sutartyje numatyta tvarka sumoka Rangovui Sutarties SD 2 skyriuje nurodytą fiksuotą Darbų kainą, nebent būtų taikomos Sutarties BD [5.3](#_bookmark1) punkto nuostatos.

### Kai yra pasirinktas fiksuotų vienetinių Darbų įkainių kainodaros būdas, tai Užsakovas šioje Sutartyje numatyta tvarka sumoka Rangovui už faktiškai atliktus ir priimtus Darbus kainą, apskaičiuotą pagal Darbų įkainius ir faktiškai atliktų ir priimtų Darbų kiekius, neviršijant Maksimalios Sutarties vertės, nebent būtų taikomos Sutarties BD [5.3](#_bookmark1) punkto nuostatos.

## Sutarties galiojimo laikotarpiu Užsakovas, raštu apie tai informuodamas Rangovą, gali keisti Darbų apimtis tokia tvarka:

### gali atsisakyti dalies Darbų ar sumažinti Darbų apimtis dėl (a) ne nuo Sutarties Šalių atsiradusių aplinkybių arba aplinkybių, kurios tampa žinomos po Sutarties sudarymo, kurių atsiradimo Pirkimo procedūrų vykdymo metu ir Sutarties sudarymo metu Šalys negalėjo protingai numatyti (pvz., dėl techninių sprendinių keitimo tam tikri Darbai tampa nebereikalingi ir kt.), (b) pasikeitusių Užsakovo poreikių. Toks atsisakymas yra galimas, jeigu neprieštarauja PĮ 97 straipsnio nuostatoms. Tokio atsisakymo atveju, priklausomai nuo pasirinkto kainodaros būdo, atitinkamai koreguojama Darbų kaina arba Pradinė Sutarties vertė, vadovaujantis Viešųjų pirkimų tarnybos direktoriaus 2017-06-28 įsakymu Nr. 1S-95 patvirtintos „Kainodaros taisyklių nustatymo metodika“ (su vėlesniais pakeitimais ir papildymais). Tais atvejais, kai pagal šį punktą koreguojama Darbų kaina, tai Darbų kaina mažinama pagal Sąmatoje numatytas atitinkamų Darbų kainas (įskaitant su tokiais Darbais susijusias visas pridėtines ir kitas išlaidas, tame tarpe Rangovo pelno maržą), o, jei tokių konkrečių Darbų kainos Sąmatoje nėra nurodytos – Šalių sutartomis vidutinėmis tokių darbų rinkos kainomis, kurios yra tų darbų atlikimo metu.

### gali didinti Darbų apimtis (t. y. pavesti Rangovui atlikti papildomus darbus, ir/ar atlikti kitus darbus vietoj atsisakytos Darbų dalies), jei tai susiję su Objektu, neviršijant PĮ 97 str. numatytų limitų ir jų taikymo sąlygų. Tokio Darbų apimties didinimo atveju yra, priklausomai nuo pasirinkto kainodaros būdų, atitinkamai koreguojama Darbų kaina arba Pradinė Sutarties vertė. Tais atvejais, kai pagal šį punktą koreguojama Darbų kaina, tai Darbų kaina didinama pagal papildomiems darbams taikytinas Sąmatoje numatytas atitinkamų Darbų kainas (įskaitant su tokiais Darbais susijusias visas pridėtines ir kitas išlaidas, tame tarpe Rangovo pelno maržą), o, jei tokių konkrečių Darbų kainos Sąmatoje nėra nurodytos – Šalių sutartomis vidutinėmis tokių darbų rinkos kainomis, kurios yra tų darbų atlikimo metu. Tais atvejais, kai pagal šį punktą koreguojama Sutarties vertė, tai Pradinė Sutarties vertė didinama vadovaujantis Darbų įkainiais, o, jei tokių papildomų darbų atžvilgiu konkrečių Darbų įkainių nėra numatyta – Šalių sutartais vidutiniais tokių darbų rinkos įkainiais, kurie yra tų darbų atlikimo metu.

## Siekiant išvengti abejonių, Šalys susitaria, kad, priklausomai nuo Sutarties SD numatytos Darbų dalies susijusios su projektavimo veiksmais, Rangovui vykdant Darbus, Projektiniuose pasiūlymuose nurodytų sprendinių detalizavimas Techniniame darbo projekte (įskaitant Techninio darbo projekto derinimo eigoje Užsakovo pateiktus Techninio darbo projekto sprendinių patikslinimus ar išaiškinimus) arba Projekto (kai jis rengiamas vienu etapu) sprendinių detalizavimas (t. y. papildymas konkretesniais sprendiniais, kurie nekeičia Projekte numatytų fiksuotų ar ribinių verčių) nėra Projekto keitimas, nulemiantis papildomų darbų atsiradimą, ir Rangovas dėl to neturi teisės reikalauti padidinti Darbų kainą ir/ar pratęsti Darbų vykdymo grafike numatytus Darbų atlikimo terminus, išskyrus jeigu dėl šiame punkte nurodytų sprendinių detalizavimo pagal taikytinų teisės aktų nuostatas kyla pareiga: (a) iš naujo pranešti apie Statinio statybos darbų pradžią, ir/ar (b) gauti naują statybą leidžiantį dokumentą. Jeigu dėl šiame punkte nurodytų sprendinių detalizavimo pagal taikytinų teisės aktų nuostatas kyla pareiga įregistruoti naują Projektą laidą (jei taikoma) teisės aktuose nustatyta tvarka ir/ar gauti naują statybą leidžiantį dokumentą, Rangovas turi teisę reikalauti pratęsti Darbų vykdymo grafike numatytus Darbų atlikimo terminus proporcingai tiek, kiek objektyviai negalėjo vykdyti Darbų, dėl to, kad nauja Projekto laida (jei taikoma) nebuvo įregistruota dėl nuo Užsakovo priklausančių aplinkybių. Siekiant aiškumo, Rangovas bet kuriuo atveju neturi teisės reikalauti padidinti Darbų kainą ir/ar pratęsti Darbų vykdymo grafike numatytus Darbų atlikimo terminus, jeigu šia Sutartimi jam yra pavedama atlikti Darbų dalį, susijusių su projektavimo veiksmais.

## Jei tai numatyta Pirkimo sąlygose arba to pareikalauja Užsakovas, Rangovas ne vėliau kaip per 10 (dešimt) darbo dienų po Sutarties pasirašymo parengia ir pateikia Užsakovui suderinimui Užsakovo nurodytu būdu detalizuotą Sąmatą, parengtą Pasiūlyme pateiktos Sąmatos pagrindu, nekeičiant Pasiūlyme pateiktos Sąmatos (ir jos sudėtinių dalių) duomenų. Tokia Užsakovo raštu (tame tarpe el. paštu) patvirtinta Sąmata tampa neatskiriama Sutarties dalimi, pakeičia Pasiūlyme pateiktą Sąmatą ir Šalys ja vadovaujasi. Šalys aiškiai patvirtina, kad Sąmatą (tiek teikiant Pasiūlymą, tiek ją detalizuojant) sudarė ir pateikė Rangovas, vadovaudamasis Technine specifikacija (įskaitant jos sudėtine dalimi esantį Projektą) bei Pirkimo sąlygomis. Rangovas prisiima visą riziką ir atsakomybę už Sąmatos tikslumą ir jos atitikimą Techninei specifikacijai (įskaitant jos sudėtine dalimi esančiam Projektui) ir Pirkimo sąlygoms. Aiškumo dėlei Šalys pažymi, kad Rangovas neturi teisės reikalauti padidinti Darbų kainos ar Darbų įkainių, remdamasis Sąmatos netikslumais. Rangovas patvirtina savo supratimą, jog jis privalės Sutartyje nustatytais terminais įvykdyti visus numatytus Darbus (nepriklausomai nuo to, ar jie yra paminėti Sąmatoje, ar ne) ir negalės reikalauti Darbų kainos ar Darbų įkainių padidinimo ar kokių nors išlaidų atlyginimo dėl to, jog jo parengtoje Sąmatoje nėra aprašyti ir/ar įvertinti visi pagal Techninę specifikaciją bei kitus Sutarties dokumentus reikalingi atlikti Darbai.

## Rangovas supranta, kad Sutarties galiojimo metu faktinės Darbų atlikimo suteikimo ir šios Sutarties įvykdymo išlaidos gali padidėti dėl infliacijos, rinkos pokyčių ir/ar kitų priežasčių, Rangovui Sutarties vykdymas taps sudėtingesnis (Rangovui padidės įsipareigojimų vykdymo kaštai). Rangovas įvertino šias aplinkybes iki Pasiūlymo pateikimo ir Sutarties pasirašymo ir prisiima visą su tuo susijusią riziką. Įsipareigojimų vykdymo kaštų padidėjimas nesuteikia Rangovui teisės sustabdyti Sutarties vykdymo ar atsisakyti Sutarties šiuo pagrindu.

## Tais atvejais, kai Sutarčiai yra taikomas Fiksuotos kainos kainodaros būdas, Rangovas patvirtina, kad jis, rengdamas Sąmatą išanalizavo ir įvertino Techninę specifikaciją (įskaitant jos sudėtine dalimi esantį Projektą, tame tarpe jo sąnaudų kiekių žiniaraščius), kur reikia atliko reikalingas kiekių korekcijas, todėl, jei faktiniai darbų kiekiai ir/ar medžiagų kiekiai bus didesni, nei nurodyta Sąmatoje ar Techninės specifikacijos dalimi esančiame Projekte, tai Rangovas prisiima visą riziką ir atsakomybę už tokius papildomus kiekius ir tuo pagrindu neturės teisės reikalauti Užsakovo padidinti Darbų kainą. Tuo atveju, jeigu būtina atlikti papildomus darbus ir/arba pirkti papildomas medžiagas, kurių Rangovas, sudarydamas Sutartį, neturėjo ir negalėjo numatyti, vadovaujantis Lietuvos Respublikos civilinio kodekso 6.685 str. 2 d., Rangovas turi teisę reikalauti perskaičiuoti Darbų kainą tik tuo atveju, kai Darbų kaina dėl nuo Rangovo nepriklausančių priežasčių padidėjo daugiau kaip 15 (penkiolika) procentų. Papildomi darbai ir/arba medžiagos, tai betarpiškai su Sutarties vykdymu susiję darbai ir/ arba medžiagos, be kurių Sutarties tinkamas įvykdymas tampa neįmanomas (ši nuostata taikoma Fiksuotos kainos sutarčiai).

## Rangovas į Darbų kainą /Darbų įkainius (priklausomai kas taikoma) yra įskaičiavęs visas Rangovo išlaidas, susijusias su Sutartyje numatytų įsipareigojimų vykdymu, visus mokesčius, įskaitant PVM bei Sąskaitos teikimo mokestį naudojantis elektronine paslauga SABIS, taip pat įskaitant, tačiau ne tik:

### išlaidas, susijusias su Sutartyje numatytų įsipareigojimų vykdymu;

### apsirūpinimo įrankiais, reikalingais Darbams atlikti suteikti, išlaidas (jei taikoma);

### visas su dokumentų, numatytų Techninėje specifikacijoje, rengimu, derinimu ir pateikimu susijusias išlaidas;

### įsisteigimo Lietuvos Respublikoje išlaidas, įskaitant įsiregistravimą Lietuvos Respublikos mokesčių mokėtoju (jei tai reikalinga Darbų atlikimui suteikimui užtikrinti), arba su laisvo prekių (teikiamų kartu su Darbais) judėjimo teisės įgyvendinimu susijusias išlaidas (teisės pripažinimo dokumentų, patvirtinimų gavimo iš kompetentingų Lietuvos Respublikos institucijų ir/ar profesinių bendrijų išlaidas ir kita);

### šios Sutarties sudarymo ir vykdymo išlaidas, įskaitant išlaidas, susijusias su priverstiniu Sutarties vykdymu;

### visų medžiagų, kurias numato naudoti atliekant Darbus, išlaidas, transportavimo išlaidas, Rangovo darbuotojų aprūpinimo tinkama įranga bei įrankiais, reikalingais tinkamam Darbų atlikimui;

### statybvietės išlaidas, įskaitant jos sutvarkymą atlikus Darbus;

### kitas su tinkamu Darbų atlikimu teikimu susijusias išlaidas.

## PVM bus apskaičiuojamas ir mokamas prievolės apskaičiuoti PVM atsiradimo metu galiojančių teisės aktų nustatyta tvarka. Pasikeitus PVM dydžiui likusi Darbų kainos dalis ar likusi Pradinės Sutarties vertės dalis /Darbų įkainiai (priklausomai kas taikoma) atitinkamai automatiškai perskaičiuojami pagal pasikeitusį PVM dydį.

## Nebent Sutarties SD būtų nurodyta kitaip, Darbų kainos ar Pradinės Sutarties vertės ir Darbų įkainių (priklausomai kas taikoma) perskaičiavimas dėl kitų mokesčių pasikeitimo ir kainų lygio kitimo neatliekamas.

## Už Darbus, kuriuos Rangovas be Užsakovo rašytinio sutikimo atlieka nukrypdamas nuo Techninės specifikacijos ir/ar Projekto, Užsakovas Rangovui neapmoka.

# DARBŲ KOKYBĖ IR GARANTINIAI ĮSIPAREIGOJIMAI

## Atliekamų Darbų kokybei keliami reikalavimai apibrėžiami Techninėje specifikacijoje, Projekte ir Pirkimo sąlygose. Rangovas, atlikdamas Darbus, taip pat privalo laikytis visų taikytinų teisės aktų reikalavimų. Rangovas pareiškia ir garantuoja, kad Darbai bus atlikti be trūkumų ir klaidų, kurios mažintų Objekto vertę arba kitokiu būdu neigiamai įtakotų galimybę naudoti Objektą pagal tiesioginę jo paskirtį.

## Rangovo specialistai turi atitikti Pirkimo sąlygose nustatytą kvalifikaciją, jei tai Pirkimo sąlygose buvo numatyta. Rangovas įsipareigoja užtikrinti, kad Sutartį vykdys tik teisę verstis atitinkama veikla turintys asmenys, neatsižvelgiant į tai, ar Pirkimo metu Rangovo kvalifikacija dėl teisės verstis atitinkama veikla nebuvo tikrinama arba tikrinama ne visa apimtimi. Rangovas privalo užtikrinti, kad lygiavertė jo ir/ar jo personalo kvalifikacija būtų užtikrinama visą Sutarties galiojimo laikotarpį.

## Rangovas, Užsakovui pareikalavus, per Užsakovo nustatytą terminą privalo pateikti Užsakovui pakankamus įrodymus, jog jis turi visus pagal teisės aktų reikalavimus būtinus Darbų atlikimui Lietuvos Respublikoje leidimus, atestatus, licencijas ir/ar kitus teisės aktų nustatytus dokumentus.

## Rangovas garantuoja, jog bet kurio Darbų rezultato Perdavimo akto pasirašymo metu Darbų rezultatas atitinka Sutartyje nustatytus reikalavimus, jis yra be trūkumų, kurie panaikintų arba sumažintų Darbų rezultato vertę arba tinkamumą įprastam panaudojimui.

## Rangovas atliktiems Darbams suteikia žemiau nurodytų terminų garantijas, kurios negali būti trumpesnės už nurodytas Lietuvos Respublikos statybos įstatyme ir kurių terminas pradedamas skaičiuoti nuo Galutinio perdavimo akto pasirašymo tarp Šalių dienos. Tuo atveju, jei įstatymai nustato ilgesnius garantinius terminus, taikomi įstatymo nustatyti garantiniai terminai. Jei Sutarties SD nenumatyta kitaip, Rangovas atsako už Darbų trūkumus ir defektus (įskaitant jų sukeltą žalą Užsakovo, trečiųjų asmenų turtui ir žmonėms), jei tokie Darbų defektai buvo nustatyti per:

### 5 metai, išskyrus žemiau šiame punkte aptartis atvejus;

### 10 metų – esant paslėptų statinio elementų (konstrukcijų, vamzdynų ir kt.);

### 20 metų – esant tyčia paslėptų defektų;

### Rangovo Darbų vykdymui pateikiamai įrangai ir medžiagoms, taikomi įrangos ir medžiagų gamintojų ir/ar pardavėjų suteikti garantiniai terminai, tačiau visais atvejais ne trumpiau kaip 2 metai.

## Garantinis terminas stabdomas tokiam laikotarpiui, kuriuo Užsakovas negalėjo Darbų rezultato ar jo dalies naudoti dėl nustatytų trūkumų, už kuriuos atsako Rangovas.

## Rangovas atsako už visų Darbų trūkumų ar defektų, kurie gali paaiškėti per numatytus garantinius terminus, ištaisymą savo sąskaita, įskaitant atvejus, kai tokio trūkumo ar defekto priežastimi yra statybos metu naudotos nekokybiškos medžiagos arba Rangovo nekokybiškai atlikti darbai, Rangovo aplaidumas, taip pat, jei Darbai buvo atlikti nukrypstant nuo Projekto, kitokiu būdu pažeidžiant šią Sutartį ar Darbus reglamentuojančių teisės aktų reikalavimus.

## Užsakovas apie pastebėtus per garantinį terminą Darbų trūkumus raštu informuoja apie tai Rangovą.

## Jei Techninėje specifikacijoje nėra numatyta kitaip, Rangovas įsipareigoja ne vėliau kaip per 2 (dvi) darbo dienas po pretenzijos iš Užsakovo gavimo atsiųsti savo atstovą defektų įvertinimui ir per įmanomai trumpiausią terminą (ne ilgesnį, kaip 10 dienų, nebent Sutarties SD dalyje būtų numatytas kitoks galimas maksimalus defektų šalinimo terminas arba Užsakovas raštu sutiktų su kitu terminu) savo sąskaita kaip galima greičiau ištaiso tokius defektus ir atlygina žalą, padarytą kitiems statybos darbams Objekte ar kitam Užsakovo ar trečiųjų asmenų turtui, gamtai, aplinkai. Avarijų dėl Rangovo atliktų Darbų defektų atveju, Rangovas privalo pradėti šalinti defektus ne vėliau kaip per Užsakovo nurodytą terminą (Rangovas patvirtina savo supratimą, kad, atsižvelgiant į avarijos pobūdį, Užsakovas gali pareikalauti, kad tokie defektai būtų pradėti šalinti nedelsiant, t.y. tą pačią dieną, iškart po Užsakovo pateikto pranešimo Rangovui) ir privalo savo sąskaita kaip galima greičiau ištaisyti tokius defektus ir atitaisyti žalą, padarytą kitiems statybos darbams Objekte ar kitam Užsakovo ar trečiųjų asmenų turtui, gamtai, aplinkai. Be to, Rangovas privalo atlyginti visus dėl Darbų defektų (trūkumų) Užsakovo patirtus nuostolius, tame tarpe atsiradusius jei dėl tokio Darbų defekto (trūkumo) neigiamai paveikiamos Užsakovo sistemos, įrenginiai, statiniai ar pablogėja jų veikimas ar atsiranda kitos neigiamos pasekmės.

## Jeigu Rangovas ilgiau kaip 2 (dvi) dienas vėluoja atsiųsti savo atstovą defektų įvertinimui arba per įmanomai trumpiausią terminą (ne ilgesnį, kaip 10 dienų, nebent Sutarties SD dalyje būtų numatytas kitoks galimas maksimalus defektų šalinimo terminas) neištaiso defekto ir/ar neatitaiso tokio defekto padarytos žalos kitiems statybos darbams Objekte ar kitam Užsakovo ir/ar trečiųjų šalių turtui, Užsakovas gali, raštu įspėjęs Rangovą prieš 2 (dvi) darbo dienas, pats arba kitų pagalba atlikti tokius darbus Rangovo sąskaita ir/arba įgyvendinti Rangovo išduotą garantinių įsipareigojimų įvykdymo užtikrinimą. Rangovas kompensuoja dokumentais pagrįstas defektų ištaisymui, žalos ir nuostolių atlyginimui Užsakovo patirtas išlaidas bei už kiekvieną tokį atvejį įsipareigoja per 10 (dešimt) dienų nuo raštiško Užsakovo pareikalavimo gavimo dienos sumokėti Užsakovui baudą, kurios dydis yra lygus 20 (dvidešimt) procentų dokumentais pagrįstų defektų šalinimo darbams Užsakovo patirtų išlaidų sumos.

## Dėl garantiniu laikotarpiu atsiradusio Darbų defekto (trūkumo), už kurį atsakingas Rangovas, pakeitus Darbams naudotas medžiagas, įrangą ar jos komplektuojamąją detalę, pakeistoms medžiagoms, įrangai ar naujai komplektuojamajai detalei taikomas toks pat kokybės garantijos terminas, koks buvo nustatytas ir panaudotoms medžiagoms, įrangai ar jos komplektuojamajai detalei, t. y. garantijos terminas pradedamas skaičiuoti iš naujo ir į pakeistos medžiagos, įrangos ar pakeistos jos komplektuojamosios detalės garantijos terminą buvęs ankstesnės medžiagos, įrangos ar jos komplektuojamosios detalės, kuri buvo pakeista, garantijos terminas neįskaitomas.

## Rangovui per įmanomai trumpiausią terminą (ne ilgesnį, kaip 10 dienų, nebent Sutarties SD dalyje būtų numatytas kitoks galimas maksimalus defektų šalinimo terminas) nepašalinus nustatytų atitinkamų Darbų defektų (trūkumų), Rangovas, Užsakovui pareikalavus, moka Užsakovui Sutarties SD 3 skyriuje numatytus delspinigius bei atlygina Užsakovo dėl to patirtus tiesioginius nuostolius tiek, kiek jų nepadengia delspinigiai.

# ŠALIŲ TEISĖS IR PAREIGOS

## Užsakovo teisės ir pareigos:

### tinkamai ir sąžiningai vykdyti Sutartį;

### Sutarties vykdymo metu bendradarbiauti su Rangovu, teikiant Sutarties vykdymui pagrįstai reikalingą informaciją, kurios pateikimo būtinybė iškilo Sutarties vykdymo metu;

### Rangovui tinkamai įvykdžius visus sutartinius įsipareigojimus, priimti iš Rangovo atliktus Darbus;

### Rangovui tinkamai įvykdžius visus sutartinius įsipareigojimus, sumokėti Rangovui už Sutartyje nustatyta tvarka ir terminais atliktus Darbus pagal Sutarties nuostatas;

### Sutarties vykdymo metu sudaryti Rangovui galimybę patekti į Objektą (ir/ar statybvietę) Darbų atlikimui, tačiau tai neriboja Užsakovo teisės neįleisti į Objektą (ir/ar statybvietę) konkretaus Rangovo (ar Subrangovo) darbuotojo (atstovo) Sutartyje ar Užsakovo vidinėse tvarkose numatytais atvejais;

### suteikti reikiamus įgaliojimus Rangovui veikti Užsakovo vardu (jei tokie įgaliojimai yra reikalingi);

### savo kaštais pasirūpinti Darbų rezultato (Objekto, jo sudėtinių dalių) kadastrinių matavimų atlikimu ir jų įregistravimu teisės aktų numatyta tvarka;

### tinkamai vykdyti kitus įsipareigojimus, kurie yra nustatyti Sutartyje ir galiojančiuose Lietuvos Respublikos teisės aktuose;

### Užsakovas, siekdamas užtikrinti, kad Rangovas laikytųsi pasiūlytų socialinio kriterijaus priemonių, jeigu tokios numatytos Sutartyje ir/arba jos prieduose, turi teisę reikalauti iš Rangovo dokumentų (pvz.: atnaujinto Darbo vykdymo grafiko, jei jis yra periodiškai sudaromas/atnaujinamas ir/ar kitų dokumentų), įrodančių socialinio kriterijaus priemonių tinkamą taikymą;

### Užsakovas, siekdamas užtikrinti, kad Rangovas laikytųsi pasiūlytų aplinkos apsaugos vadybos sistemų reikalavimų, turi teisę reikalauti iš Rangovo dokumentų (pvz.: sertifikatų, Rangovo taikomų aplinkos apsaugos vadybos priemonių aprašymų ir/ar kitų dokumentų), įrodančių šių reikalavimų tinkamą taikymą;

### Užsakovas turi teisę Sutarties galiojimo laikotarpiu reikalauti iš Rangovo pateikti pagrindžiančius dokumentus dėl jo atliekamų Darbų ir/ar teikiamų Paslaugų ir/ar jų metu naudojamų prekių (įskaitant jų sudedamąsias dalis) atitikties PĮ 58 straipsnio 41 dalies nuostatoms (su vėlesniais pakeitimas ir papildymais);

### Užsakovas, jeigu statant Objektą dalyvauja daugiau negu vienas Rangovas, vadovaudamasis Lietuvos Respublikos darbuotojų saugos ir sveikatos įstatymu, įsipareigoja iki Darbų pradžios paskirti vieną ar kelis saugos ir sveikatos koordinatorius, apie tai informuoti Rangovą ir užtikrinti, kad jų pareigos būtų vykdomos statybvietėje.

## Rangovo teisės ir pareigos:

### tinkamai ir sąžiningai vykdyti Sutartį;

### Sutartyje nustatytu laiku atlikti ir perduoti Užsakovui užbaigtus visus Sutartyje nurodytus Darbus ir ištaisyti jų trūkumus, nustatytus perdavimo–priėmimo metu ir/ar per garantinį terminą;

### užtikrinti naudojamų medžiagų ir įrenginių gamintojų reikalavimų ir Sutartyje nurodytų reikalavimų bei teisės aktų, reglamentuojančių vykdomų Darbų atlikimą, reikalavimų laikymąsi. Darbai atlikti nesilaikant šių reikalavimų, nepriimami;

### Užsakovo patvirtintus Darbų rezultatus ir/ar Rangovui pateiktą Projektą keisti tik gavus Užsakovo išankstinį raštišką sutikimą;

### Užtikrinti, kad jis būtų nuolat susipažinęs su Užsakovo vidaus tvarkų aktualiomis redakcijomis (pagrindiniai Užsakovo lokaliniai teisės aktai, kurie skelbiami Užsakovo internetiniame puslapyje adresu <https://chc.lt/verslui-partneriams-tiekejams-ir-rangovams/>) ir, atliekant Darbus, jų laikytis, taip pat laikytis saugos darbe, sveikatos, civilinės saugos, technologinių, aplinkos apsaugos (žemės, oro, vandens, gruntinių vandenų ir kt.), sanitarijos, gaisrinės saugos, techninių ir kitų teisė aktų reikalavimų (tame tarpe skirtų dirbant šilumos, dujų ir kituose įrenginiuose) bei susijusių Užsakovo nurodymų, nepažeisti trečiųjų asmenų interesų ir užtikrinti, kad šiame papunktyje nurodytų reikalavimų laikytųsi Rangovo bei Subrangovų darbuotojai. Pasirašydamas šią Sutartį Rangovas patvirtina, kad jis yra susipažinęs su šios Sutarties pasirašymo metu galiojančiomis Užsakovo vidaus tvarkomis ir įsipareigoja jų (įskaitant vėlesnius jų pakeitimus, jei tokių būtų) laikytis ir tai yra įskaičiuota į Darbų kainą / Darbų įkainius. Užsakovui pareikalavus, Rangovas įsipareigoja pasirašyti Užsakovo parengtos formos Susitarimą darbuotojų saugos ir sveikatos, gaisrinės saugos, aplinkosaugos klausimais. Už šiame punkte nurodytų reikalavimų nesilaikymo kilusias pasekmes visais atvejais atsako Rangovas;

### atsiųsti nustatytos formos prašymus dėl Rangovo (Subrangovo) darbuotojų ir transporto leidimų patekti į Užsakovo teritoriją bei nustatytos formos atsakingų asmenų, kurie vykdys Darbus, sąrašą, su kvalifikacinių pažymėjimų numeriais bei jų galiojimo terminais;

### instruktuoti personalą saugos darbe bei kitais Sutarties BD [7.2.5](#_bookmark3) punkte nurodytais klausimais, taip pat užtikrinti jų tinkamą parengimą bei atestavimą pagal specializuotas mokymų programas, jei tas yra reikalinga pagal atliekamų Darbų specifiką. Personalas privalo būti aprūpintas darbo rūbais ir kitomis asmeninėmis darbuotojų saugos ir sveikatos priemonėmis ir Rangovas privalo užtikrinti, kad šios priemonės būtų naudojamos atliekant Darbus;

### iki Darbų pradžios paskirti statinio statybos vadovą ir apie tai raštu informuoti Užsakovą. Užsakovas turi teisę bet kada motyvuotu raštu paprašyti Rangovo atšaukti statinio statybos vadovą, nurodydamas tokio atšaukimo priežastis, o Rangovas privalo nedelsiant, ne vėliau kaip per 3 (tris) darbo dienas, atšaukti esamą statinio statybos vadovą ir pateikti Užsakovui kitą statinio statybos vadovo kandidatūrą. Užsakovui pritarus tokiai kandidatūrai, Rangovas pasiūlytas kandidatas perima statinio statybos vadovo pareigas;

### Darbams atlikti suteikti samdyti specializuotą, aukštos kvalifikacijos ir pakankamos apimties darbo jėgą, kuri galėtų tinkamai, kokybiškai ir šioje Sutartyje nustatytais terminais atlikti ir užbaigti Darbus, taip pat užtikrinti, kad Darbus, kuriems atlikti Pasiūlyme/Paraiškoje buvo nurodyti konkretūs specialistai, ūkio subjektai bei kvazisubtiekėjai ir pateikti jų kvalifikaciją įrodantys dokumentai, atliks būtent tie specialistai, ūkio subjektai bei kvazisubtiekėjai, o, jei to objektyviai neįmanoma užtikrinti, Rangovas privalės pagrįsti Užsakovui, kad to užtikrinti neįmanoma, ir privalės pakeisti tokį specialistą, ūkio subjektą ar kvazisubtiekėją kitu, ne prastesnės kvalifikacijos specialistu, ūkio subjektu ar kvazisubtiekėju, pateikiant Užsakovui tokio naujo specialisto, ūkio subjekto ar kvazisubtiekėjo kvalifikaciją įrodančius dokumentus ir Užsakovui sutikus su tokiu pakeitimu;

### kontroliuoti ir užtikrinti, kad statybvietėje su įrengimais ir mechanizmais dirbtų tik tie Rangovo ir Subrangovų darbuotojai, kurie turi teisę dirbti su tokiais įrengimais ir mechanizmais;

### savo lėšomis statybvietėje (statybos darbų vykdymo zonose) įrengti pavojingų zonų aptvėrimus pagal darbų saugos reikalavimus;

### prieš uždengiant Darbų dalis (t. y. prieš paslėptų Darbų užbaigimą), padaryti teisės aktų nustatytus arba Užsakovo pareikalautus atlikti tyrimus bei minėtų darbų užfiksavimą. Tuo tikslu Rangovas privalo elektroniniu paštu ar telefonu pranešti Užsakovui ne vėliau kaip prieš 3 (tris) darbo dienas apie numatomą Darbų dalies uždengimą ir sudaryti galimybę Užsakovui, jo atstovams, Techniniam prižiūrėtojui ir įgaliotų institucijų atstovams atlikti teisės aktų nustatytus arba Užsakovo pareikalautus atlikti tyrimus; paslėpti Darbai gali būti uždengti tik Techniniam prižiūrėtojui pasirašius atitinkamų paslėptų darbų aktą;

### jeigu Projekte nėra nurodyta arba Šalys kiekvienu konkrečiu atveju nesusitaria kitaip, Darbams naudoti tik naujas (t. y. anksčiau niekur nenaudotas) medžiagas, pateikti Užsakovui medžiagų atitikties sertifikatus, kokybės pažymėjimus;

### sudaryti bei užtikrinti Techniniam prižiūrėtojui, saugos ir sveikatos koordinatoriui (-iams) bei kitiems įgaliotiems Užsakovo atstovams galimybes nevaržomai vykdyti Darbų ar statyboje naudojamų medžiagų bei įrangos kontrolę, jiems pareikalavus, nedelsiant pateikti susipažinti Darbams naudojamų medžiagų, statybos technologijos, įrangos ir kitą dokumentaciją, vykdyti pagrįstus šių asmenų nurodymus;

### privalo kiekvieną dieną, laikantis teisės aktuose nustatytų formos ir turinio reikalavimų (įskaitant ir privalomus priedus) registruoti Statinio (objekto) statybos darbų žurnale atliktus Darbus bei vesti kitą privalomą statybos dokumentaciją, perduoti Užsakovui statybai panaudotų gaminių bei medžiagų sertifikatus, atitikties deklaracijas, techninius pasus ir kitą susijusią ir/ar teisės aktuose numatytą dokumentaciją; tinkamai įforminti ir reikiamu laiku perduoti Užsakovui visus kitus su statyba susijusius dokumentus, kiek to reikalauja taikytini teisės aktai, Sutartis arba to reikia Statinio (objekto) užbaigimo procedūroms įvykdyti. Praradus bet kurią iš šiame punkte numatytą dokumentaciją, Rangovas kuo skubiau savo sąskaita privalo: (i) atkurti prarastą dokumentaciją; (ii) atlikti konstrukcijų tyrimus bei paslėptų darbų atidengimą, jeigu Užsakovo nuomone tai yra reikalinga. Visu Darbų vykdymo teikimo laikotarpiu visa tokia dokumentacija priklauso Užsakovui. Jeigu Rangovas nevykdo šiame Sutarties punkte nurodyto Statinio (objekto) statybos darbų žurnalo pildymo eigos bei operatyviai neveda kitos privalomos dokumentacijos, Užsakovas raštu įspėja Rangovą apie netinkamą Sutarties vykdymą. Jei Rangovas nepašalina Užsakovo nurodytų trūkumų per Užsakovo nurodytą protingą laikotarpį ar užfiksuojamas pakartotinis pažeidimo atvejis, Užsakovas turi teisę skirti Rangovui 100 EUR (vieno šimto eurų) dydžio baudą už kiekvieną tokį užfiksuotą(įskaitant nepašalintą) pažeidimą. Šiame Sutarties punkte nurodyta bauda laikoma Šalių iš anksto įvertintais minimaliais Užsakovo nuostoliais, kurių dydžio Užsakovas neturi įrodinėti ir kurie turi būti atlyginami visais atvejais. Apie tokio pobūdžio baudos skyrimą Rangovas informuojamas raštu;

### prisiimti Darbams tiekiamų medžiagų žuvimo ar sugedimo riziką iki Galutinio perdavimo akto pasirašymo momento;

### tuo atveju jei atitinkamus Darbams naudojamus resursus tiekia Užsakovas, ne vėliau kaip per 10 (dešimt) dienų po atitinkamo pareikalavimo ir/ar sąskaitų gavimo apmokėti visas išlaidas už elektros energiją, vandenį ir kitus energetinius resursus, reikalingus Darbams vykdyti, patiektus į statybvietę iki Galutinio perdavimo akto pasirašymo. Taip pat Rangovas privalo apmokėti visas išlaidas už elektros energiją bei kitus energijos resursus, kuriuos jis faktiškai sunaudos Darbų defektų (trūkumų) šalinimui po Galutinio perdavimo akto pasirašymo;

### konsultuoti Užsakovą visais klausimais, susijusiais su šios Sutarties vykdymu, kiek tai susiję su Rangovo pareigomis įgyvendinant Sutartį, ir teikti aiškius, pagrįstus paaiškinimus ar informaciją raštu arba žodžiu pagal Užsakovo prašymą;

### nedelsiant informuoti Užsakovą apie įvykusius nelaimingus atsitikimus ar avarijas, kitus draudiminius įvykius, imtis priemonių draudiminiam įvykiui ir jo pasėkoje atsiradusiai žalai užfiksuoti bei imtis priemonių stabdančių tolimesnį žalos atsiradimą;

### privalo organizuoti nelaimingų atsitikimų ir avarijų, įvykusių Rangovo valdomoje statybvietėje ar veiklos metu, pirminį tyrimą teisės aktų nustatyta tvarka, užtikrinti šių įvykių apskaitą, dokumentų parengimą ir, kai taikytina, bendradarbiauti atliekant oficialų tyrimą kompetentingoms institucijoms;

### užtikrinti tvarką Darbų vietoje, nuolat šalinti statybines atliekas iš statybvietės, darbo dienos pabaigoje pašalinti susidariusias šiukšles, išvežti statybines atliekas tik į tokias vietas, kuriose teisės aktai leidžia kaupti, utilizuoti ar laidoti statybines atliekas, ir archyvuoti, o Užsakovui paprašius, nedelsiant pateikti statybinių atliekų išvežimo dokumentus;

### užtikrinti iš Užsakovo Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą. Pasibaigus sutartinių įsipareigojimų įvykdymo terminui, Užsakovui paprašius raštu, grąžinti visus iš Užsakovo gautus, Sutarčiai vykdyti reikalingus dokumentus;

### išskyrus Sutarties BD 7.1.12 punkte nurodytus atvejus, teisės aktų nustatyta tvarka paskirti Darbų saugos darbe koordinatorių bei apie tai raštu informuoti Užsakovą;

### saugoti atliktų Darbų rezultatą nuo sugadinimo ir vagystės ar kitų neigiamų veiksnių, taip pat nuo meteorologinių sąlygų daromos žalos iki atlikti Darbai bus perduoti Užsakovui pagal Galutinį perdavimo aktą. Visais atvejais Rangovo atliktų Darbų atsitiktinio žuvimo ar sugedimo rizika pereina Užsakovui tik nuo Galutinio perdavimo akto pasirašymo momento;

### atlyginti visus Užsakovo nuostolius, atsiradusius dėl netinkamos kokybės Darbų, susijusius su defektų šalinimu ir/ar termino praleidimu;

### Baigus Darbus, Rangovas įsipareigoja sutvarkyti statybvietę ir jos aplinką: išmontuoti bei pašalinti visą Darbams atlikti naudotą įrangą, techniką, likusias statybines medžiagas, atliekas, tarą bei kitus objektus, susijusius su Rangovo vykdyta veikla. Taip pat Rangovas privalo užtikrinti, kad iki galutinio Darbų rezultato perdavimo Užsakovui, visa Darbų atlikimo vieta būtų visiškai sutvarkyta, išvalyta, atitiktų aplinkosaugos, higienos ir darbo saugos reikalavimus bei būtų paruošta Užsakovui tolimesniam naudojimui pagal paskirtį;

### Užsakovo prašymu ne vėliau kaip per 2 (dvi) darbo dienas teikti jam išsamias ataskaitas apie Darbų atlikimo eigą (įskaitant, tačiau ne tik, išsamius pranešimus apie esamą Darbų stadiją, numatomus Darbų užbaigimo terminus, aplinkybes, galinčias daryti įtaką Darbų ar jų dalies užbaigimo terminams ir kt.);

### iki Darbų perdavimo pagal Galutinį perdavimo aktą suorganizuoti Užsakovo ar jo nurodytų Statinio (objekto) priežiūrą ir eksploataciją vykdančių įmonių darbuotojų instruktavimą ir/arba apmokymą dėl Darbų rezultato naudojimo ir priežiūros;

### Sutarties vykdymo laikotarpiu taikyti socialinius kriterijus ir jų priemones, jeigu jų taikymas nurodytas Sutarties SD;

### pasikeitus socialinio kriterijaus priemonėms, nurodytoms Sutarties SD, nedelsiant, bet ne vėliau nei per 10 (dešimt) darbo dienų informuoti Užsakovą ir pateikti atnaujintus priemonių taikymą įrodančius dokumentus (pvz.: atnaujintą Darbų vykdymo grafiką ir/arba kitus įrodančius dokumentus). Jei Rangovas nustatytais terminais nepateiks Užsakovui įrodymų dėl socialinio kriterijaus priemonių taikymo arba pateikti įrodymai bus netinkami, tai bus laikoma Sutarties pažeidimu ir Rangovui bus taikomos Sutartyje nustatytos sankcijos;

### Sutarties vykdymo laikotarpiu taikyti aplinkos apsaugos vadybos sistemų reikalavimus, jeigu tokie reikalavimai nustatyti Sutartyje ir/arba jos prieduose. Jei Rangovo ar ūkio subjekto nario, ar subtiekėjo (jeigu vykdant Sutartį Rangovas juos pasitelkė) turimas aplinkos apsaugos vadybos sistemos sertifikato galiojimas baigiasi iki Darbų atlikimo, kuriems turi būti taikomi aplinkos apsaugos vadybos sistemos reikalavimai, laikotarpio pabaigos, Rangovas privalo užtikrinti, kad bus pratęstas turimas sertifikatas (įsigytas naujas) ir pateikti tai pagrindžiančius dokumentus Užsakovui. Aplinkos apsaugos vadybos sistemos sertifikatas turi būti išduotas sertifikuotos įstaigos;

### jeigu kitaip nėra nurodyta Sutarties SD, vykdyti teisės aktuose numatytas pareigas, kurios priskiriamos už visų statinių statybą atsakingam rangovui, įskaitant, tačiau neapsiribojant, visu Darbų vykdymo laikotarpiu:

#### atitikti visus kvalifikacinius reikalavimus Sutartyje numatytiems Darbams atlikti, įskaitant, tačiau neapsiribojant, jeigu Statinys (Objektas) (bet kuris iš Objektą sudarančių statinių) yra ypatingasis statinys – teisę būti ypatingųjų statinių statybos rangovu;

#### užtikrinti, kad visi statybos darbus statybvietėje atliekantys fiziniai asmenys turėtų teisės aktuose nustatyta tvarka suformuotus galiojančius skaidriai dirbančio asmens identifikavimo kodus (kai jiems kodas negali būti suformuojamas, – kode užšifruojamus duomenis pagrindžiančius dokumentus), o kiti statybvietėje esantys asmenys turėtų Rangovo nustatytas identifikavimo priemones ir jas pateiktų kompetentingoms institucijoms;

#### jeigu vykdant Darbus pasitelkiami kiti rangovai (Subrangovai), iki atitinkamų Darbų pradžios, tačiau bet kuriuo atveju – nepažeidžiant teisės aktų reikalavimų (jeigu jie nustato ankstesnę pranešimo datą), pranešti apie juos Lietuvos Respublikos statybos leidimų ir statybos valstybinės priežiūros informacinėje sistemoje „Infostatyba“ arba įrašant į elektroninį statybos darbų žurnalą, jeigu yra jame esančių duomenų sąsajos su Lietuvos Respublikos statybos leidimų ir statybos valstybinės priežiūros informacine sistema „Infostatyba“ (pasirenkant tik vieną aukščiau nurodytą pranešimo būdą ir jį nuosekliai taikant);

### tinkamai vykdyti kitus įsipareigojimus, kurie numatyti Sutartyje ir galiojančiuose Lietuvos Respublikos teisės aktuose.

## Darbų eigoje Rangovas nedelsiant po šiame punkte nurodytų aplinkybių nustatymo turi įspėti Užsakovą (tiksliai apibūdindamas aplinkybes, galimus imtis veiksmus ir pan.) dėl:

### Projekto trūkumų (įskaitant, jei trūksta kokios nors projektinės dokumentacijos), klaidų ar netikslumų, Užsakovo, Projektuotojo numatyto Darbų atlikimo būdo ar kokybės netinkamumo bei Užsakovo, Techninio prižiūrėtojo, Projektuotojo pageidavimų (nurodymų), kurių vykdymas gali pakenkti atliekamų Darbų kokybei ar jų atlikimo terminams;

### kitokių, nuo Rangovo nepriklausančių aplinkybių, keliančių grėsmę atliekamų Darbų kokybei (tinkamumui ir tvirtumui) bei saugumui.

## Rangovas patvirtina, kad Darbus atliks darbuotojai, turintys tinkamą atlikti kvalifikaciją, t. y. turintys valstybės institucijų išduotus dokumentus, suteikiančius teisę atlikti Darbus pagal išduotus sertifikatus, įskaitant sertifikatus, patvirtinančius, kad darbuotojai yra apmokyti dirbti su Darbams naudojama gamintojo įranga.

## Sutarties vykdymui Rangovas neturi teisės sudaryti darbo, rangos ar kitokių sutarčių su Užsakovo darbuotojais, taip pat bet kokiais kitais pagrindais pasitelkti Užsakovo darbuotojų Sutarties vykdymui, jei tai nėra raštu suderinta su Užsakovu. Šio punkto pažeidimas laikomas esminiu Sutarties pažeidimu ir Užsakovas turi teisę Sutartyje nustatyta tvarka vienašališkai nutraukti šią Sutartį prieš terminą, bet tai neatleidžia Rangovo nuo prievolių vykdymo ir atsakomybės pagal Sutartį.

## Užsakovo atsakingi asmenys, Techninis prižiūrėtojas ir/ar kiti asmenys, Užsakovo vardu vykdantys Darbų techninę priežiūrą ir kontrolę, turi teisę sustabdyti Darbų vykdymą, jeigu:

### Darbus vykdo Rangovo darbuotojai, neturintys leidimo dirbti Užsakovo įrenginiuose, t. y. neužregistruotas Potvarkis dėl atsakingų asmenų paskyrimo vykdyti darbus ir/ar Rangovo darbų vadovai, darbų vykdytojai neinstruktuoti, nepasirašę Užsakovo atsakingų asmenų instruktavimo žurnaluose;

### Rangovo darbuotojai dirba Užsakovo įrenginiuose nepasirašius Susitarimo darbuotojų saugos ir sveikatos, gaisrinės saugos, aplinkosaugos klausimais, jei Užsakovas pareikalavo tokį susitarimą pasirašyti;

### Rangovo darbuotojai neturi būtinos kvalifikacijos, reikalingos Sutartyje numatytiems Darbams atlikti;

### netinkamai suformintas nurodymas, paskyra, leidimas ugnies darbams, aktas – leidimas statybos darbams. Darbo vietoje nėra Rangovo paskirtų atsakingų asmenų už darbuotojų saugą. Neinstruktuoti brigados nariai, neatitinka darbuotojų sudėtis darbo vietoje pagal nurodymą, paskyrą, leidimą ugnies darbams, aktą leidimą statybos darbams;

### Darbai vykdomi negavus leidimo iš Užsakovo, t. y. neįforminus Nurodymo dėl darbų elektros arba šilumos įrenginiuose, Paskyros dėl darbų atlikimo gamtinių dujų, suskystintų naftos dujų ir biodujų aplinkoje vykdymo, Leidimo atlikti ugnies darbus, akto – leidimo darbams vykdyti veikiančioje įmonėje;

### nesilaikoma aplinkos apsaugos reikalavimų;

### Rangovo darbuotojai neturi asmeninių apsaugos priemonių, apsaugos nuo elektros priemonių, neįrengtos kolektyvinės apsaugos priemonės reikalingos Sutartyje numatytiems Darbams saugiai atlikti;

### Rangovo darbuotojas, esantis Užsakovo objektuose, yra neblaivus, t. y. etilo alkoholio koncentracija jo kraujyje viršija 0,00 (nulis) promilės, apsvaigęs nuo narkotinių ar kitokių psichotropinių medžiagų;

### dėl kitų darbuotojų saugos ir sveikatos bei gaisrinės saugos reikalavimų pažeidimų, jeigu jie kelia grėsmę žmonių sveikatai ir gyvybei;

### Darbai vykdomi nesilaikant Projekto reikalavimų;

### Darbų kokybė neatitinka Sutartyje nustatytų reikalavimų.

## Sustabdžius Darbų vykdymą dėl Sutarties BD [7.6](#_bookmark4) punkte nurodytų pažeidimų, Darbų vykdymo terminai nėra pratęsiami. Tokio sustabdymo metu Darbus Rangovas privalo prižiūrėti, sandėliuoti, saugoti nuo sugadinimo, praradimo ar žalos. Darbai gali būti sustabdyti ne ilgesniam laikui, negu tęsiasi minėti Rangovo pažeidimai. Sustabdžius Darbų vykdymą, apie tai informuojamas Rangovo Darbų vadovas, kuris nedelsiant turi atvykti į Objektą. Rangovui surašomas įpareigojimas pašalinti nustatytus pažeidimus.

## Pašalinus pažeidimus, Rangovas raštu (elektroniniu paštu) informuoja Užsakovo darbuotoją, parašiusį įpareigojimą.

## Nustačius Sutarties BD [7.6](#_bookmark4) punkte nurodytų reikalavimų pažeidimą, Rangovas Užsakovui raštu pareikalavus moka Užsakovui 300 EUR (trijų šimtų eurų) dydžio baudą už kiekvieną nustatytą atvejį, kai buvo sustabdyti Darbai. Tuo atveju, jei buvo nustatytas Sutarties BD [7.6.8](#_bookmark5) punkte nurodytas pažeidimas – Rangovas Užsakovui moka 3 000 EUR (trijų tūkstančių eurų) dydžio baudą už kiekvieną Užsakovo teritorijoje nustatytą neblaivaus / apsvaigusio darbuotojo atvejį. Neblaivus / apsvaigęs Rangovo darbuotojas nedelsiant turi būti nušalinamas nuo darbo ir išvedamas iš statybvietės.

## Pasirašydamas šią Sutartį Rangovas patvirtina, kad susipažino su Užsakovo patvirtintomis tvarkomis, nurodytomis Sutarties SD prieduose ir/ar Techninėje specifikacijoje. Su minėtomis tvarkomis Rangovas privalo supažindinti ir Subrangovus. Jei Rangovas (Subrangovas) pirmą kartą pažeidžia Užsakovo nustatytas tvarkas, Užsakovas jį raštiškai įspėja. Jei Rangovas nepašalina trūkumų ar pakartotinai nesilaiko Užsakovo nustatytų tvarkų, Užsakovas turi teisę skirti Rangovui 100 EUR (vieno šimto eurų) dydžio baudą už kiekvieną tokį pažeidimą. Apie tokio pobūdžio baudos skyrimą Rangovas informuojamas raštu.

## Rangovas patvirtina, kad Užsakovui ar jo paskirtam asmeniui atliekant bet kokius darbus, susijusius su Darbų rezultatu, nėra reikalingi jokie Rangovo ar bet kurio kito asmens papildomi sutikimai, leidimai ir kiti dokumentai, o šiame punkte nurodytų veiksmų atlikimas nepanaikina Sutarties BD [6.5](#_bookmark2) punkte nurodytos garantijos.

## Užsakovas, Techninis prižiūrėtojas, Projekto vykdymo priežiūros vykdytojas (jei taikoma) turi teisę bet kuriuo Sutarties vykdymo metu raštu/žodžiu teikti pastabas, dėl Rangovo atliekamų Darbų kokybės, terminų, technologijos ar kitų aspektų. Rangovas privalo per [3 (tris)] darbo dienas nuo šių pastabų gavimo raštu atsakyti į jas ir (jei Užsakovas, Techninis prižiūrėtojas, Projekto vykdymo priežiūros vykdytojas (jei taikoma)) nurodė imtis reikiamų priemonių pastaboms pašalinti ar situacijai ištaisyti. Pastabų nepašalinimas ar ignoravimas gali būti laikomas esminiu Sutarties pažeidimu.

## Užsakovo atsakingi asmenys, Techninis prižiūrėtojas ir/ar kiti asmenys, vykdydami Sutarties priežiūrą ir kontrolę, turi teisę bet kuriuo Sutarties vykdymo metu tikrinti, ar Rangovas tinkamai vykdo Sutartimi prisiimtus įsipareigojimus.

## Užsakovas perduoda Rangovui statybvietę, Šalims pasirašant statybvietės perdavimo-priėmimo aktą, kuris yra pateiktas Sutarties SD priede. Rangovas privalo pildyti elektroninį statybos žurnalą, nebent Užsakovas nurodo Rangovui pildyti popierinį statybos žurnalą, kai tokią teisę pasirinkti Užsakovui suteikia aktualūs teisės aktai.

## Šalys susitaria, kad statybvietės aptvėrimu, apšvietimu, apsauga, informacinio stendo įrengimu ir priežiūra, sanitarinių patalpų (tualetų, prausyklų), taip pat laikinų administracinių patalpų inžineriniam personalui ir bendriems pasitarimams įrengimu ir priežiūra, statybvietės apsauga savo kaštais pasirūpina Rangovas. Įrengtomis administracinėmis ir sanitarinėmis patalpos Rangovas privalo leisti naudotis ir Užsakovui bei Techniniam prižiūrėtojui. Rangovas yra asmeniškai atsakingas dėl statybvietėje esančio Rangovo ir jo Subrangovų turto sugadinimą ar praradimą, taip pat dėl statybvietėje esančio Užsakovo turto sugadinimą ar praradimą, nebent tai atsitiktų dėl paties Užsakovo kaltės.

## Bet kokie Rangovo, Subrangovų ar kitų subjektų reklaminiai ar informaciniai stendai ar kita reklaminė ar informacinė medžiaga statybvietėje, ant statybvietės tvoros ir pan. gali būti įrengiami tik raštu tai leidus Užsakovui ir suderinus su Užsakovu tokio stendo dydį, formatą, turinį ir kitus parametrus bei įrengimo vietą. Rangovui pažeidus šiame punkte numatytus įsipareigojimus ir neištaisius tokio pažeidimo per 1 (vieną) darbo dieną po atitinkamo Užsakovo raštiško pareikalavimo dienos, Rangovas įsipareigoja už kiekvieną tokį pažeidimą sumokėti Užsakovui 500 EUR (penkių šimtų eurų) baudą už kiekvieną pažeidimo dieną. Baudos sumokėjimas neatleidžia Rangovo nuo pareigos pašalinti pažeidimą.

## Rangovas Darbų laikotarpiu savo sąskaita gauna reikalingas prisijungimo sąlygas ir leidimus, licencijas ir suderinimus (kurių reikalaujama teisės aktuose Darbams projektuoti (kai taikoma pagal Sutartį), vykdyti, baigti), įrengia, vykdo sąnaudų apskaitą ir tinkamai prižiūri šiuos laikinus inžinerinius tinklus: laikinus elektros energijos tiekimo tinklus į statybvietę, papildomus laikinus apšvietimo tinklus, laikiną vandentiekio tinklą į statybvietę, laikiną prijungimą prie buitinių nuotekų vamzdynų tiek, kiek viso to reikia Darbams atlikti ir/ar numatyta Projekte.

## Rangovas privalo pasirūpinti visų reikiamų leidimų, suteikiančių teisę naudotis viešaisiais privažiavimais prie statybvietės bei vykdyti kitą su Darbų vykdymu susijusią veiklą viešosiose zonose už statybvietės ribų, gavimu, taip pat užtikrinti, kad per visą Darbų vykdymo laikotarpį tiek statybvietės teritorijoje, tiek už jos ribų esančiose zonose su Darbų vykdymu susijusi Rangovo bei Subrangovų veikla būtų vykdoma tvarkingai, saugiai, racionaliai, ekonomiškai pagrįstai, efektyviai ir nepažeidžiant trečiųjų šalių teisių bei teisėtų interesų. Rangovas privalo užtikrinti su statybviete besiribojančių teritorijų apsaugą nuo dulkių ar bet kokių kitų teršalų, susidarančių Darbų vykdymo eigoje. Rangovas taip pat privalo užtikrinti, kad nebūtų viršijami leistini triukšmo reikalavimai ir kad būtų laikomasi visų kitų statybų procesą reglamentuojančių teisės aktų reikalavimų, taikytinų statybos rangovui. Visi Darbai statybvietėje turi būti vykdomi tokiu būdu, jog kiek įmanoma mažiau būtų trukdomi aplinkinių sklypų ir juose esančių pastatų naudotojai. Esant bet kokiems kaimynų ar kitų trečiųjų šalių nusiskundimams ar pretenzijoms dėl vykdomų Darbų, Rangovas privalo nedelsiant imtis visų su Užsakovu suderintų priemonių, kad tokias pretenzijas išspręsti, tame tarpe atlyginti jų nuostolius (jei tokie būtų įrodyti), sumokėti kompetentingų institucijų dėl to paskirtas baudas ir pan.

## Rangovas, vadovaudamasis taikytinų teisės aktų reikalavimais, privalo parengti, suderinti su Užsakovu ir Techniniu prižiūrėtoju (tokie suderinimai nepanaikina ir neapriboja Rangovo atsakomybės už parengtą dokumentą ir jo įgyvendinimą) ir patvirtinti statybos darbų technologijos projektą.

## Tuo atveju, jei dėl Sutarties ar techninio projekto pakeitimų atsiranda būtinybė keisti jau išduotą statybą leidžiantį dokumentą, tokio pakeisto statybą leidžiančio dokumento gavimu rūpinasi Rangovas, suderinęs tai su Užsakovu. Visus Darbų vykdymui reikalingus leidimus ir sutikimus, įskaitant ir aktualiuose teisės aktuose numatytą pareigą pranešti apie statybos darbų pradžią, taip pat įskaitant, bet neapsiribojant, gauti prisijungimo sąlygas ir išpildyti specialiuosius reikalavimus, gauti kaimyninių ir besiribojančių teritorijų savininkų ir naudotojų sutikimus ir suderinimus (jei reikalinga), kitus privalomus projekto rengimo dokumentus, savo sąskaita ir atsakomybe gauna Rangovas, derindamas tai su Užsakovu. Užsakovas įsipareigoja tinkamai bendradarbiauti su Rangovu ir jam pagelbėti gaunant tokius leidimus. Rangovui vėluojant gauti tokius leidimus ir sutikimus jokie Darbų įvykdymo terminai nėra pratęsiami.

## Baigus Darbus, Rangovas STR 1.05.01:2017 „*Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas*“ (*aktuali redakcija*) bei kitų teisės aktų nustatyta tvarka, kiek tai susiję su Darbais, parengia ir/ar gauna visus su Darbais susijusius dokumentus, taip pat atlieka su Darbais susijusius veiksmus, reikalingus pasirengiant Objekto statybos užbaigimo procedūrų įforminimui, perduoda šiuos dokumentus Užsakovui ir, kiek to pareikalauja Užsakovas, dalyvauja Objekto statybos užbaigimo procedūrose, kad būtų gautas Objekto statybos užbaigimo dokumentas. Statybos užbaigimo procedūromis rūpinasi Rangovas.

## Statybvietėje gamybinius susirinkimus organizuoja Rangovas, iš anksto informuodamas Užsakovą ir kitus susijusius asmenis apie jų laiką, vietą bei numatomus svarstyti klausimus. Užsakovas taip pat gali bet kada organizuoti tokį gamybinį susirinkimą arba pareikalauti, kad jį suorganizuotų Rangovas, kuris tokį susirinkimą suorganizuoja kaip įmanoma greičiau. Šalys įsipareigoja pasirūpinti, kad jų atstovai ir Techninis prižiūrėtojas dalyvautų tokiuose susirinkimuose, pateiktų juose savo turimus kitos Šalies prašomus dokumentus, duomenis, informaciją, paaiškinimus ir sprendimus. Gamybiniuose susirinkimuose turi teisę dalyvauti ir kiti Užsakovo nurodyti asmenys. Gamybiniai susirinkimai šaukiami reikalui esant ir nagrinėja einamuosius Darbų vykdymo klausimus. Jei nenumatyta kitaip, tokių susirinkimų protokolus surašo Rangovas ir pateikia juos patvirtinimui Užsakovui, nebent Užsakovas nuspręs, kad protokolus surašo jis pats ar paves tai atlikti kitam asmeniui. Kiekvienas dalyvis turi teisę į susirinkimų protokolą įrašyti savo pastabas. Tai, ką Šalys įtraukia į Užsakovo patvirtintą susirinkimo protokolą yra laikoma raštu pateikta informacija arba pranešimu.

## Rangovas įsipareigoja užtikrinti, kad Sutarties vykdymo metu Rangovo atliekami Darbai nekels grėsmės nacionaliniam saugumui bei nedelsiant informuoti Užsakovus apie Sutarties galiojimo metu atsiradusias aplinkybes, dėl kurių Sutartis gali neatitikti nacionalinio saugumo interesų (taikoma, kai Sutarties objektas, susijęs su nacionaliniu saugumu).

# DarBŲ DALIS SUSIJUSI SU PROJEKTAVIMO VEIKSMAIS

## Jei tai numatyta Sutarties SD 4 dalyje, Rangovas yra atsakingas už Sutarties SD 4 dalyje numatytų Darbų dalies susijusios su Projektavimu įgyvendinimą kaip tai apibrėžta Sutarties BD 1.19 punkte (Projektavimo veiksmai).

## Rangovas privalo įvykdyti visus Darbus, įskaitant su Projektavimu susijusius veiksmus, nurodytus Sutarties SD 4 dalyje, laikantis Sutartyje ir jos prieduose nurodytų tarpinių (jeigu taikytini) ir galutinių terminų. Jeigu Rangovas vėluoja atlikti bet kurią Darbų dalį (tame tarpe susijusią su Projektavimo veiksmais ), Rangovas privalo nedelsdamas, bet ne vėliau kaip per 3 (tris) darbo dienas nuo aplinkybių atsiradimo, raštu apie tai informuoti Užsakovą ir raštu nurodyti konkrečias vėlavimo priežastis ir pasiūlymus dėl jų pašalinimo. Darbų atlikimo vėlavimas nesuteikia teisės atidėti kitų Darbų etapų pradžios termino, išskyrus atvejus, kai Rangovo vėlavimą lėmė Užsakovo neteisėti veiksmai.

## Vykdydamas Darbus, įskaitant kartu su Projektavimu susijusius veiksmus, Rangovas įsipareigoja vadovautis Sutartimi, Technine specifikacija, Lietuvos Respublikoje galiojančiais statybos normatyvais ir kitais teisės aktais, teisėtais Užsakovo paaiškinimais ir nurodymais bei Užsakovo jau patvirtintais Projektavimo rezultatais. Rangovas privalo aktyviai bendradarbiauti su Užsakovu, neatlygintinai jį konsultuoti su Sutarties objektu susijusiais klausimais.

## Jeigu tai numatyta Sutarties SD 4 dalyje, kai dalį Statinio (objekto) Projektavimo atlieka tretieji asmenys – Projektuotojai, Rangovas privalo vykdyti Statinio (objekto) Projektavimo darbų koordinavimą (t. y. koordinuoti visų Projekto rengėjų darbą ir užtikrinti visų Projekto dalių tarpusavio suderinamumą bei visos projektinės dokumentacijos tinkamą įforminimą). Siekiant aiškumo, Rangovas šios Sutarties pagrindu yra skiriamas ir veikia kaip pagrindinis projektuotojas, kaip jis yra suprantamas pagal Lietuvos Respublikos aplinkos ministro 2016-11-07 įsakymu Nr. D1-738 patvirtinto STR 1.04.04:2017 „Statinio projektavimas, projekto ekspertizė“ (*aktuali redakcija*) nuostatas.

## Rangovas, vykdydamas Darbų dalies susijusios su Projektavimu įgyvendinimą , privalo paskirti kompetentingus Pasiūlyme/Paraiškoje nurodytus ir tinkamos kvalifikacijos specialistus, ūkio subjektus ir kvazisubtiekėjus. Rangovas privalo užtikrinti, kad Darbų dalies susijusios su Projektavimu įgyvendinimą atliks Pasiūlyme/Paraiškoje nurodyti ir tinkamos kvalifikacijos specialistai, ūkio subjektai ar kvazisubtiekėjai. Rangovas privalo užtikrinti Sutarties sudarymo momentu ir visą jos galiojimo laikotarpį Pasiūlyme/Paraiškoje nurodytą Rangovo ar ūkio subjekto darbuotojų ir specialistų, kurių pajėgumais dalyvaudamas Pirkime rėmėsi, kvalifikaciją ir patirtį.

### Rangovas per 5 (penkias) darbo dienas nuo Sutarties sudarymo turi pateikti Užsakovui paskirtų projekto vadovo, projekto dalies vadovo, architekto paskyrimo dokumentą (jei šie asmenys turi būti skiriami pagal teisės aktų arba Sutarties reikalavimus), jame nurodant jų vardus, pavardes ir telefono numerius ir elektroninio pašto adresus.

### Apie paskirto projekto vadovo, projekto dalies vadovo, architekto atšaukimą ir naujo paskyrimą Rangovas turi raštu informuoti Užsakovą ne vėliau kaip per 3 (tris) darbo dienas, nurodant pagrįstą atšaukimo priežastį. Jei atšaukto projekto vadovo, projekto dalies vadovo, architekto kvalifikacija Rangovas rėmėsi Pirkimo metu, naują vadovą Rangovas gali paskirti tik gavęs raštišką Užsakovo pritarimą, pateikęs Pirkimo sąlygose nurodytą jo kvalifikaciją pagrindžiančius dokumentus.

### Šiame Sutarties BD punkte nurodyti asmenys Sutarties galiojimo laikotarpiu keičiami išimtinai tik raštišku Užsakovo sutikimu prieš tai Rangovui pateikus asmenų kvalifikaciją pagrindžiančius dokumentus bei nurodžius priežastis, kokiu tikslu vykdymas asmenų keitimas.

## Rangovas privalo savo darbuotojams, specialistams, ūkio subjektams, subrangovams ir bet kokiems kitiems asmenims, vykdantiems Darbus pagal Sutartį (tame tarpe – vykdant Projekto vykdymo priežiūrą) atsižvelgęs į jų darbo pobūdį parūpinti saugos priemones, atitinkančias Užsakovo saugos reikalavimus ir pasirūpinti, kad šie asmenys būtų tinkamai instruktuoti apie darbų saugą.

## Jei pagal Sutarties SD, Techninį darbo projektą rengia kitas projektuotojas, nei Projektinius pasiūlymus parengęs projektuotojas, Rangovas privalo:

## (a) paskirti projekto vadovą,

## (b) įvykdyti patvirtintų Projektinių pasiūlymų sprendinių reikalavimus,

## (c) Techninio darbo projekte nurodyti Projektinius pasiūlymus parengusį projektuotoją, ir jį informuoti apie Projektinių pasiūlymų klaidas (kai jų yra),

## (d) gauti statinio architekto (architektūros kūrinio autoriaus) pritarimą Techniniam darbo projektui.

## Šiame punkte nurodytu atveju Rangovas visais atvejais atsako už parengto Techninio darbo projekto sprendinių kokybę bei ir jų atitiktį Projektinių pasiūlymų sprendiniams, įskaitant – kad Techninis darbo projektas atitinka normatyvinių statybos techninių dokumentų, normatyvinių statinio saugos ir paskirties dokumentų, kitų teisės aktų reikalavimus.

## Rangovas privalo būti apdraudęs savo, kaip projektuotojo, civilinę atsakomybę pagal Sutarties BD 16 skyriaus nuostatas.

## Rangovas Techninį darbo projektą rengia taikant statinio informacinio modeliavimo metodus, vadovaujantis Lietuvos Respublikos Vyriausybės 2021 m. gruodžio 8 d. nutarimu Nr. 1061 „Dėl statinio informacinio modeliavimo metodų taikymo atvejų nustatymo“ (su vėlesniais pakeitimais ir papildymais). Informacijos reikalavimai Techninio darbo projekto dalims, pateikiamoms atvirais skaitmeniniais BIM duomenų formatais, nustatyti Techninėje specifikacijoje; jeigu reikalavimai nėra nustatyti – Rangovas privalo Užsakovui pateikti siūlymus dėl informacijos apimties / pobūdžio. Jeigu kitaip nenustatyta aktualiuose teisės aktuose ir/ar Techninėje specifikacijoje, Projekto dalių suvestiniai sprendiniai pateikiami atskiromis bylomis atviru skaitmeniniu BIM duomenų formatu per IS „Infostatyba“ www.planuojustatau.lt. Nepažeidžiant aukščiau nurodytų sąlygų, Rangovas privalo Projekto sprendinius Užsakovo peržiūrai, derinimui ir/ar pastaboms teikti skaitmeniniu \*.pdf, \*.dwg, \*.docx, \*.xlsx formatu su galimybe redaguoti. Rangovas taip pat įsipareigoja Projektą Užsakovui teikti taip, kad teikiamų bylų pavadinimai ir bylų išdėstymo tvarka skaitmeninėje laikmenoje atitiktų Projekto bylų išdėstymą popieriniame variante (jeigu toks rengiamas).

## Rangovas privalo išmanyti LR ir ES viešųjų pirkimų finansinės paramos panaudojimą reglamentuojančių teisės aktų reikalavimus (ypač reikalavimus išlaidų tinkamumui) ir jais vadovautis vykdant Darbų dalies susijusios su Projektavimu įgyvendinimą. Techninis darbo projektas visais atvejais turi būti parengtas taip, kad:

### nebūtų ribojama konkurencija, t. y., nebūtų sudarytos sąlygos Darbų vykdymo metu naudoti tik konkretaus gamintojo įrangą / medžiagas.

### nebūtų eliminuotos ar kitaip apribotos sąlygos Darbus atlikti be medžiagų iš valstybių ar teritorijų, kurių tiekėjai, jų subtiekėjai, ūkio subjektai, kurių pajėgumais yra remiamasi, gamintojai, techninės ar programinės įrangos priežiūrą ir palaikymą vykdantys asmenys ar juos kontroliuojantys asmenys nelaikomi patikimais, pagal Lietuvos Respublikos Vyriausybės nutarimu ar jį pakeičiančiu / papildančiu teisės aktu patvirtintą sąrašą[[1]](#footnote-2);

### visa dokumentacija, susijusi su Projekto įgyvendinimu, būtų parengta nešališkai, laikantis teisės aktų, naudojantis priimtomis ir visuotinai pripažintomis sistemomis ir atsižvelgiant į naujausius tokio pobūdžio Darbų dalies susijusios su Projektavimu įgyvendinimu teikimo kriterijus.

## Rangovas privalo, visais atvejais, laikytis reikalavimų, išdėstytų Techninėje specifikacijoje, Sutartyje, taikytinuose teisės aktuose, taip pat valstybinės priežiūros institucijų, Užsakovo ir/ar jo įgaliotų atstovų, Techninio prižiūrėtojo, Techninio darbo projekto ekspertizės rangovo pateiktų nurodymų ir/ar pastabų, tačiau visais atvejais Techninis darbo projektas turi būti tokio detalumo ir išsamumo, kad visapusiškai įgyvendintų Techninės specifikacijos keliamus reikalavimus bei Užsakovas ir Techninis prižiūrėtojas galėtų pilnai įvertinti ir suprasti visus Projektinių pasiūlymų (jei tokie yra / turi būti rengiami) realizavimo ir Darbų įgyvendinimo sprendinius.

## Rangovas privalo Projektą (Projektiniai pasiūlymus ir/ ar Techninis darbo projektą) parengti neviršijant skaičiuojamosios statybos darbų kainos, jei tokia buvo nurodyta Pirkimo sąlygose ar Užsakovo aiškiai nurodyta Rangovui apsisprendžiant pateikti Pasiūlymą/ Paraišką ir/ar pasirašyti Sutartį.

## Rangovas vykdydamas Darbų dalies susijusios su Projektavimu įgyvendinimą veikia savo rizika, kaip įmanoma rūpestingai bei efektyviai.

## Rangovas vykdydamas Darbų dalies susijusios su Projektavimu įgyvendinimą privalo įvykdyti per Sutartyje numatytus terminus.

## Rangovas privalo nedelsiant, ne vėliau kaip per 3 (tris) darbo dienas nuo aplinkybių paaiškėjimo dienos, raštu informuoti Užsakovą:

### apie Sutartyje (jos prieduose) ar Techninėje specifikacijoje nenurodytus, tačiau tinkamam Projektavimo rezultatui pasiekti būtinus atlikti Darbus, taip pat apie reikalingus iš Užsakovo gauti naujus nurodymus ar jau pateiktų nurodymų pakeitimus;

### jei Užsakovo pageidavimai, pasiūlymai, ar pateikti Projektiniai pasiūlymai yra neįgyvendinami arba prieštarauja statybos norminių dokumentų reikalavimams (pateikiant konkrečius įrodymus), arba atsiranda aplinkybės, galinčios sutrukdyti kokybiškai ir laiku suteikti Darbų dalies susijusios su Projektavimu įgyvendinimą ;

### apie aplinkybių, galinčių trukdyti pradėti, teikti ir/ar baigti Darbų dalies susijusios su Projektavimu įgyvendinimą (įskaitant ir Užsakovo pateiktos informacijos, duomenų, dokumentų trūkumą, realią ir pagrįstą tikimybę, kad Užsakovo nurodymai kelia grėsmę darbų kokybei, jų suteikimo terminams, priemones, kurių Rangovas ketina imtis, kad Sutarties vykdymo kliūtys būtų nedelsiant pašalintos, ir kitas svarbias aplinkybes), atsiradimą.

## Neįvykdęs šiame punkte nurodytų pareigų Rangovas netenka teisės reikšti pretenzijų Užsakovui dėl Darbų vykdymo terminų pratęsimo ir/ar papildomo apmokėjimo už Darbus šiuo pagrindu ateityje.

## Rangovas Darbų dalies susijusios su Projektavimu įgyvendinimą atlieka Darbų vykdymo grafike nustatytais terminais. Projektavimo rezultatai yra perduodami Užsakovui *mutatis mutandis* Sutarties BD 10.13 punkte nurodyta tvarka, užbaigus toliau nurodytus veiksmus:

### Užsakovas suderina arba pateikia Rangovui motyvuotas pastabas per 20 (dvidešimt) darbo dienų po: (a) viso, Sutarties SD nurodytos apimties, Projekto (in corpore) gavimo Sutartyje numatytais formatais (kai Projektas (projektiniai pasiūlymai ir Techninis darbo projektas) rengiamas vienu etapu, arba Rangovas rengia tik atskiras Projekto dalis), arba (b) atskirai – Projektinių pasiūlymų ir Techninio darbo projekto gavimo Sutartyje numatytais formatais (kai Projektas rengiamas dviem etapais), nebent Užsakovas raštu nurodytų, kad Projekto įvertinimui reikalingas ilgesnis laikotarpis. Kai Užsakovui teikiamas pagal Užsakovo pastabas pakoreguotas Projektas, šiame punkte nurodytas terminas yra sutrumpinamas iki 10 (dešimt) darbo dienų.

### Derinimui Rangovas pateikia tik tinkamai parengtą Projektą (Projektiniai pasiūlymus ir/ ar Techninį darbo projektą). Kartu su teikiamu patvirtinti Projektu, Rangovas įsipareigoja paruošti ir Užsakovui pateikti reikalingus tvarkomųjų dokumentų projektus (reikalingų patvirtinti Projektą teisės aktuose nustatyta tvarka). Projekto patvirtinimas iš Užsakovo pusės nepašalina ir neriboja Rangovo atsakomybės už Projekto kokybę ir tinkamumą.

### Jei Rangovo pateiktas Projektas (Projektiniai pasiūlymai ir/ ar Techninis darbo projektas) neatitinka Sutartyje keliamų reikalavimų, yra neišbaigtas, jame randama daug techninio pobūdžio ar kitų klaidų, dėl kurių nebūtų galima atlikti Projekto ekspertizės, gauti Statinio (objekto) statybą leidžiančio dokumento ir/ar tinkamai atlikti ir užbaigti Darbų ir/ar jame yra ne visos Projekto sudedamosios dalys (numatytos Sutarties SD 4 dalyje), Užsakovas turi teisę Projekto derinimui nepriimti ir grąžinti jį Rangovui tobulinti. Tokiu atveju Užsakovas neprivalo detalizuoti konkrečių trūkumų, o Projektas bus laikomas nepateiktu.

### Su Užsakovu Sutarties BD 8.16 punkte nustatyta tvarka suderintą Projektą, Užsakovas, ne vėliau kaip per 10 (dešimt) dienų nuo Projekto suderinimo dienos, pateikia Projekto ekspertizei (jei ji privalo būti atliekama pagal taikytinus teisės aktus arba jei ji atliekama Užsakovo reikalavimu).

#### Projekto ekspertizės atlikimą organizuoja Užsakovas (t. y. samdo reikiamus ekspertus ekspertizei atlikti ir savo sąskaita apmoka už jų suteiktas paslaugas). Projekto ekspertizės aktą Užsakovo pasamdyti ekspertai pateiks per 20 darbo dienų nuo Projekto pateikimo ekspertizei dienos, nebent Užsakovas raštu nurodo Rangovui, kad Projekto ekspertizei yra reikalingas ilgesnis laikotarpis.

#### Jei Projekto ekspertizės metu yra nustatomi Projekto trūkumai, dėl kurių atsiranda poreikis keisti Projekto sprendinius, Rangovas privalo, vadovaudamasis Sutarties BD 8.15 punkte nustatyta tvarka apie tai pranešti Užsakovui, o paaiškėjus poreikiui reikšmingai keisti Projekto sprendinius – Rangovas privalo iš naujo, Sutarties BD 8.16 punkte nustatyta tvarka suderinti pakeistą Projektą su Užsakovu.

#### Projekto ekspertizei nustačius bet kokius Projekto trūkumus, Rangovas neturi teisės reikšti jokių pretenzijų Užsakovui dėl Darbų vykdymo terminų pratęsimo ir/ar papildomo apmokėjimo už Darbus.

### Rangovas Sutarties BD 8.16 punkte nustatyta tvarka suderintą Projektą privalo savarankiškai suderinti su kompetentingomis valstybės bei savivaldybės institucijomis ir kitomis įmonėmis bei organizacijomis, su kuriomis Projektą privaloma suderinti pagal galiojančius teisės aktus, bei gauti šių institucijų ir įstaigų suderinimus bei pritarimus.

### Rangovas įsipareigoja pataisyti Projektą pagal iš institucijų gautas pastabas, o esant poreikiui, Projektą teikti derinti pakartotinai, kol jam bus pritarta. Pakartotiniai derinimai nesuteikia teisės į Darbų termino pratęsimą. Rangovas privalo Projektą pateikti derinimui pasinaudodamas Lietuvos Respublikos statybos leidimų ir statybos valstybinės priežiūros informacine sistema „Infostatyba“ (kai tai privaloma pagal teisės aktus).

### Jeigu Sutarties BD 8.16.5 punkte nurodyto Projekto derinimo su kompetentingomis valstybės bei savivaldybės institucijomis ir kitomis įmonėmis, organizacijomis bei asmenimis metu atsiranda poreikis keisti Projekto sprendinius, Rangovas privalo, vadovaudamasis Sutarties BD 8.15 punkte nustatyta tvarka apie tai pranešti Užsakovui, o paaiškėjus poreikiui reikšmingai keisti Projekto sprendinius – Rangovas privalo iš naujo, Sutarties BD 8.16 punkte nustatyta tvarka suderinti pakeistą Projektą su Užsakovu.

## Jei Projektas Užsakovui teikiamas dalimis: (a) Projekto dalys turi būti tokios, kad galimybė įvertinti ir patvirtinti atitinkamą Projekto dalį nepriklausytų nuo kitos (kitų) Projekto dalies (dalių), arba teikiamoje tvirtinti Projekto dalyje turi būti numatyti sprendiniai, sudarantys reikiamas prielaidas kitų Projekto dalių sprendiniams ir jų įgyvendinimui ir (b) tokiu atveju Rangovas yra atsakingas už atskirų Projekto dalių (tame tarpe – Projektinių pasiūlymų ir Techninio darbo projekto, ar bet kurių atskirų šių Projekto dalių tarpusavio dalių) suderinamumą bei anksčiau parengtų ir suderintų Projekto dalių perdarymą, jei toks perdarymas yra nulemtas vėlesnių Projekto dalių.

## Šalys susitaria, kad Projektas bus laikomas tinkamai parengtu, kai:

## (a) Projektas yra suderintas su Projektinius pasiūlymus tikrinusiomis institucijomis bei prisijungimo sąlygas ir/ar specialiuosius reikalavimus išdavusiais asmenimis (teisės aktuose nustatyta apimtimi bei gautas Statybą leidžiantis dokumentas (jei taikoma)),

## (b) gauta teigiama Projekto ekspertizės išvada, patvirtinanti Techninio darbo projekto atitiktį teisės bei normatyvinių aktų reikalavimams (jei ji privalo būti atliekama pagal taikytinus teisės aktus arba jei ji atliekama Užsakovo reikalavimu), bei

## (c) parengti visi dokumentai (kuriuos pagal teisės bei normatyvinių dokumentų ir Techninės specifikacijos reikalavimus privalo parengti / gauti Rangovas) tam, kad teisės aktuose nustatyta tvarka galėtų būti teikiamas ir registruojamas pranešimas apie Statinio (objekto) statybos pradžią (kai toks pranešimas turi būti teikiamas).

## Darbai pagal Projektą gali būti atliekami tik tada, kai pagal šioje Sutartyje numatytas sąlygas yra parengtas Projektas bei jo pagrindu gautas Statinio (objekto) statybą leidžiantis dokumentas ir Rangovas, Užsakovo pavedimu, tinkamai įregistruoja pranešimą apie Darbų pradžią Lietuvos Respublikos statybos leidimų ir statybos valstybinės priežiūros informacinėje sistemoje „Infostatyba“, įskaitant, tačiau neapsiribojant, kai:

### Projektas yra tinkamai teisės aktuose bei šioje Sutartyje nustatyta tvarka patvirtintas Užsakovo, ir

### Projektas yra užregistruotas Lietuvos Respublikos statybos leidimų ir statybos valstybinės priežiūros informacinėje sistemoje „Infostatyba“, ir

### jei išduodant Statinio (objekto) statybą leidžiantį dokumentą Projektinius pasiūlymus patikrina LR Statybos įstatymo 271 str. 3 – 5 d. (su vėlesniais pakeitimas ir papildymais) nurodytos institucijos / įmonės – nėra gautos šių institucijų / įmonių pastabos Projektui dėl jo sprendinių neatitikties teisės aktų ar kitų Projektui keliamų reikalavimų, ir

### Rangovas yra gavęs susisiekimo komunikacijų ir inžinerinių tinklų, prie kurių prijungiami Statinio (objekto) inžineriniai tinklai ir/ar susisiekimo komunikacijos, savininkų, valdytojų ar naudotojų išvadą, kad Projekto sprendiniai atitinka prisijungimo sąlygose nustatytus reikalavimus (kai rengiant Projektą buvo išduotos prisijungimo sąlygos).

## Rangovas turi teisę keisti Techninį darbo projekto sprendinius tik Užsakovui patvirtinus papildomą techninę užduotį ir/ar kitu būdu suderinęs pakeitimus ir gavus Statinio architekto (architektūros kūrinio autoriaus) sutikimą bei (a) jeigu gavus Statinio (objekto) statybą leidžiantį dokumentą atliekami esminių Projekto sprendinių keitimai ir vadovaujantis taikytinų teisės aktų nuostatomis reikia gauti naują statybą leidžiantį dokumentą – Rangovas įsipareigoja parengti naujos laidos Projektą ir gauti naują statybą leidžiantį dokumentą, o jeigu keitimai atliekami po statybos darbų pradžios – Rangovas įsipareigoja parengti naujos laidos Projektą, gauti naują Statinio (objekto) statybą leidžiantį dokumentą ir Projekto pakeitimus užregistruoti Lietuvos Respublikos statybos leidimų ir statybos valstybinės priežiūros informacinėje sistemoje „Infostatyba“ kartu su pranešimu apie statybos pradžią, arba (b) jeigu gavus Statinio (objekto) statybą leidžiantį dokumentą atliekami esminių Projekto sprendinių pakeitimai ir vadovaujantis taikytinų teisės aktų nuostatomis nėra būtinybes gauti naujo statybą leidžiančio dokumento – Rangovas įsipareigoja parengti naujos laidos Projektą, atlikti pakeisto Projekto ekspertizę (kai ji privaloma) ir Projekto pakeitimus (naujos laidos (-ų) Projektą) užregistruoti Lietuvos Respublikos statybos leidimų ir statybos valstybinės priežiūros informacinėje sistemoje „Infostatyba“ kartu su pranešimu apie Darbų pradžią (jei taikoma) vadovaujantis galiojančiais teisės aktų reikalavimais. Visais atvejais, atliktiems Projekto sprendinių pakeitimams turi pritarti Užsakovas *mutatis mutandis* šios Sutarties BD 8.16 – 8.16.7 punktuose nustatyta tvarka.

## Rangovas įsipareigoja neplatinti ir neperduoti Projekto (įskaitant kopijas) ar bet kurios jo dalies trečioms šalims, išskyrus tuos atvejus, kai tai yra iš anksto suderinta su Užsakovu raštu arba yra būtina Sutarties vykdymo tikslais. Ši nuostata neapriboja Rangovo naudojimosi neturtinėmis autorių teisėmis, kurios nėra perleidžiamos Užsakovui pagal šią Sutartį.

## Rangovas papildomai patvirtina ir pareiškia, jog Užsakovui suteikiama neatšaukiama teisė be jokio atskiro Rangovo sutikimo, jeigu ši Sutartis būtų nutraukta ir/ar Sutartyje nustatytais atvejais bei tvarka pakeista Darbų apimtis: (a) pasirinkti bet kurį kitą Statinio (objekto) projektuotoją (neprojektavusį Objekto), bet kuriai Darbų daliai, susijusiais su Projektavimu, vykdyti, įskaitant, tačiau neapsiribojant – tęsti bet kokius Rangovo pradėtus Projektavimo darbus; (b) pasirinkti bet kurį kitą Statinio (objekto) projektuotoją (neprojektavusį Objekto) ir sudaryti su juo Projekto vykdymo priežiūros sutartį. Rangovas taip pat pareiškia, jog Užsakovui suteikiama neatšaukiama teisė užbaigus Darbų dalį susijusią su Projektavimu keisti, modifikuoti ir/ar bet kaip kitaip pertvarkyti Statinį (objektą) be atskiro Rangovo sutikimo. Šiame punkte nurodytais tikslais, Rangovas įsipareigoja, gavus rašytinį Užsakovo prašymą, nedelsiant pateikti atskirą šiame punkte nurodytas sąlygas patvirtinantį dokumentą / sutikimą, kuris privalo apimti ir Statinio (objekto) architekto (architektūros kūrinio autoriaus) sutikimą šiame punkte nurodytų veiksmų atlikimui.

## Jeigu tai numatyta Sutarties SD, Rangovas privalo visą statybos laikotarpį, t. y. nuo Statinio (objekto) statybos pradžios iki statybos užbaigimo įforminimo teisės aktų nustatyta tvarka dienos (statybos užbaigimo akto / deklaracijos apie statybos užbaigimą užregistravimo IS „Infostatyba“) bei Satatinio (objekto) (jo statybos darbų) perdavimo Užsakovui, organizuoti ir užtikrinti tinkamą Projekto vykdymo priežiūros atlikimą.

## Projekto vykdymo priežiūra turi būti vykdoma vadovaujantis STR 1.06.01:2016 „Statybos darbai. Statinio statybos priežiūra“ (aktuali redakcija) ir apimti Projekte numatytų Darbų vykdymo priežiūrą. Projekto vykdymo priežiūra atliekama statybvietėje. Už išlaidas biuro patalpoms, patalpoms statybvietėje, ryšių, transporto, draudimo paslaugoms ir kitoms su Projekto vykdymo priežiūra susijusioms veikloms atsakingas Rangovas.

## Projekto vykdymo priežiūra privalo, be kita ko, būti vykdoma remiantis šiais šioje Sutartyje bei galiojančiuose teisės aktuose numatytais reikalavimais:

### Rangovas paskirti Projekto vykdymo priežiūros vadovu Rangovo pasiūlyme nurodytą asmenį;

### Projekto vykdymo priežiūros metu Rangovas privalo lankytis darbų vietoje iš anksto su Užsakovu suderintu laiku (deleguojant į statybvietę Projekto vykdymo priežiūros vadovą ar / ir Projekto dalies vykdymo priežiūros vadovą (-us) (priklausomai nuo vykdomų darbų srities) ne mažiau kaip 2 val. per savaitę. Projekto dalies vykdymo priežiūros vadovas (-ai) privalo pasirašyti paslėptų statybos konstrukcijų ir paslėptų statybos darbų patikrinimo, inžinerinių tinklų, technologinių inžinerinių sistemų išbandymo pripažinimo tinkamais naudoti aktus ir kitus statybos vykdymo dokumentus, kai / jei jie atitinka Projektą bei normatyvinių dokumentų reikalavimus), bet ne rečiau kaip kartą per dvi (2) savaites, pradedant faktine Statinio (objekto) statybos darbų pradžia ir baigiant pastatyto Statinio (objekto) statybos užbaigimu, lankytis statybos aikštelėje, stebėti statybos eigą ir operatyviai (jei ypatingos aplinkybės nereikalauja kitaip, tą pačią darbo dieną, kai paaiškėja problema, arba per kitą techniškai įmanomą įvykdyti trumpiausią terminą, jei tą pačią dieną išspręsti problemą nėra objektyvių galimybių) savo kompetencijos ribose spręsti visas su Projekto įgyvendinimu susijusias problemas, įskaitant, tačiau neapsiribojant, Rangovas privalo:

#### tikrinti, ar Statinys (objektas) statomas laikantis Projekto sprendinių ir techninių specifikacijų reikalavimų;

#### prižiūrėti, kad statyba vyktų pagal Projekte numatytus statybos organizavimo sprendinius, kurie turi būti optimaliausi Užsakovui;

#### organizuoti pastebėtų Projekto klaidų taisymą;

#### tikrinti, kaip vykdomi jo nurodymai ir reikalavimai;

#### drausti naudoti gaminius, medžiagas ir įrenginius, jei jie neatitinka techninių specifikacijų ir statybos normatyvinių dokumentų reikalavimų;

#### reikalauti sustabdyti statybos darbus, jei jie vykdomi nesilaikant Projekto sprendinių, statybos normatyvinių dokumentų reikalavimų ir/ar yra avarijos grėsmė;

#### daryti atitinkamus įrašus statybos darbų žurnale;

#### vykdyti kitas teisės aktuose nustatytas Projekto vykdymo prižiūrėtojo pareigas ir įgyvendinti teisės aktų ir šios Sutarties suteikiamas teises;

### Jeigu Rangovo kvalifikacija dėl teisės verstis atitinkama Projekto vykdymo priežiūros veikla nebuvo tikrinama arba tikrinama ne visa apimtimi, Rangovas Užsakovui įsipareigoja, kad Projekto vykdymo priežiūrą vykdys tik tokią teisę turintys asmenys.

## Rangovas vykdydamas Projekto vykdymo priežiūrą privalo rengti tarpines ir baigiamąją ataskaitas. Tarpinės ataskaitos rengiamos Užsakovui pareikalavus ir su kiekvienu Darbų dalies/ etapo perdavimo aktu. Jose aprašoma Projekto vykdymo priežiūros paslaugos teikimo veikla, rekomendacijos bei išvados dėl vykdomų Darbų atitikimo Projekto sprendiniams. Baigiamojoje ataskaitoje glaustai aprašoma Projekto vykdymo ir priežiūros eiga, ji pateikiama Užsakovui iki prašymo dėl Statinio (objekto) statybos darbų užbaigimo IS „Infostatyba“ užregistravimo. Ataskaitos rengiamos lietuvių kalba ir pateikiamos Užsakovui elektroniniu paštu.

# RANGOVO TEISĖ PASITELKTI TREČIUOSIUS ASMENIS (SUBRANGA), JUNGTINĖ VEIKLA

## Rangovas Sutarčiai vykdyti turi pasitelkti tik tuos Subrangovus, kurie numatyti Rangovo Pasiūlyme (ar Paraiškoje) ar Rangovo nurodomi kai jis kviečiamas pasirašyti Sutartį (jeigu jie buvo nurodyti Pasiūlyme (ar Paraiškoje) kaip nežinomi). Rangovas neturi teisės pasitelkti Subrangovų, jei savo Pasiūlyme (ar Paraiškoje) nenurodė, kad ketina tai padaryti, ar prieš pasirašant Sutartį neinformavo Užsakovo apie pasitelkiamus Subrangovus.

## Jeigu Rangovas Darbams atlikti nori samdyti kitą, nei nurodyta Pasiūlyme (ar Paraiškoje) ar prieš pasirašant Sutartį Subrangovą, Rangovas privalo nevėliau kaip prieš 10 (dešimt) darbo dienų iki Subrangovo vykdomų darbų pradžios pateikti Užsakovui motyvuotą prašymą, kuriame Rangovas turi įrodyti Subrangovo pakeitimo motyvus, jo patikimumą ir gebėjimą vykdyti paskirtas funkcijas, pateikti pasirinkto naujo Subrangovo dokumentus, pagrindžiančius atitikimą Pirkimo sąlygose nustatytiems reikalavimams (jei Subrangovams buvo taikomi kvalifikaciniai reikalavimai) bei gauti raštišką Užsakovo sutikimą dėl pasirinkto naujo Subrangovo. Sudarant Susitarimą dėl Subrangovo keitimo, Sutartis dėl tokio Subrangovo pakeitimo nėra keičiama.

## Užsakovas turi teisę patikrinti ir/ar prašyti pateikti Subrangovų pašalinimo pagrindų nebuvimą patvirtinančius dokumentus bei reikalauti pakeisti reikalavimų neatitinkantį Subrangovą reikalavimus atitinkančiu Subrangovu PĮ 96 straipsnio nustatyta tvarka.

## Už Subrangovo atliekamų Darbų kokybę ir bet kokią žalą prieš Užsakovą atsako Rangovas. Rangovas visada bus atsakingas už Sutarties vykdymą, įskaitant Rangovo perduodamos Subrangovams vykdyti Sutarties dalies kokybę ir padarytą žalą.

## Jei Rangovas pakeičia esamą arba pasitelkia (pasamdo, įdarbina, leidžia atlikti Darbus pagal Sutartį ar kita) naują Subrangovą, negavęs Užsakovo raštiško sutikimo arba Darbus pagal Sutartį vykdo Subrangovai, kurių kvalifikacija neatitinka teisės aktuose nustatytų tokio pobūdžio Darbams keliamų kvalifikacijos reikalavimų, Rangovas, Užsakovui pareikalavus, už kiekvieną tokio pažeidimo atvejį privalo sumokėti 5 (penkių) procentų nuo bendros Darbų kainos ar Pradinės Sutarties vertės (priklausomai kas taikoma) dydžio baudą ir šie Subrangovai toliau negali vykdyti Darbų. Ši bauda laikoma minimaliais Užsakovo nuostoliais, kurių jis neprivalo įrodinėti.

## Subranga nesukuria sutartinių santykių tarp Užsakovo ir Subrangovo. Rangovas atsako už savo Subrangovų veiksmus ar neveikimą. Užsakovo sutikimas, kad sutartiniams įsipareigojimams vykdyti būtų pasitelkiamas Subrangovas, neatleidžia Rangovo nuo jokių jo įsipareigojimų pagal Sutartį. Atsižvelgiant į tai, visame Sutarties tekste, Rangovo darbuotojai reiškia ir Subrangovo darbuotojus.

## Jei Rangovu yra jungtinės veiklos sutarties pagrindu veikianti subjektų grupė, tai nurodoma Sutarties SD, nurodant visus jungtinės veiklos sutarties pagrindu veikiančius partnerius bei jų paskirtą pagrindinį partnerį, deleguotą ryšiams su Užsakovu, Darbų perdavimui bei atsiskaitymams pagal Sutartį. Visi jungtinės veiklos sutarties partneriai pagal šią Sutartį prieš Užsakovą atsako solidariai.

## Atsiradus poreikiui keisti jungtinės veiklos sutartyje nurodytą partnerį kitu, jungtinės veiklos partneriai privalo įvykdyti visas žemiau nurodytas sąlygas:

### pateikti Užsakovui šiuos dokumentus:

#### pasiliekančių jungtinės veiklos partnerių prašymą dėl jungtinės veiklos partnerio keitimo;

#### pasitraukiančio jungtinės veiklos partnerio prašymą pasitraukti iš jungtinės veiklos sutarties partnerių ir perduoti visus įsipareigojimus pagal jungtinės veiklos sutartį naujajam partneriui arba pasiliekantiems partneriams;

#### naujojo partnerio arba pasiliekančių jungtinės veiklos partnerių raštišką sutikimą pakeisti pasitraukiantį jungtinės veiklos partnerį bei prisiimti visus pasitraukiančio jungtinės veiklos partnerio įsipareigojimus pagal jungtinės veiklos sutartį bei, jei pasitraukiantį partnerį pakeičia naujasis partneris, naujojo partnerio kvalifikaciją pagrindžiančius dokumentus;

### įrodyti Užsakovui naujojo partnerio arba pasiliekančių partnerių patikimumą ir gebėjimą vykdyti pasitraukiančio partnerio funkcijas;

### pateikti pasirinkto naujo partnerio dokumentus, pagrindžiančius atitikimą Pirkimo sąlygose nustatytiems reikalavimams (jei partneriams buvo taikomi kvalifikaciniai reikalavimai ir/ar jei Pasiūlymą pateikę jungtinės veiklos partneriai rėmėsi pasitraukiančio partnerio atitiktimi atitinkamiems kvalifikaciniams reikalavimams).

## Rangovui įvykdžius visas aukščiau nurodytas sąlygas, Užsakovas išduos Rangovui rašytinį sutikimą pakeisti atitinkamą jungtinės veiklos partnerį. Užsakovui išdavus tokį sutikimą:

### Rangovas pateiks Užsakovui atitinkamo jungtinės veiklos sutarties pakeitimo, kuriame bus aptartas pasitraukiančio partnerio įsipareigojimų perėmimas, kopiją;

### Šalys pasirašo susitarimą dėl Sutarties pakeitimo, kuriame bus aptartas jungtinės veiklos partnerio pasikeitimas.

### Rangovas neturi teisės pasitelkti šios Sutarties vykdymui Užsakovo auditorių, patarėjų, konsultantų, atstovų, brokerių ar kitų nepriklausomų specialistų, kuriems dėl to kiltų interesų konfliktas, būtų pažeistos tokių specialistų profesinės etikos normos arba gerosios verslo praktikos standartai.

### Tuo atveju, kai Pirkimo sąlygose numatyta tiesioginio Užsakovo atsiskaitymo su Subrangovais galimybė, Subrangovui raštu išreiškus norą pasinaudoti tiesioginio atsiskaitymo galimybe ir Rangovui sutikus, tarp Užsakovo, Rangovo bei Subrangovo, laikantis PĮ nuostatų, sudaroma trišalė sutartis. Trišalės sutarties projektą parengia Užsakovas per 10 (dešimt) darbo dienų nuo Subrangovo prašymo ir Rangovo sutikimo gavimo dienos.

### Šio skyriaus nuostatų nesilaikymas yra laikomas esminiu Sutarties pažeidimu.

# DARBŲ ATLIKIMO TERMINAI IR DARBŲ PRIĖMIMO TVARKA

* 1. Darbų vykdymo grafikas privalo atitikti Sutarties SD ir/ar Techninėje specifikacijoje nurodytus Darbų/Darbų etapų vykdymo terminus. Darbų vykdymo grafikas turi būti parengtas ir pateiktas Užsakovui derinimui ne vėliau kaip per 5 (penkias) darbo dienas nuo Sutarties įsigaliojimo dienos. Užsakovas privalo suderinti Rangovo pateiktą Darbų vykdymo grafiką ar pateikti pastabas ne vėliau kaip per 5 (penkias) darbo dienas nuo jo pateikimo derinimui dienos. Jei Užsakovas pateikia pastabas Rangovo pateiktam Darbų vykdymo grafikui, Rangovas privalo į jas atsižvelgti ir pateikti patikslintą Darbų vykdymo grafiką Užsakovui galutiniam suderinimui ne vėliau kaip per 5 (penkias) darbo dienas nuo pastabų gavimo dienos. Už Darbų vykdymo grafiko nesuderinimą, per maksimalų 20 darbo dienų (įskaitant Užsakovo pastabų pateikimą) terminą, Rangovui skaičiuojama 100 EUR (vieno šimto eurų) bauda už kiekvieną pavėluotą kalendorinę dieną (tai yra minimalūs Užsakovo nuostoliai, kurių jis neprivalo įrodinėti), išskyrus atvejus, kai toks vėlavimas įvyksta dėl Užsakovo kaltės, kai Užsakovas per šiame punkte nustatytą terminą nesuderina Darbų vykdymo grafiko ar nepateikia jam pastabų. Toks Užsakovo raštu (tame tarpe el. paštu) patvirtintas Darbų vykdymo grafikas tampa neatskiriama Sutarties dalimi ir Šalys juo vadovaujasi.

## 10.2. Rangovas Darbus vykdo ir privalo užbaigti bei galutinai perduoti Užsakovui Šalims pasirašant Galutinį perdavimo aktą Darbų vykdymo grafike numatytais terminais. Galutinį perdavimo aktą Užsakovas pasirašo tik tuo atveju, jei jis yra pavizuotas Techninio prižiūrėtojo. Šalių sutarta Darbų užbaigimo ir Galutinio perdavimo akto pasirašymo data taip pat yra nurodoma ir Sutarties SD.

## Užsakovas pasilieka teisę bet kuriuo metu, ne vėliau kaip prieš 5 (penkias) kalendorines dienas raštu įspėjęs Rangovą, keisti Darbų pradžios datą ir/ar nukelti atitinkamos Darbų dalies ar visų Darbų vykdymo terminus, nekeičiant Darbų kainos.

## Visi Darbai laikomi galutinai užbaigtais ir visų Darbų rezultatas laikomas galutinai priimtu Užsakovo, kai Šalys pasirašo Galutinį perdavimo aktą. Galutinis perdavimo aktas pasirašomas tik tada, kai Užsakovas yra tinkamai, šioje Sutartyje nustatyta tvarka, priėmęs Projektą, o pasiektas Darbų rezultatas atitinka Projektą, yra atlikti visi Sutartyje bei taikytinuose teisės aktuose numatyti bandymai (testai) ir yra gautas teigiamas bandymų / testų rezultatas, teisės aktų nustatyta tvarka yra tinkamai atliktos ir užbaigtos visos Darbų užbaigimo procedūros, yra ištaisyti visi Darbų trūkumai ir/ar defektai, įvykdyti visi kiti Rangovo pagal Sutartį prisiimti įsipareigojimai, įskaitant, bet neapsiribojant Rangovo garantinių įsipareigojimų įvykdymo užtikrinimo pateikimą bei visos išpildomosios ir kitos su Darbais susijusios dokumentacijos (Darbams naudotų medžiagų sertifikatus, deklaracijas, pasus, statybos žurnalus, bandymų, matavimų dokumentacijos ir pan.) perdavimą Užsakovui. Visa Rangovo Užsakovui perduodama dokumentacija privalo būti nuosekliai sudėliota ir susisteminta. Sisteminimo tvarka turi būti iš anksto suderinta su Užsakovu. Visos pateikiamos dokumentacijos kopijos taip pat privalo būti susistemintai ir nuosekliai įrašytos į elektroninę laikmeną (USB raktas ar kt.). Tuo atveju, jei žiemos metu nėra galimybių atitinkamus sklypo sutvarkymo darbus užbaigti iki numatytos Darbų užbaigimo ir Galutinio perdavimo akto pasirašymo dienos, o visi kiti Darbai Rangovo yra tinkamai atlikti ir Rangovas yra įvykdęs visus kitus įsipareigojimus, reikalingus Galutinio perdavimo akto pasirašymui, Šalys pasirašo Galutinį perdavimo aktą Sutartyje numatyta tvarka, tokiame Galutiniame perdavimo akte nurodydamos tokių likusių sklypo sutvarkymo darbų užbaigimo datą. Rangovui užbaigus tokius likusius sklypo sutvarkymo darbus, Užsakovas juos priima iš Rangovo Šalims Sutartyje numatyta tvarka pasirašant Darbų dalies perdavimo aktą tokių darbų atžvilgiu. Jei Rangovas vėluoja nustatytu terminu užbaigti tokius likusius sklypo sutvarkymo darbus, tai Rangovas moka Užsakovui delspinigius, lygius 0,03 procento nuo Sąmatoje nurodytos tos Darbų dalies kainos už kiekvieną pavėluotą kalendorinę dieną, o vėluojant ilgiau kaip 20 (dvidešimt) kalendorinių dienų, Rangovas moka Užsakovui delspinigius, lygius 0,06 procento nuo Sąmatoje nurodytos tos Darbų dalies kainos už kiekvieną pavėluotą kalendorinę dieną.

## Rangovas savo lėšomis organizuoja ir vykdo Darbų perdavimą Užsakovui, parengia Galutinį perdavimo aktą. Apie numatomą Darbų perdavimą Rangovas praneša Techniniam prižiūrėtojui ir Užsakovui ne vėliau kaip prieš 10 (dešimt) dienų.

## Užbaigti Darbai gali būti perduodami Užsakovui pagal Galutinį perdavimo aktą tik Rangovui tinkamai sutvarkius bei pilnai išvalius statybvietę, pašalinus iš statybvietės visus laikinus statinius, statybines šiukšles bei Rangovui priklausančią statybinę įrangą bei statybinių medžiagų likučius.

## Techninis prižiūrėtojas ir Užsakovas per 10 (dešimt) kalendorinių dienų po Galutinio perdavimo akto gavimo turi:

### priimti Galutiniame perdavimo akte nurodytus Darbus, pasirašydamas šį aktą, arba

### atsisakyti pasirašyti Rangovo pateiktą Galutinį perdavimo aktą, jeigu atlikti Darbai turi trūkumų arba perduodami Darbai neatitinka Sutarties ar taikytinų teisės aktų reikalavimų. Užsakovo ir/ar Techninio prižiūrėtojo rašte apie atsisakymą pasirašyti Galutinį perdavimo aktą yra nurodomi Užsakovo pastebėti Darbų trūkumai bei nustatomas protingas terminas tokiems trūkumams pašalinti.

## Užsakovas turi teisę pareikalauti, kad iki Galutinio perdavimo akto pasirašymo būtų atlikti papildomi atliktų Darbų (konstrukcijų, sistemų bei įrengimų) bandymai bei kontroliniai matavimai, nenumatyti galiojančiuose normatyviniuose techniniuose dokumentuose, arba pakartotinai atlikti tie bandymai ir matavimai, kurie pagal galiojančių normatyvinių techninių dokumentų reikalavimus buvo privalomai atlikti Darbų vykdymo eigoje. Jei tokių bandymų ar matavimų metu yra nustatomi kokie nors nukrypimai ar Darbų trūkumai, tokių bandymų ar matavimų išlaidas dengia Rangovas, priešingu atveju – Užsakovas.

## Darbų vykdymo eigoje atliktų Darbų priėmimas gali būti vykdomas vienu iš žemiau nurodytų, Sutarties SD konkrečiai įvardintu, būdų:

### periodiškai, Užsakovui priimant per ataskaitinį laikotarpį atliktą Darbų dalį, Šalims po kiekvieno ataskaitinio laikotarpio pabaigos Sutarties BD numatyta tvarka pasirašant Darbų dalies perdavimo aktą. Jei Sutarties SD 5 skyriuje nėra nurodyta kitaip, tokiu atveju ataskaitinis laikotarpis yra kalendorinis mėnuo;

### etapais, Užsakovui priimant atliktą Darbų vykdymo grafike numatyto atitinkamo etapo Darbų dalį, Šalims pasirašant Darbų etapo perdavimo aktą;

### tik galutinai užbaigus visus Darbus, Šalims pasirašant Galutinį perdavimo aktą.

## Sutarties SD gali būti numatyta, kad Darbai priimami tiek periodiškai, tiek etapais, kaip aptarta aukščiau.

## Darbų dalies perdavimo akto ar Darbų etapo perdavimo akto pasirašymas iš Užsakovo pusės ir jų pagrindu išrašytos Sąskaitos faktūros apmokėjimas nereiškia juose numatytų Darbų dalių priėmimo, jų kiekio ar kokybės galutinio įvertinimo ar pripažinimo (nepaisant to, jei tam tikri Darbų dalies perdavimo akte ar Darbų etapo perdavimo akte nurodyti Darbai buvo atmesti dėl kiekio ar kokybės trūkumų, o Darbų dalies perdavimo akto ar Darbų etapo perdavimo akto dalis dėl kitų Darbų buvo patvirtinta, arba jei Darbų dalies perdavimo aktas ar Darbų etapo perdavimo aktas Užsakovo buvo pasirašytas po papildomos informacijos pateikimo ar trūkumų ištaisymo), ar kitokio galutinio patvirtinimo apie prievolės atlikti Darbų dalies perdavimo akte ar Darbų etapo perdavimo akte nurodytus Darbus įvykdymo, ir jokiu būdu neriboja Užsakovo teisės bet kada iki Galutinio perdavimo akto pasirašymo reikšti Rangovui pretenzijas dėl tokiame Darbų dalies perdavimo akte ar Darbų etapo perdavimo akte numatytų Darbų kiekio, kokybės ir/ar kainos, o bet kada garantiniu laikotarpiu reikšti pretenzijas dėl atsiradusių Darbų defektų (trūkumų). Darbų dalies perdavimo akto ar Darbų etapo perdavimo akto pasirašymas iš Užsakovo pusės taip pat nereiškia, kad Užsakovui pereina atliktos Darbų dalies atsitiktinio žuvimo ar sugadinimo rizika.

## Nepriklausomai nuo pasirinkto atliktų Darbų priėmimo būdo, visais atvejais, užbaigus visus Darbus, šioje Sutartyje numatyta tvarka turi būti pasirašomas Galutinis perdavimo aktas. Tuo atveju, jei Darbų užbaigimo įforminimo teisės aktų nustatyta tvarka procedūroms atlikti (pvz., užbaigimo aktui gauti) Rangovas turi būti perdavęs Darbus Užsakovui, tai, Užsakovui pareikalavus, Šalys ne vėliau kaip per 3 (tris) darbo dienas pasirašo Užsakovo pateiktos formos Darbų perdavimo aktą, tačiau jis nėra laikomas Galutiniu perdavimo aktu ir jo pasirašymas jokiu būdu neriboja Užsakovo teisės bet kada iki Galutinio perdavimo akto pasirašymo reikšti Rangovui pretenzijas dėl tokiame Darbų perdavimo akte numatytų Darbų kiekio, kokybės ir/ar kainos. Be to, Užsakovui pareikalavus, Rangovas, Šalims pasirašant Užsakovo pateiktos formos Darbų perdavimo eksploatacijai aktą, privalo perduoti Užsakovui atitinkamą atliktų Darbų dalį eksploatavimui – tokiu atveju Užsakovas turi teisę naudoti (eksploatuoti) tokios Darbų dalies rezultatą ir Užsakovui pereina tokios Darbų dalies atsitiktinio žuvimo ar sugadinimo rizika, tačiau visos kitos Sutartyje numatytos Šalių teisės ir pareigos, susijusios su visų Darbų užbaigimu (tame tarpe Galutinio perdavimo akto pasirašymu) išlieka galioti.

## Darbų priėmimas pagal Darbų dalies perdavimo aktą ar Darbų etapo perdavimo aktą vykdomas tokia tvarka:

### pasibaigus ataskaitiniam laikotarpiui arba užbaigus atitinkamo etapo Darbus Rangovas ne vėliau kaip per 5 (penkias) kalendorines dienas parengia ir pateikia Užsakovui tarp Šalių suderintos formos Darbų dalies perdavimo aktą ar Darbų etapo perdavimo aktą apie, atitinkamai, per ataskaitinį laikotarpį ar etapą Rangovo kokybiškai ir tinkamai atliktą Darbų dalį;

### tokiame Darbų dalies perdavimo akte ar Darbų etapo perdavimo akte turi būti numatyta už šios Darbų dalies atlikimą Rangovui pagal Sutarties nuostatas priklausantis atlyginimas:

#### Darbų kainos dalis, apskaičiuota pagal Sąmatą, priklausomai nuo procentinės atliktos Darbų dalies išraiškos – kai yra pasirinktas ir Sutarties SD nurodytas fiksuotos kainos kainodaros būdas. Darbų dalies perdavimo akte ar Darbų etapo perdavimo akte nurodoma atitinkamos Darbų dalies kaina negali būti didesnė už Sąmatoje nurodytą tos atitinkamos Darbų dalies kainą, arba

#### tokios Darbų dalies kaina, apskaičiuota pagal Darbų įkainius ir tos Darbų dalies faktinius kiekius - kai yra pasirinktas ir Sutarties SD nurodytas fiksuotų vienetinių įkainių kainodaros būdas;

### Techninis Prižiūrėtojas ir Užsakovas ne ilgiau kaip per 10 (dešimt) kalendorinių dienų po kiekvieno Rangovo Darbų dalies perdavimo akto ar Darbų etapo perdavimo akto gavimo privalo:

#### tokį Darbų dalies perdavimo aktą ar Darbų etapo perdavimo aktą pasirašyti, arba

#### atsisakyti jį pasirašyti, raštu nurodydamas Rangovui apie pastebėtus nekokybiškai atliktus Darbus ar kitokius Darbų trūkumus, arba kainos apskaičiavimo klaidas ar trūkumus. Užsakovas turi teisę nepasirašyti paminėto akto ir tuo atveju, jei dėl akte nurodytos Darbų dalies nėra tinkamai parengta (įforminta, sukaupta ir t.t.) statybos dokumentacija, įskaitant medžiagų sertifikatus, išpildomuosius brėžinius ir kt.;

### tuo atveju, jeigu Techninis prižiūrėtojas ir/ar Užsakovas turi pretenzijų dėl dalies Rangovo Darbų dalies perdavimo akte ar Darbų etapo perdavimo akte nurodytų Darbų atlikimo ir/ar jų kainos apskaičiavimo, jis privalo raštu patvirtinti neginčijamą Darbų dalies perdavimo akto ar Darbų etapo perdavimo akto dalį ir ją atitinkančią Rangovui mokėtiną sumą. Gavęs iš Rangovo visą pareikalautą informaciją ir dokumentus dėl nepatvirtintos Darbų dalies perdavimo akto ar Darbų etapo perdavimo akto dalies ir/ar Rangovui ištaisius Techninio prižiūrėtojo ir/ar Užsakovo nurodytus tos Darbų dalies trūkumus, atitinkamai Techninis prižiūrėtojas ir Užsakovas patikrina tokią informaciją ir patvirtina nepatvirtintą Darbų dalies perdavimo akto ar Darbų etapo perdavimo akto dalį per 5 (penkias) darbo dienas;

### aukščiau nustatyta tvarka Užsakovo pasirašytas Darbų dalies perdavimo aktas ar Darbų etapo perdavimo aktas yra pagrindas Rangovui reikalauti, kad jam būtų sumokėta Užsakovo atitinkamai patvirtinta suma, atsižvelgiant į pagal Sutarties nuostatas taikomą sulaikymą (jei taikytina), bei išrašyti tokiai sumai atitinkamą Sąskaitą. Iki tol, kol Užsakovas nepasirašo Darbų dalies perdavimo akto ar Darbų etapo perdavimo akto, Rangovas neturi teisės pateikti Užsakovui Sąskaitos, išskyrus žemiau numatytą atvejį;

### jeigu per aukščiau nurodytus terminus atitinkamai Techninis prižiūrėtojas ir/ar Užsakovas nepasirašo Rangovo pateikto Darbų dalies perdavimo akto ar Darbų etapo perdavimo akto ir nenurodo jame nurodytų Darbų trūkumų, arba atliktų Rangovui mokėtinos sumos apskaičiavimų klaidų ar trūkumų, yra laikoma, kad atitinkamai Techninis prižiūrėtojas ir/ar Užsakovas sutinka su Darbų dalies perdavimo akte ar Darbų etapo perdavimo akte nurodyta atlikta Darbų dalimi ir Rangovui mokėtina suma ir toks Darbų dalies perdavimo aktas ar Darbų etapo perdavimo aktas laikomas atitinkamai Techninio prižiūrėtojo ir/ar Užsakovo pasirašytu paskutinę jam pasirašyti skirto termino dieną. Šio punkto nuostatos nepanaikina ir jokiu būdu neriboja Užsakovo teisės bet kada ateityje reikšti pretenzijas dėl tokiame Darbų dalies perdavimo akte ar Darbų etapo perdavimo akte numatytų Darbų kiekio, kainos ar jų kokybės trūkumų;

### Darbų dalies perdavimo aktą ar Darbų etapo perdavimo aktą ir Sąskaitą Rangovas privalo parengti taip, kad apskaičiavimus būtų galima patikrinti. Atsiskaitymo dokumentuose Rangovas privalo laikytis Sutarties dokumentuose išvardintų darbų sudėties, pavadinimų ir eilės numerių bei, Užsakovui pareikalavus, pridėti būtinus Darbų rūšis ir apimtis patvirtinančius apskaičiavimus ir dokumentus bei statybos produkcijos atitiktį patvirtinančius dokumentus;

### Užsakovas, prieš pasirašydamas Darbų dalies perdavimo aktą ar Darbų etapo perdavimo aktą ar mokėdamas Rangovui atitinkamą sumą už Darbus, gali pareikalauti iš Rangovo pateikti įrodymus (pvz., Rangovo Subrangovo rašytinius patvirtinimus), kad Rangovas yra tinkamai ir visiškai atsiskaitęs su jo Subrangovais už visus Subrangovų laikotarpiu iki ataskaitinio laikotarpio, už kurį Užsakovas turi patvirtinti Darbų dalies perdavimo aktą ar Darbų etapo perdavimo aktą, atliktus ir Užsakovo priimtus darbus. Kol Rangovas nepateikia Užsakovui tokių pastarajam priimtinų įrodymų, tol Užsakovas turi teisę nepasirašyti akto (tokiu atveju nėra taikomos Sutarties BD [10.13.6](#_bookmark6) punkto nuostatos) ir/ar sulaikyti atitinkamos sumos išmokėjimą Rangovui.

## Šalių rašytiniu sutarimu atskirų Darbų atlikimo pradžios data ir/ar Darbų įvykdymo terminai gali būti pratęsti, jeigu:

### Užsakovas nevykdo ar netinkamai vykdo savo įsipareigojimus pagal šią Sutartį ir todėl Rangovas objektyviai negali laiku atlikti Darbų ir Rangovas ne vėliau kaip per 10 (dešimt) dienų po tokių aplinkybių atsiradimo pateikia Užsakovui šias aplinkybes patvirtinančius dokumentus;

### valstybės ar savivaldos institucijų veiksmai ar kitų Užsakovo pasitelktų trečiųjų asmenų (pvz. projektuotojų, ekspertų, vertintojų) vėlavimas ar neatlikti veiksmai objektyviai neleidžia Rangovui laiku atlikti Darbus, jei apie tai per 10 (dešimt) dienų Rangovas pateikia Užsakovui pagrįstą rašytinį pranešimą;

### bet kokios kitos kliūtys, priskirtinos Užsakovui (pvz. nenumatytos fizinės sąlygos (kliūtys) Statybvietėje, kurių Rangovui nebuvo galima objektyviai numatyti Pirkimo metu prieš pateikiant Pasiūlymą/Paraišką: gamtos ar žmogaus sukurtos fizinės sąlygos (kliūtys), teršalai, įskaitant geologines sąlygas) su kuriomis Rangovas susiduria statybvietėje vykdydamas Darbus ir kurios objektyviai neleidžia Rangovui laiku atlikti Darbus. Rangovas ne vėliau kaip per 10 (dešimt) dienų po tokių aplinkybių atsiradimo pateikia Užsakovui šias aplinkybes patvirtinančius dokumentus.

### Rangovas gali raštu kreiptis į Užsakovą dėl Darbų ar jų Etapų atlikimo terminų pratęsimo tik nesibaigus Sutartyje nustatytam Darbų ar jų etapo atlikimo terminui.

# MEDŽIAGŲ TIEKIMAS

## Visas Darbams atlikti reikalingas medžiagas ir priemones tiekia (pristato) Rangovas, išskyrus jei Sutarties SD numatyta, kad atitinkamas medžiagas tiekia Užsakovas. Visų Darbams atlikti reikalingų medžiagų kaina yra įskaičiuota į Darbų Kainą ar Darbų įkainius.

## Rangovas atsako už Darbams tiekiamų bei panaudotų medžiagų kokybę ir atitinkamai privalo savo lėšomis pašalinti dėl netinkamos kokybės medžiagų panaudojimo atsiradusius Darbų trūkumus.

## Bet kokias Darbams atlikti reikalingas medžiagas, kurios nėra įtrauktos į Sąmatą, tačiau yra reikalingos Darbams pagal Projektą bei Sutartį atlikti, Rangovas tiekia (pristato) savo lėšomis.

## Rangovas turi teisę Darbams naudoti tik naujas, kokybiškas, sertifikuotas, atitinkančias aprašymus, standartus, nurodymus, Projektą, teisės aktų ir Darbų kokybei keliamus reikalavimus ir su Užsakovu suderintas medžiagas. Į statybvietę atvežtos medžiagos tampa Užsakovo nuosavybe, tačiau Rangovui lieka jų atsitiktinio žuvimo ar sugadinimo rizika, kol ji nepereina Užsakovui šioje Sutartyje numatyta tvarka.

## Užsakovas turi teisę prieštarauti tam tikrų medžiagų naudojimui ir pareikalauti jas pakeisti. Jei Užsakovo reikalaujamos pakeisti medžiagos Sutartyje, Projekte ir taikytinuose teisės aktuose numatytus reikalavimus, jų pakeitimo išlaidas dengia Užsakovas. Tuo atveju, jei medžiagos neatitinka šios Sutarties, Projekto ar taikytinuose teisės aktuose nustatytų reikalavimų, Užsakovo pareikalauto medžiagų pakeitimo išlaidas padengia Rangovas.

## Užsakovas turi teisę Sutarties galiojimo laikotarpiu pareikalauti iš Rangovo pateikti pagrindžiančius dokumentus dėl jo vykdomų Darbų ir/ar jų metu naudojamų prekių (įskaitant jų sudedamąsias dalis) atitikties PĮ 58 straipsnio 41 dalies nuostatoms (su vėlesniais pakeitimais ar papildymais). Rangovui per Užsakovo nurodytą terminą, ne trumpesnį nei 5 (penkios) darbo dienos, nepateikus nurodytų dokumentų ar tinkamai nepagrindus vykdomų darbų ir/ar jų metu naudojamų prekių (įskaitant jų sudedamąsias dalis) atitikties PĮ 58 straipsnio 41 dalies nuostatoms (su vėlesniais pakeitimais ar papildymais), Užsakovas turi teisę vienašališkai nutraukti Sutartį apie tai įspėjęs Rangovą raštu prieš 10 (dešimt) kalendorinių dienų.

# MOKĖJIMAI, PINIGINĖS PRIEVOLĖS IR SULAIKYMAI

## Užsakovas sumoka Rangovui už kokybiškai atliktus ir šioje Sutartyje numatyta tvarka priimtus Darbus.

## Tuo atveju, jei Darbų priėmimas pagal Sutarties nuostatas vykdomas dalimis, tai Užsakovas už atliktus Darbus atsiskaito dalimis pagal Rangovo Užsakovui išrašytas Sąskaitas, kurias Rangovas gali išrašyti ir Sutartyje nustatyta tvarka pateikti Užsakovui tik Užsakovo pasirašytų Darbų dalies perdavimo aktų ar Darbų etapo perdavimo aktų pagrindu, kaip tai aparta Sutarties BD aukščiau.

## Tuo atveju, jei Darbų priėmimas pagal Sutarties nuostatas vykdomas tik užbaigus visus Darbus, tai Užsakovas atsiskaito pagal Rangovo Užsakovui išrašytą Sąskaitą, kurią Rangovas gali išrašyti ir Sutartyje nustatyta tvarka pateikti Užsakovui tik Šalims pasirašius Galutinį perdavimo aktą ir Rangovui pateikus Užsakovui Sutarties nuostatas atitinkantį Rangovo garantinių įsipareigojimų įvykdymo užtikrinimą.

## Užsakovas šioje Sutartyje numatyta tvarka Rangovo išrašytą ir pateiktą Sąskaitą apmoka per 30 (trisdešimt) kalendorinių dienų nuo Sąskaitos gavimo, nebent Sutarties SD būtų numatytas kitoks apmokėjimo terminas. Jei mokėjimo diena sutampa su savaitgalio ar kita šventine / nedarbo diena, mokėjimas atliekamas sekančią darbo dieną, einančią po savaitgalio, šventinės /nedarbo dienos.

## Visi atsiskaitymai pagal šią Sutartį atliekami eurais.

## Rangovas, išrašydamas Sąskaitą, nurodo Sutarties datą ir numerį bei aiškiai detalizuoja pagal kokį Perdavimo aktą ji yra išrašyta, taip pat nurodo Rangovo PVM mokėtojo kodą. Sąskaitos, atitinkančios Europos elektroninių sąskaitų faktūrų standartą, teikiamos Rangovo pasirinktomis priemonėmis. Europos elektroninių sąskaitų faktūrų standarto neatitinkančios elektroninės Sąskaitos teikiamos tik naudojantis Sąskaitų informacine sistema.

## Esant atvirkštinio apmokestinimo PVM sąlygoms, Šalys atliks visus reikiamus veiksmus tokio PVM tinkamam įforminimui, sumokėjimui ir kt.

## Jei tai nurodyta Sutarties SD, iš kiekvienos Užsakovo pagal šią Sutartį už Darbus mokėtinos sumos Užsakovas sulaiko Sutarties SD nurodyto dydžio sumą, išreikštą procentais nuo mokėtinos sumos (be PVM). Tokia sulaikyta dalis yra išmokama Rangovui per 30 (trisdešimt) kalendorinių dienų po to, kai: (a) Rangovas pilnai ir kokybiškai pabaigia Darbus ir Užsakovas juos priima pagal Galutinį perdavimo aktą, ir (b) Rangovas yra pateikęs Užsakovui Sutartyje numatytą Rangovo garantinių įsipareigojimų įvykdymo užtikrinimą, atitinkantį Sutarties sąlygas. Jeigu Rangovo garantinių įsipareigojimų įvykdymo užtikrinimas nėra pateikiamas, likusias (defektų šalinimui ar kitų Rangovo finansinių įsipareigojimų Užsakovui dengimui nepanaudotas) sulaikytas sumas Užsakovas sumoka Rangovui tik pasibaigus 3 (trijų) metų garantiniam laikotarpiui po Galutinio perdavimo akto pasirašymo dienos. Sulaikyta suma laikoma įkeista Užsakovo naudai. Įkeitimas pagal šį Sutarties punktą užtikrina bet kokius Užsakovo reikalavimus Rangovui, kylančius iš ar susijusius su šia Sutartimi. Laikoma, kad Užsakovas atsisakė įkeitimo dėl atitinkamos sulaikytos sumos ar jos dalies, kai ši suma Sutartyje nustatyta tvarka išmokama Rangovui. Kai Rangovui iškeliama bankroto ar restruktūrizavimo byla, laikoma, kad neišmokėta sulaikyta suma ar jos likusi dalis automatiškai tampa Užsakovo nuosavybe ir Rangovas neturi teisės reikšti Užsakovui jokių pretenzijų dėl jos visiško ar dalinio grąžinimo.

## Šalys susitaria taikyti tokią Užsakovo mokėjimų, atliekamų pagal šią Sutartį, įskaitymo tvarką:

### pirmąja eile yra įskaitomi Rangovo reikalavimai, susiję su mokėjimo prievolių už pagal šią Sutartį atliktus Darbus įvykdymu;

### antrąja eile yra įskaitomi Rangovo reikalavimai, susiję su netesybų, palūkanų arba nuostolių pagal šią Sutartį atlyginimu;

### trečiąja eile yra įskaitomos kitos Užsakovo Rangovui mokėtinos sumos (jei tokių yra).

## Jei mokėjimai pagal šią Sutartį yra tarptautiniai, taikoma SHA atsiskaitymų schema (mokančioji Šalis sumoka banko mokesčius už tarptautinį mokėjimo nurodymą, o užsienio bankų mokesčius sumoka mokėjimą priimanti Šalis).

## Bet kuriai Šaliai vėluojant vykdyti savo mokėjimo prievoles, vėluojanti mokėti Šalis, nukentėjusiai Šaliai raštu pareikalavus, moka nukentėjusiais Šaliai delspinigius, lygius 0,03 procento nuo vėluojamos sumokėti sumos už kiekvieną vėlavimo dieną.

## Užsakovas turi teisę, raštu informavęs Rangovą, sulaikyti apmokėjimą už Darbus iki žemiau aptartų aplinkybių pašalinimo, jei:

### po Darbų dalies perdavimo akto ar Darbų etapo perdavimo akto pasirašymo dienos paaiškėja atliktų Darbų trūkumai;

### Sutarties metu paaiškėja, kad Užsakovui padaryti nuostoliai dėl Rangovo kaltės (pvz., sugadinta įranga, pažeistos komunikacijos, tinklai ir pan.);

### Rangovas nevykdo kurio nors kito savo įsipareigojimo pagal šią Sutartį ir per Užsakovo nurodytą terminą nepašalina Sutarties pažeidimo Užsakovui priimtinu būdu.

## Rangovui netinkamai vykdant savo sutartinius įsipareigojimus, Užsakovas turi teisę, neapribodamas kitų šioje Sutartyje ir Įstatymuose numatytų savo teisių gynimo priemonių, be atskiro teismo sprendimo (ne ginčo tvarka), vienašališkai įskaityti bet kokias Sutartyje numatytas Rangovui taikytinas pinigines sankcijas ir kitas Rangovo Užsakovui mokėtinas sumas iš bet kokių Rangovui priklausančių ir mokėtinų sumų pagal šią ar bet kurią kitą tarp Rangovo ir Užsakovo sudarytą galiojančią sutartį. Jeigu tokių sumų nepakaktų, Užsakovas turi teisę patirtus tiesioginius ir/ar netiesioginius nuostolius padengti iš Rangovo pateiktų Sutartyje numatytų prievolių įvykdymo užtikrinimo priemonių. Ši nuostata galioja nepaisant Sutarties nutraukimo bei kitų sankcijų taikymo. Apie taikytą vienašalį įskaitymą Užsakovas raštu praneša Rangovui.

## Jei tai numatyta Sutarties SD, Užsakovas SD numatyta tvarka sumoka Rangovui Sutarties SD numatyto dydžio avansą, tačiau toks avansas mokamas tik tuomet, jei Rangovas išrašo Užsakovui ir BD 12 skyriuje aukščiau nustatyta tvarka pateikia sąskaitą avanso gavimui. Jei Sutarties SD nėra numatyta kitaip, tai Užsakovo sumokėtas avansas yra pilnai užskaitomas už artimiausius Užsakovo pagal šią Sutartį turimus atlikti mokėjimus Rangovui už atliktus Darbus. Jei reikalinga, kad iki avanso išmokėjimo Rangovas pateiktų Užsakovui pastarajam priimtino banko išduotą Užsakovui priimtino turinio besąlyginę, neatšaukiamą, pirmo pareikalavimo avanso grąžinimo garantiją, ši sąlyga nustatoma Sutarties SD.

# INTELEKTINĖS NUOSAVYBĖS TEISĖS

## Visi rezultatai ir su jais susijusios teisės, įgytos vykdant Sutartį, įskaitant intelektinės nuosavybės teises, išskyrus asmenines neturtines teises į intelektinės veiklos rezultatus, yra Užsakovo nuosavybė, pereinanti Užsakovui nuo Rangovo atliktų Darbų rezultato perdavimo momento be jokių apribojimų. Rangovas neatšaukiamai, negrįžtamai ir besąlygiškai, maksimalia įstatymų leidžiama apimtimi, perleidžia Užsakovui visas autoriaus turtines teises į Darbų rezultate sukurtus autorių teisių objektus (tame tarpe programinę įrangą), įskaitant, bet neapsiribojant be atskiro Rangovo sutikimo teises leisti arba uždrausti šiuos veiksmus: (i) atgaminti objektus bet kokia forma ar būdu, (ii) išleisti objektus, (iii) platinti objektų originalus ar jų kopijas parduodant, nuomojant, įskaitant viešą siūlymą juos pirkti ar tikslinę objekto originalo ar jo kopijų reklamą, skatinančią vartotojus juos įsigyti, taip pat nuomoti, teikti panaudai ar kitaip perduoti objektų originalus ar jų kopijas nuosavybėn arba valdyti, importuoti ar eksportuoti, (iv) viešai skelbti objektus, įskaitant jų padarymą viešai prieinamais kompiuterių tinklais (internete), (v) bet kokiu būdu ar forma visam laikui ar laikinai perkelti visą objektų turinį ar esminę jų dalį į kitą laikmeną, (vi) bet kokiu būdu padaryti viešai prieinamą visą objektų turinį ar esminę jų dalį kompiuterių tinklais (internete) ar kitais perdavimo būdais, (vii) kitaip naudoti objektų originalus ar jų kopijas, bei (viii) suteikia Užsakovui ar jo teisių perėmėjui teisę atlikti bet kuriuos Sutarties BD 8.22 punkte nurodytus veiksmus. Rangovas perleidžia Užsakovui teises į autorių teisių objektus visa įstatymų leidžiama apimtimi neribotoje teritorijoje visam perleidžiamų teisių galiojimo laikotarpiui. Pasirašant atitinkamą Perdavimo aktą, Rangovas privalo kartu perduoti Užsakovui Darbų rezultate sukurtos programinės įrangos išeities kodus.

## Rangovas pareiškia ir garantuoja, kad tiek jis, tiek Projekto autoriai kartu ir/ar atskirai neturės ir nereikš Užsakovui ir/ar tretiesiems asmenims jokių pretenzijų ar reikalavimų dėl Užsakovo naudojimosi pagal šią Sutartį įgytais kūriniais bei jų dalimis (įskaitant, bet neapsiribojant, Projektą ir atskiras jo dalis, statinius, kaip Darbų dalies, susijusios su Projektavimo veiksmais rezultatą, jų brėžinius, eskizus, modelius bei jų panaudojimą kitų statinių statyboje).

## Tretiesiems asmenims pareiškus pagrįstas pretenzijas Užsakovui dėl intelektinės nuosavybės į kūrinius pažeidimo, Rangovas privalo nedelsiant savo sąskaita pašalinti tokius pažeidimus bei atlyginti Užsakovui dėl to patirtus nuostolius.

## Bet kokie su Sutartimi susiję dokumentai, išskyrus pačią Sutartį, yra Užsakovo nuosavybė ir, Rangovui baigus vykdyti savo įsipareigojimus, Užsakovo reikalavimu turi būti grąžinti (kartu su visomis jų kopijomis) Užsakovui.

## Rangovas garantuoja nuostolių ir/ar žalos atlyginimą Užsakovui (įskaitant bylinėjimosi išlaidas) dėl bet kokių reikalavimų, kylančių dėl intelektinės nuosavybės teisių pažeidimo ar įtariamo jų pažeidimo (įskaitant gynybą įtariamo pažeidimo atveju), išskyrus atvejus, kai toks pažeidimas (įtariamas pažeidimas) atsiranda dėl Užsakovo kaltės.

## Rangovas nedelsdamas praneša Užsakovui apie tai, kad jam yra pateiktas ieškinys ar bet koks kitas reikalavimas dėl bet kokios su Sutartimi susijusios intelektinės nuosavybės teisės pažeidimo ar įtariamo pažeidimo.

# SUTARTIES PAKEITIMAS

## Sutartis gali būti keičiama šiame skyriuje nustatyta tvarka ir sąlygomis, kai dėl tokio pakeitimo iš esmės nėra pakeičiamas Sutarties pobūdis, toks pakeitimas leidžiamas pagal įstatymų, reglamentuojančių viešuosius pirkimus, reikalavimus (PĮ ar VPĮ).

## Sutarties sąlygų keitimu nėra laikomi techninio pobūdžio Sutarties vykdymui reikalingų duomenų pasikeitimai (pvz., Šalių rekvizitai ir pan.), Sutarties sąlygų klaidų taisymai bei atskirų Sutarties vykdymo sąlygų koregavimas Sutartyje numatytomis aplinkybėmis.

## Šiame skyriuje nustatyta tvarka gali būti įsigyjami papildomi darbai, atsisakoma kai kurių Sutartyje numatytų Darbų arba vieni Darbai pakeičiami kitais (-omis), dėl objektyvių šiame skyriuje nurodytų priežasčių, kurios atsirado arba tapo žinomos po Sutarties sudarymo, kurių Sutarties Šalys negalėjo protingai numatyti, negali kontroliuoti ir nebuvo prisiėmusios tų aplinkybių atsiradimo rizikos. **Papildomi darbai** – Sutartyje nenumatyti, tačiau tiesiogiai su Sutartyje numatytais Darbais susiję ir būtini Sutarčiai įvykdyti (užbaigti) darbai. **Atsisakomi darbai** – Darbai, kurie (-os) Sutartyje buvo numatyti, tačiau Sutarties įgyvendinimo eigoje paaiškėjo, kad tokio pobūdžio Darbų vykdymas netikslingas (atsisakoma ne tam tikro Darbo kiekio, bet visų tos rūšies Darbų, t. y. Žiniaraščio konkrečios eilutės).

## Jeigu, siekiant laiku ir tinkamai įvykdyti Sutartį, būtina atlikti papildomus darbus, kurių Rangovas nenumatė sudarant šią Sutartį, bet turėjo ir galėjo juos numatyti pagal Užsakovo pateiktą Techninę specifikaciją, objekto vizualinę apžiūrą, Pirkimo ir kitus dokumentus, taip pat kitą viešai prieinamą informaciją, ir jie yra būtini šiai Sutarčiai tinkamai įvykdyti, kaip tai numatyta šios Sutarties BD 3.2.4, 5.6 punktuose, šiuos darbus Rangovas atlieka savo sąskaita.

## Sutarties pakeitimai gali būti atliekami esant šioms aplinkybėms:

### kai numatytų sprendinių neįmanoma įgyvendinti dėl Techninės specifikacijos klaidų, neatitikimų, kitų netikslumų;

### kai dėl paaiškėjusių techninių priežasčių ir aplinkybių tam tikrus Darbus teikti vykdyti tampa neracionalu ir (ar) dėl kitų priežasčių susijusių su siekiu racionaliai naudoti Sutarties vykdymui skirtas lėšas;

### kai Techninėje specifikacijoje nurodyti Darbai (jų dalis) tampa nebereikalingi (-os);

### kai nėra skiriamas pakankamas finansavimas Darbams apmokėti;

### dėl pagrįstų trečiųjų asmenų reikalavimų dėl Darbų, susijusių su trečiųjų asmenų turtu, vykdymo/ teikimo (inžinerinių tinklų (vandentiekių, dujotiekių, elektros, telekomunikacijų, energijos ir (ar) kitų tinklų), susisiekimo komunikacijų valdytojų ir pan.);

### dėl nenumatytų fizinių sąlygų (kliūčių) kaip tai numatyta Sutarties BD 10.14.3 punkte;

### dėl bet kurios Darbų dalies montavimo ar įrengimo vietos ar padėties keitimo, Darbų dalies lygių, pozicijų ir (arba) matmenų pakitimo;

### dėl bet kurio atskiro Darbo atsisakymo arba Darbo apimties sumažinimo;

### Darbo kokybės ar kitų bet kurio atskiro Darbo savybių pakitimo;

### negalėjimas naudoti Sutartyje nurodytų medžiagų/produktų/įrangos dėl nuo Rangovo nepriklausančių aplinkybių (rinkoje nebegaminamos/nebetiekiamos) arba medžiagų/produktų/įrangos keitimas į analogiškas ne prastesnių nei Sutartyje nurodytas ir techninių specifikacijų reikalavimus atitinkančias, ne blogesnių eksploatacinių savybių medžiagas/produktus/įrangą;

### laikinųjų darbų pakeitimai, neįtakojantys galutinių (nuolatinių) Darbų rezultato pagal Sutartį;

### nenugalimos jėgos (force majeure) aplinkybės;

### kai atsiranda būtinybė dėl aplinkybių, kurių protinga ir apdairi Šalis negalėjo numatyti, bet iš esmės nesikeičia Darbų ir pobūdis, arba vykdant Darbus paaiškėja naujos aplinkybės dėl objekto būklės ir pateikti sprendiniai tampa sunkiai įgyvendinami;

### kiti atvejai, kurie atitinka PĮ, VPĮ nustatytas sąlygas.

## Motyvuotą siūlymą dėl papildomų darbų, vienų darbų keitimo kitais (-omis), o esant reikalui taip pat ir dėl atsisakomų darbų, būtinybės ir jį pagrindžiančius dokumentus siūlomo atlikti darbo aprašymą, jo vykdymo terminus, patikslintus ar naujus brėžinius (jeigu taikytina), papildomų darbų ir (arba) neatliekamų darbų žiniaraščius ir kitus dokumentus, kurių gali prireikti pagal situaciją, Užsakovui ir (ar) Statinio statybos techniniam prižiūrėtojui raštu, ne vėliau kaip per 5 (penkias) darbo dienas nuo tokio poreikio atsiradimo dienos, pateikia Rangovas. Užsakovas ir (ar) Statinio statybos techninis prižiūrėtojas, įvertinęs Rangovo siūlymą ir nustatęs, kad pateiktuose dokumentuose yra netikslumų ir (ar) klaidų, grąžina juos tikslinti Rangovui.

## Užsakovas, siekdamas įvertinti gautą Rangovo siūlymą, gali kreiptis į Statinio statybos techninį prižiūrėtoją, prašydamas jo pateikti motyvuotą paaiškinimą dėl papildomų, keičiamų ir (ar) atsisakomų Darbų pagrįstumo, ar nebuvo įmanoma numatyti tokių Darbų būtinybės, nurodant priežastis. Statinio statybos techninis prižiūrėtojas ne vėliau kaip per 5 (penkias) darbo dienas nuo tokio Užsakovo kreipimosi pateikia Užsakovui motyvuotą paaiškinimą dėl papildomų, keičiamų ir (ar) atsisakomų Darbų pagrįstumo, ar nebuvo įmanoma numatyti tokių Darbų būtinybės, nurodant priežastis, pateikdamas (nurodydamas) techninius sprendinius (pavyzdžiui, brėžinius ir kita), pateikdamas visa kitą reikiamą informaciją.

## Užsakovui ir (ar) Statinio statybos techniniam prižiūrėtojui įvertinus Rangovo siūlymą dėl papildomų darbų, vienų darbų keitimo kitais ir nenustačius klaidų, Užsakovas pateikia Rangovui raštu pagrįstą atsakymą, nurodydamas, ar pritaria Rangovo pateiktam siūlymui. Užsakovui pritarus Rangovo pateiktam siūlymui, Rangovas parengia Pakeitimo dokumentus, kuriuose turi būti nurodytas tikslus papildomų ir (ar) atsisakomų, ir (ar) keičiamų Darbų pavadinimas, vienetai, kiekis, argumentai, pagrindžiantys papildomų ir (ar) atsisakomų, ir (ar) keičiamų Darbų būtinybę, techniniai sprendiniai (pavyzdžiui, aktai, brėžiniai ir kita), įkainių nustatymo pagrindimas ir skaičiavimas (vadovaujantis Sutarties BD 14.10 punktu) bei, jei dėl Pakeitimo keičiami Darbų ar jų dalies atlikimo terminai, atnaujintas Darbų vykdymo grafikas. Parengti Pakeitimo dokumentai patvirtinami Rangovo, Užsakovo ir Statinio statybos techninio prižiūrėtojo parašais. Pakeitimo nurodyme nurodytų Darbų atlikimas tampa privalomai vykdytinas Rangovui tokiame Pakeitimo nurodyme nustatyta tvarka ir terminais nuo tokio Pakeitimo nurodymo pasirašymo šiame Sutarties punkte numatyta tvarka. Pakeitimas, pridedant Rangovo parengtus ir suderintus Pakeitimo dokumentus, įforminamas Rangovo ir Užsakovo pasirašomu raštišku susitarimu dėl Sutarties pakeitimo. Toks susitarimas dėl Sutarties pakeitimo įsigalioja nuo abiejų Šalių pasirašymo dienos, tačiau Šalys jame gali numatyti, kad susitarimas dėl Sutarties pakeitimo taikomas santykiams, atsiradusiems iki jo įsigaliojimo. Susitarimas dėl Sutarties pakeitimo turi būti laikomas neatskiriama šios Sutarties dalimi.

## Siūlymus dėl papildomų ir (ar) atsisakomų, ir (ar) keičiamų Darbų taip pat gali inicijuoti Užsakovas ir (ar) Statinio statybos techninis prižiūrėtojas. Šiame punkte numatytu atveju Pakeitimo dokumentus rengia Užsakovas (išskyrus Darbų vykdymo grafiką, kurį, jei dėl Pakeitimo keičiami Darbų ar jų dalies atlikimo terminai, parengia Rangovas) ir Sutarties pakeitimas įforminamas Sutarties BD 14.8 punkte nustatyta tvarka.

## Apskaičiuojant atsisakomų arba įsigyjamų papildomų Darbų kainas, taikomi žemiau pateikiami būdai prioritetine tvarka, t. y. tik nesant galimybės taikyti aukščiau esantį būdą, gali būti taikomas žemiau esantis būdas:

## pritaikant Žiniaraštyje nurodytus Darbų įkainius;

## jei įmanoma, išskaičiuojant kainos dalį iš Sutartyje įkainotos atskiros objekto sudedamosios dalies ar numatyto įkainio;

## pritaikant Žiniaraštyje numatytus panašių darbų įkainius. Panašius darbus turi pagrįsti ir nustatyti Rangovas;

## įvertinant pagrįstas tiesiogines (darbo užmokesčio ir su juo susijusius mokesčius, statybos produktų ir įrenginių, mechanizmų eksploatacijos sąnaudas) bei netiesiogines (pridėtines, pelno) išlaidas pagal 2017 m. birželio 28 d. Viešųjų pirkimų tarnybos direktoriaus įsakymu Nr. 1S-95 patvirtintos Kainodaros taisyklių nustatymo metodikos priedo „Tiesioginių ir netiesioginių išlaidų apskaičiavimo taisyklės“ nuostatas (Sutarties keitimo metu aktuali redakcija).

## Sutartyje nurodytos medžiagos, produktai, įranga, Užsakovo rašytiniu sutikimu gali būti pakeistos kitomis, taip kaip nurodyta Sutarties BD 14.5.10 punkte jeigu medžiagos, produktai, įranga nebegaminamos, nebeteikiamos ir Rangovas Užsakovui pateikia tai pagrindžiančius tinkamai patvirtintus dokumentus (pavyzdžiui, gamintojo raštą ir (ar) patvirtinimą, kad prekė nebegaminama, nebeteikiama). Rangovas taip pat privalo pateikti dokumentus, pagrindžiančius, jog naujos prekės atitinka Techninę specifikaciją ir (ar) Rangovo pasiūlyme Pirkimui nurodytas techninių rodiklių reikšmes. Atskiras susitarimas dėl Sutarties pakeitimo keičiant medžiagas, produktus ar įrangą nėra sudaromas.

## Atskirų reikalingų atlikti papildomų darbų vertė negali viršyti 50 procentų Pradinės Sutarties vertės.

## Tuo atveju, jeigu Sutartis sudaryta su jungtinę veiklą vykdančiais partneriais, jungtinės veiklos partneriai gali būti keičiami vietomis (kitas jungtinės veiklos partneris tampa pagrindiniu partneriu), jeigu tuo metu esantis pagrindinis jungtinės veiklos partneris netinkamai vykdo Sutartinius įsipareigojimus arba negali jų vykdyti dėl inicijuojamos reorganizavimo ar bankroto procedūros, ar dėl kitų priežasčių, pateikiant Užsakovui prašymą su pagrindžiančiais įrodymais bei atnaujintą jungtinės veiklos sutartį ir gavus Užsakovo pritarimą. Tokiu atveju yra atliekamas Sutarties pakeitimas.

## Jeigu Pakeitimas atliekamas kitais negu apibrėžti šiame skyriuje atvejais, tokie pakeitimai atliekami vadovaujantis PĮ (pakeitimo metu taikytina redakcija) bei 2017 m. birželio 28 d. Viešųjų pirkimų tarnybos direktoriaus įsakymu Nr. 1S-95 patvirtintos Kainodaros taisyklių nustatymo metodika (pakeitimo metu taikytina redakcija).

# SUTARTIES PAŽEIDIMAS IR JO PASEKMĖS, SUTARTIES NUTRAUKIMAS

## Jei netinkamas Darbų atlikimas ir/ar Sutarties nutraukimas dėl Rangovo kaltės sąlygojo atitinkamų valstybės (savivaldybės) kontrolės ir priežiūros institucijų nustatytus teisės aktų ir/ar Užsakovo prisiimtų sutartinių įsipareigojimų pažeidimus ir/ar Užsakovo nuostolius (pvz., Užsakovui yra pritaikomos finansinės sankcijos, Užsakovui atsiranda pareiga grąžinti visos ar dalies skirtos paramos lėšas, arba Užsakovas praranda visos ar dalies skirtos paramos lėšas), Rangovas prisiima visišką atsakomybę ir įsipareigoja atlyginti visus tokius Užsakovo nuostolius. Nuostolių dydis šiuo atveju laikomas lygus prarasto finansavimo, pritaikytų finansinių korekcijų dydžiui, įskaitant visus Užsakovo patirtus nuostolius, netesybas, delspinigius ar baudas, kuriuos Užsakovas turėjo ar turės sumokėti finansavimą teikiančioms ir /arba kontroliuojančioms institucijoms (kai finansavimas prarandamas dėl nuo Rangovo priklausančių aplinkybių). Rangovas patvirtina, kad ši atsakomybė yra pagrįsta ir įsipareigoja ją vykdyti ne ginčo tvarka – sumokėti visą reikalaujamą sumą Užsakovui, kai tik Užsakovas ją pagrindžia dokumentais.

## Sutartį pažeidusi Šalis privalo atlyginti visus kitos Šalies dėl to patirtus nuostolius.

## Jeigu Rangovas vėluoja užbaigti bet kurį Sutarties SD ir/ar Techninėje specifikacijoje nurodytą Darbų etapą, Rangovas moka Užsakovui delspinigius, lygius 0,03 procento nuo Sąmatoje nurodytos to Darbų etapo kainos be PVM už kiekvieną pavėluotą kalendorinę dieną, o vėluojant ilgiau kaip 20 kalendorinių dienų, Rangovas moka Užsakovui delspinigius, lygius 0,06 procento nuo Sąmatoje nurodytos to Darbų etapo kainos be PVM už kiekvieną pavėluotą kalendorinę dieną. Jei Rangovas, vėlavęs užbaigti vieną ar kelis Darbų etapus, visus Darbus sugeba užbaigti ir perduoti Užsakovui pagal Galutinį perdavimo aktą iki Darbų vykdymo grafike ir/ar Sutarties SD numatytos Galutinio perdavimo akto pasirašymo datos, tai netesybos už vėlavimą užbaigti Darbų etapus Rangovui nėra taikomos, o jei jos Rangovo Užsakovui yra sumokėtos, tai Užsakovo privalo būti grąžintos Rangovui kartu su paskutiniu atsiskaitymu su Rangovu pagal šią Sutartį už atliktus Darbus.

## Jeigu Rangovas vėluoja užbaigti visus Darbus (Sutartyje nesant numatytų Darbų atlikimo etapų) ir perduoti juos Užsakovui pagal Galutinį perdavimo aktą iki Sutarties SD ir/ar Techninėje specifikacijoje numatytos Galutinio perdavimo akto pasirašymo datos, Rangovas moka Užsakovui delspinigius, lygius 0,03 procento nuo visos Darbų kainos be PVM už kiekvieną pavėluotą kalendorinę dieną, o vėluojant ilgiau kaip 20 kalendorinių dienų, Rangovas moka Užsakovui delspinigius, lygius 0,06 procento nuo visos Darbų kainos be PVM už kiekvieną pavėluotą kalendorinę dieną, bei atlygina visus Užsakovo patirtus nuostolius, kiek tokie nuostoliai viršija pagal šį punktą sumokėtų delspinigių sumą.

## Užsakovas turi teisę vienašališkai, nesikreipdamas į teismą, prieš 5 (penkias) kalendorines dienas raštu apie tai įspėjęs Rangovą, nutraukti Sutartį, jeigu:

### bet kada Darbų vykdymo eigoje atlikti Darbai neatitinka Sutartyje numatytų reikalavimų ir Rangovas neištaiso tokių trūkumų per Užsakovo nurodytą protingą terminą, ne trumpesnį kaip 5 (penkios) darbo dienos;

### Rangovas ilgiau kaip 60 (šešiasdešimt) dienų vėluoja užbaigti visus Darbus ir/arba Darbų etapą iki Sutarties SD ir/ar Techninėje specifikacijoje nurodytos datos;

### tampa akivaizdu, kad dėl Rangovo ir/ar jo Subrangovų kaltės Darbai nebus galutinai užbaigti ir perduoti Užsakovui pagal Galutinį perdavimo aktą iki Darbų vykdymo grafike numatytos datos;

### Rangovas neturi, netenka, neatnaujina, nepratęsia reikalingų Darbams atlikti licencijų, atestatų, leidimų ir pan., kuriuos privalo gauti ir turėti Rangovas ir/ar jo personalas, arba Rangovo kvalifikacija tapo nebeatitinkančia šios Sutarties reikalavimų ir šie neatitikimai nebuvo ištaisyti per 14 (keturiolika) kalendorinių dienų nuo kvalifikacijos tapimo neatitinkančia dienos;

### Rangovui yra iškeliama bankroto ar restruktūrizavimo byla, arba bankroto procesas vykdomas ne teismo tvarka, arba Rangovas yra paskelbiamas ar pasiskelbia nemokiu, arba Rangovo atžvilgiu yra inicijuotos priverstinio likvidavimo ar susitarimo su kreditoriais procedūros arba jam vykdomos analogiškos procedūros pagal šalies, kurioje jis registruotas, įstatymus, arba Užsakovui tampa žinoma apie kitokį priverstinį Rangovo kreditorių teisių įgyvendinimą, galintį turėti esminės įtakos Rangovo galimybėms toliau vykdyti Sutartį ir/ar dėl Rangovo yra priimamas ir įsiteisi apkaltinamasis teismo nuosprendis už 2004 m. kovo 31 d. Europos Parlamento ir Tarybos direktyvos 2004/18/EB dėl viešojo Darbų, prekių ir paslaugų pirkimo sutarčių sudarymo tvarkos derinimo 45 straipsnio 1 dalyje išvardytuose Europos Sąjungos teisės aktuose apibrėžtus nusikaltimus;

### Rangovas pažeidžia šios Sutarties nuostatas, reglamentuojančias konkurenciją, intelektinės nuosavybės ar konfidencialios informacijos valdymą;

### Rangovas pažeidžia Sutarties BD 9 ir/ar 16 skyrių nuostatas;

### Rangovas įvykdo esminį Sutarties pažeidimą, taip kaip jis aiškiai įvardintas šioje Sutartyje;

### yra kitos aplinkybės, numatytos Lietuvos Respublikos civilinio kodekso 6.217 straipsnyje ar PĮ 98 straipsnyje (aktuali redakcija);

### jei Rangovas, Subrangovui išreiškus norą pasinaudoti tiesioginio atsiskaitymo galimybe, atsisako arba be pateisinamų priežasčių delsia sudaryti trišalę sutartį, kaip nustatyta Sutarties sąlygose;

### jei Rangovas dėl savo kaltės negali ir/ar atsisako vykdyti Sutartyje numatytus įsipareigojimus ar bet kokią jų dalį, nepriklausomai nuo tokios dalies vertės;

### Rangovo kreditoriai pradeda priverstinio išieškojimo iš Rangovo turto procedūras arba Rangovo turtas tampa suvaržytu turto areštu ar kitomis laikinosiomis apsaugos priemonėmis ir Rangovas per Užsakovo nurodytą protingą terminą, ne trumpesnį kaip 10 (dešimt) dienų, nepateikia Užsakovui pastarajam priimtino pagrindimo, kad tokios aplinkybės neigiamai neįtakos šios Sutarties vykdymo, bei, jei to reikalauja Užsakovas, nepateikia Užsakovui pastarajam priimtino papildomo Rangovo prievolių pagal Sutartį įvykdymo užtikrinimo;

### Rangovas kitaip iš esmės pažeidžia Sutartį ir neištaiso pažeidimo per Užsakovo nurodytą protingą terminą, ne trumpesnį kaip 10 (dešimt) dienų, arba po pakartotinio raštiško Užsakovo įspėjimo apie bet kokį Sutarties pažeidimą, tokio pažeidimo neištaiso per Užsakovo nurodytą protingą terminą, ne trumpesnį kaip 10 (dešimt) dienų;

### Rangovas per Užsakovo nurodytą terminą, ne trumpesnį nei 5 (penkios) darbo dienos, nepateikia dokumentų ar tinkamai nepagrindžia teikiamų paslaugų ir/ar jų metu naudojamų prekių atitikties PĮ 58 straipsnio 41 dalies nuostatoms (aktuali redakcija) ar atitikties PĮ 50 straipsnio 8 ir 9 dalies (aktuali redakcija) sąlygoms, kai Pirkimo objektas apima PĮ 92 straipsnio 13 dalyje (aktuali redakcija) numatytame sąraše nurodytų BVPŽ kodų prekes ar paslaugas;

### už aplinkos apsaugos vadybos sistemos/lygiaverčių aplinkos apsaugos vadybos užtikrinimo priemonių, kurias Rangovas nurodė savo pasiūlyme, nesilaikymą ar netinkamą jų vykdymą ir/ar jei aplinkos sistemos sertifikatas nebus pratęstas arba bus sustabdytas ar nutrauktas jo galiojimas;

### jei Rangovas nustatytais terminais nepateiks įrodymų dėl socialinio kriterijaus priemonių taikymo arba pateikti įrodymai bus netinkami.

## Užsakovui nutraukus Sutartį Sutarties BD [15.5](#_bookmark8) punkte nustatyta tvarka, Rangovas ne vėliau kaip Sutarties nutraukimo dieną privalo pasirašytinai perduoti Užsakovui (jei to pageidauja Užsakovas, kartu dalyvaujant Užsakovo paskirtam naujam rangovui) iki Sutarties nutraukimo kokybiškai atliktus Darbus, už kuriuos Užsakovas (atėmęs (įskaitęs) Rangovo Užsakovui pagal šią Sutartį mokėtinas netesybas bei Užsakovo dėl Sutarties nutraukimo patirtus nuostolius) atsiskaito Sutartyje nustatyta tvarka, o Rangovas, Užsakovui pareikalavus, sumoka Užsakovui baudą, lygią 10 (dešimt) procentų nuo bendros Darbų kainos ar Pradinės Sutarties vertės (priklausomai kas taikoma), bei atlygina visus Užsakovo tiesioginius nuostolius, kurių nepadengia paminėta bauda. Užsakovas, siekdamas patenkinti savo reikalavimą dėl Rangovo mokėtinų netesybų ar nuostolių atlyginimo, turi teisę atitinkamai sumai įgyvendinti Rangovo pateiktą Sutarties įvykdymo įsipareigojimų užtikrinimą, jei toks pagal Sutarties sąlygas yra pateiktas.

## Šalys turi teisę nutraukti šią Sutartį vienašališkai nesikreipdamos į teismą, Sutartyje ir Lietuvos Respublikos teisės aktuose numatytais pagrindais ir tvarka.

## Rangovas turi teisę vienašališkai, nesikreipdamas į teismą, prieš 5 (penkias) kalendorines dienas raštu apie tai įspėjęs Užsakovą, nutraukti Sutartį, jeigu:

### Užsakovui ilgiau nei 60 (šešiasdešimt) dienų nepagrįstai vėluojant sumokėti pagal šią Sutartį, ir tokia pradelsta mokėti suma viršija 50.000 EUR (penkiasdešimt tūkstančių eurų);

### Užsakovui yra iškeliama bankroto ar restruktūrizavimo byla, arba bankroto procesas vykdomas ne teismo tvarka, arba Užsakovas yra paskelbiamas ar pasiskelbia nemokiu, arba Užsakovo atžvilgiu yra inicijuotos priverstinio likvidavimo procedūros.

## Rangovui nutraukus Sutartį Sutarties BD [15.8](#_bookmark9) punkte nustatyta tvarka, Rangovas ne vėliau kaip Sutarties nutraukimo dieną privalo pasirašytinai perduoti Užsakovui (jei to pageidauja Užsakovas, kartu dalyvaujant Užsakovo paskirtam naujam rangovui) iki Sutarties nutraukimo kokybiškai atliktus Darbus, už kuriuos Užsakovas atsiskaito Sutartyje nustatyta tvarka, o Užsakovas, Rangovui pareikalavus, atlygina Rangovui pastarojo dėl tokio Sutarties nutraukimo patirtus dokumentais pagrįstus, tiesioginius nuostolius, tačiau tokių atlygintinų nuostolių suma negali viršyti 5 (penkių) procentų nuo likusios Darbų kainos dalies ar likusios Pradinės Sutarties vertės dalies (priklausomai kas taikoma). Jokie kiti Rangovo nuostoliai dėl tokio nutraukimo nėra atlyginami.

## Užsakovas bet kuriuo metu turi teisę vienašališkai, nesant Rangovo kaltės, nesikreipdamas į teismą, nutraukti šią Sutartį prieš 20 (dvidešimt) kalendorinių dienų raštu pranešęs apie tai Rangovui. Tokiu atveju Rangovas ne vėliau kaip Sutarties nutraukimo dieną privalo pasirašytinai perduoti Užsakovui (jei to pageidauja Užsakovas, kartu dalyvaujant Užsakovo paskirtam naujam rangovui) iki Sutarties nutraukimo kokybiškai atliktus Darbus, už kuriuos Užsakovas atsiskaito Sutartyje nustatyta tvarka. Rangovas, gavęs Užsakovo pranešimą apie šios Sutarties nutraukimą, privalo nedelsiant nutraukti visus Darbus, vykdomus pagal šią Sutartį, išskyrus tuos, kurie būtini užtikrinti saugų jau atliktų Darbų rezultato naudojimą.

## Sutartis gali būti nutraukiama Užsakovo ir Rangovo raštišku sutarimu, atsižvelgiant į imperatyvias taikytinų teisės aktų nuostatas.

## Nutraukus šią Sutartį bet kuriai iš Šalių bet kokiu Sutartyje numatytu pagrindu, Rangovas įsipareigoja:

### imtis visų priemonių, siekdamas sumažinti dėl Sutarties nutraukimo jo patiriamus nuostolius;

### kaip įmanoma greičiau po atitinkamos Šalies pranešimo apie Sutarties nutraukimą pateikimo kitai Šaliai, tačiau bet kokiu atveju ne vėliau kaip iki Sutarties nutraukimo dienos, pateikti Užsakovui visus dokumentus, būtinus galutiniam atsiskaitymui pagal šią Sutartį (atliktų Darbų aktus, Sąskaitas ir pan.).

## Užsakovas gali bet kada sustabdyti Darbų ar bet kokios jų dalies vykdymą tokiam laikui ir tokiu būdu, kaip jis mano esant tai reikalinga, esant šiame skyriuje nustatytoms Darbų sustabdymo aplinkybėms, tačiau bet kuriuo atveju ne ilgesniam (suminiam) kaip 6 (šešiems) mėnesių per 12 (dvylikos) mėnesių laikotarpį terminui. Apie Sutarties sustabdymą Rangovas yra informuojamas raštu. Užsakovui taip sustabdžius visus Darbus, Sutartyje numatytas visų Darbų ir/ar Paslaugų užbaigimo terminas (Galutinio perdavimo akto pasirašymo data) yra automatiškai nukeliamas lygiaverčiam terminui. Užsakovui taip sustabdžius tik atitinkamą Darbų dalį, automatiškai lygiaverčiam terminui yra nukeliamas tos Darbų dalies atlikimo terminas, o, jei taip nukeltas atitinkamos Darbų dalies atlikimo terminas pasidaro vėlesnis nei Sutartyje numatytas visų Darbų užbaigimo terminas (Galutinio perdavimo akto pasirašymo data), tai visų Darbų užbaigimo terminas (Galutinio perdavimo akto pasirašymo data) automatiškai nukeliamas iki taip nukelto atitinkamos Darbų dalies atlikimo termino. Joks Sutarties pakeitimas dėl pagal šį punktą nukelto visų Darbų užbaigimo termino (Galutinio perdavimo akto pasirašymo datos) ar nukelto atitinkamos Darbų dalies užbaigimo termino tarp Šalių nėra pasirašomas, nebent to pareikalautų Užsakovas. Sustabdytus Darbus Rangovas atnaujina nedelsiant po atitinkamo raštiško Užsakovo pranešimo. Darbų kaina ar Darbų įkainiai (priklausomai kas taikoma) dėl tokio sustabdymo nėra keičiami. Užsakovas neatlygina Rangovui jokių kitų tokio Darbų sustabdymo kaštų ar nuostolių. Jei sustabdymo laikotarpis trunka ilgiau nei aukščiau šiame punkte nurodytą laikotarpį, Rangovas turi teisę reikalauti leidimo atnaujinti sustabdytų Darbų vykdymą, o, Užsakovui neišdavus leidimo per 10 (dešimt) darbo dienų nuo atitinkamo Rangovo kreipimosi, Rangovas turi teisę nutraukti Sutartį, raštu įspėjęs apie tai Užsakovą ne mažiau kaip prieš 10 (dešimt) kalendorinių dienų. Rangovui taip nutraukus Sutartį, Rangovas ne vėliau kaip Sutarties nutraukimo dieną privalo pasirašytinai perduoti Užsakovui (jei to pageidauja Užsakovas, kartu dalyvaujant Užsakovo paskirtam naujam rangovui) iki Sutarties nutraukimo kokybiškai atliktus Darbus ir/ar Paslaugas, už kuriuos Užsakovas atsiskaito Sutartyje nustatyta tvarka. Jokie kiti Rangovo nuostoliai dėl tokio nutraukimo nėra atlyginami. Galimos Sutarties sustabdymo priežastys:

### Užsakovui būtinas papildomas laikas įvykdyti viešojo pirkimo procedūras, kurių neįvykdžius negalima tęsti Darbų;

### sustabdytas arba nepakankamas Darbų finansavimas;

### susidaro neįprastai nepalankios klimato sąlygos, tai yra, tokios sąlygos, kurios yra neaprašytos Sutarties dokumentuose ir kurių profesionalus bei patyręs statybos darbų Rangovas negalėjo numatyti Pirkimo metu iki pasiūlymų/paraiškos pateikimo termino pabaigos, įvertinęs Lietuvoje viešai skelbiamus klimato duomenis ir prognozes;

### dėl Valdžios institucijų sprendimų ar kitų aplinkybių susidaro darbuotojų ar Prekių trūkumas, kurio profesionalus ir patyręs statybos darbų Rangovas negalėjo numatyti Pirkimo metu iki pasiūlymų/paraiškos pateikimo termino pabaigos;

### Darbų vėlavimą lemia Valdžios institucijų, energijos ar vandens tiekėjų sprendimai, veiksmai arba neveikimas, su sąlyga, kad Rangovas kruopščiai laikosi Valdžios institucijų, energijos ir vandens tiekėjų nustatytų procedūrų ir terminų;

### Darbų vėlavimą lemia Užsakovo, Užsakovo personalo ar Sutarties BD 15.13.4 punkte nenurodytų trečiųjų asmenų, už kuriuos Rangovas neatsako, sprendimai, veiksmai arba neveikimas;

### kitos išimtinės aplinkybės, kurios kartu atitinka visas šias sąlygas: a) jos nebuvo žinomos ir negalėjo būti pagrįstai numatytos Pirkimo vykdymo metu, net jei Rangovas būtų elgęsis kaip protingas, apdairus ir profesionalus statybos darbų vykdytojas; b) jos nepriskirtinos Rangovo prisiimtos rizikos sričiai, t. y. nėra susijusios su Rangovo vidine veikla, pajėgumų planavimu, tiekimo grandine ir pan.; c) jos yra objektyvaus pobūdžio, turėtų analogišką poveikį ir kitam panašioje situacijoje esančiam rangovui ir (ar) užsakovui; d) Rangovas apie tokias aplinkybes nedelsdamas, bet ne vėliau kaip per 3 (tris) darbo dienas nuo jų paaiškėjimo, raštu informavo Užsakovą.

## Nutraukus Sutartį bet kokiu Sutartyje numatytu pagrindu Užsakovas turi teisę pareikalauti, kad Rangovas perduotų Užsakovui Darbų atlikimui įsigytas medžiagas, tokių perduodamų medžiagų kainą įtraukiant į už iki Sutarties nutraukimo atliktus Darbus mokėtiną sumą, ir/arba perduotų Užsakovui Rangovo teises ir pareigas pagal Rangovo atliktus medžiagų Darbų atlikimui užsakymus, Užsakovui kompensuojant Rangovui pastarojo medžiagų tiekėjui sumokėtą avansą (jei toks buvo sumokėtas pagal perimamą užsakymą), tokią sumą įtraukiant į už iki Sutarties nutraukimo atliktus Darbus mokėtiną sumą.

## Sutarties pasibaigimas ar nutraukimas neturi įtakos ginčų nagrinėjimo tvarką nustatančių ir kitų Sutarties sąlygų galiojimui, jeigu šios sąlygos pagal savo esmę išlieka galioti ir po Sutarties pasibaigimo, t. y. kokybės garantijos, atsakomybės ir pan.

# SUTARTIES ĮVYKDYMO UŽTIKRINIMAS. DRAUDIMAS

## Šios Sutarties įvykdymas yra užtikrinamas:

### netesybomis ir nuostolių atlyginimu, kaip tai numatyta Sutartyje;

### Rangovo pateikiamu Sutarties įvykdymo užtikrinimu, jei tai numatyta Pirkimo sąlygose ir Sutarties SD;

### Rangovo pateikiamu avanso grąžinimo užtikrinimu, jei avansas mokamas pagal Sutarties SD nuostatas;

### Rangovo pateikiamu garantinių įsipareigojimų įvykdymo užtikrinimu.

## Šalys pareiškia, kad šioje Sutartyje nustatytos netesybos yra laikomos teisingomis ir pagrįstomis ir sutinka, kad jos nebūtų mažinamos, nepriklausomai nuo to, ar dalis prievolės yra įvykdyta. Šalys taip pat pripažįsta, kad Sutartyje nurodytas netesybų dydis yra laikomas minimalia neginčijama nukentėjusiosios Šalies patirtų nuostolių suma, kurią kita Šalis turi kompensuoti nukentėjusiajai Šaliai dėl Sutarties pažeidimo (nesilaikymo), nereikalaujant nuostolių dydį patvirtinančių įrodymų.

## Sutarties pagrindu Šalies privalomos mokėti netesybos turi būti sumokėtos per 10 (dešimt) kalendorinių dienų nuo joms apmokėti išrašyto dokumento, kuriame pateikiamas reikalavimas sumokėti netesybas, pateikimo dienos. Šios Sutarties pagrindu Šalies privalomi atlyginti nuostoliai turi būti apmokėti per 10 (dešimt) kalendorinių dienų nuo rašytinės pretenzijos pateikimo dienos. Jei šiame punkte minimą dokumentą išrašo Rangovas, tai jis jį Užsakovui pateikia naudodamasis Sąskaitų informacine sistema.

## Nuostolių atlyginimas ir netesybų sumokėjimas neatleidžia Šalies nuo Sutarties nuostatų tinkamo vykdymo.

## Jei Pirkimo sąlygose ir Sutarties SD yra nustatytas reikalavimas Rangovui pateikti Sutarties įvykdymo užtikrinimą, tai taikomos šios sąlygos:

### Sutarties įvykdymo užtikrinimas Rangovo turi būti pateiktas ne vėliau kaip per Sutarties SD numatytą terminą;

### Sutarties įvykdymo užtikrinimo forma (neatšaukiama, pirmo pareikalavimo banko garantija ar draudimo bendrovės išduotas laidavimo draudimas) yra nurodoma Sutarties SD. Sutarties įvykdymo užtikrinimas gali neapimt Rangovo įsipareigojimų dėl netesybų sumokėjimo įvykdymo užtikrinimo;

### Sutarties įvykdymo užtikrinimo dokumentas turi būti Užsakovui priimtino turinio;

### Sutarties įvykdymo užtikrinimas turi būti išduotas Užsakovui priimtino subjekto, tačiau bet kokiu atveju toks subjektas turi būti registruotas Lietuvos Respublikoje ar kitoje Europos Sąjungos valstybėje narėje ar Europos Ekonominės Erdvės valstybėje;

### Sutarties įvykdymo užtikrinimas turi būti pateiktas Sutarties SD nurodytai sumai;

### Sutarties įvykdymo užtikrinimas turi galioti ne trumpiau nei numatoma Galutinio perdavimo akto pasirašymo data plius 60 (šešiasdešimt) dienų. Dėl bet kokių priežasčių pratęsus Darbų užbaigimo terminą arba Rangovui vėluojant užbaigti Darbus Rangovas privalo ne vėliau kaip 10 (dešimt) dienų iki Sutarties įvykdymo užtikrinimo dokumento galiojimo termino pabaigos pratęsti jo galiojimo terminą taip, kad jis galiotų šiame punkte aukščiau nurodytą laikotarpį;

### kartu su tokiu Sutarties įvykdymo užtikrinimo dokumentu Rangovas privalo pateikti Užsakovui įrodymus, kad mokestis bankui už banko garantijos išdavimą arba mokestis draudimo bendrovei už laidavimo draudimo rašto išdavimą (priklausomai kas taikoma), yra sumokėtas.

## Rangovas, pageidaujantis Sutarties BD nustatyta tvarka atgauti pagal Sutarties BD [12.8](#_bookmark7) punktą sulaikytas sumas, o jei toks sulaikymas pagal Sutarties nuostatas nėra taikomas – tuomet iki kreipimosi dėl statybos užbaigimo dokumento Darbų atžvilgiu gavimo (o jei tokio dokumento pagal taikytinus teisės aktus Darbų atžvilgiu gauti neprivaloma – iki Galutinio perdavimo akto pasirašymo), privalo pateikti Užsakovui Rangovo garantinių įsipareigojimų įvykdymo užtikrinimą tokiomis sąlygomis:

### garantinių įsipareigojimų įvykdymo užtikrinimo forma (besąlyginė, neatšaukiama, pirmo pareikalavimo banko garantija ar draudimo bendrovės išduotas laidavimo draudimas) yra nurodoma Sutarties SD;

### garantinių įsipareigojimų įvykdymo užtikrinimo dokumentas turi būti Užsakovui priimtino turinio, apimantis Rangovo bankrotą ir nemokumą, garantinio laikotarpio prievolių netinkamą įsipareigojimų vykdymą ar nevykdymą, garantinio laikotarpio draudimo suma - ne mažesnei kaip 5 proc. faktinės galutinės visų Darbų kainos su PVM;

### garantinių įsipareigojimų įvykdymo užtikrinimas turi būti išduotas Užsakovui priimtino subjekto, tačiau bet kokiu atveju toks subjektas turi būti registruotas Lietuvos Respublikoje ar kitoje Europos Sąjungos valstybėje narėje ar Europos Ekonominės Erdvės valstybėje;

### garantinių įsipareigojimų įvykdymo užtikrinimas turi būti pateiktas Sutarties SD nurodytai sumai;

### garantinių įsipareigojimų įvykdymo užtikrinimas turi galioti ne trumpiau nei 3 (trys) metai nuo Galutinio perdavimo akto pasirašymo dienos;

### kartu su tokiu garantinių įsipareigojimų įvykdymo užtikrinimo dokumentu Rangovas privalo pateikti Užsakovui įrodymus, kad mokestis bankui už banko garantijos išdavimą arba mokestis draudimo bendrovei už laidavimo draudimo rašto išdavimą (priklausomai kas taikoma), yra sumokėtas.

## Nebent Sutarties SD būtų numatyta kitaip arba imperatyvios taikytinų teisės aktų normos numatytų kitaip, Rangovas, su Užsakovu raštu suderinęs draudimo sutarties sąlygas, iki faktinių statybos darbų vykdymo statybvietėje pradžios Darbų vertei (t. y. Darbų kainai ar Pradinei Sutarties vertei (Darbų daliai), priklausomai kas taikoma) Užsakovui priimtinoje draudimo bendrovėje apdraudžia Užsakovo ir Rangovo turtinius nuostolius, atsiradusius Darbams laikotarpiui iki Galutinio perdavimo akto pasirašymo dienos, statybos visų rizikų draudimo sutartimi (CAR draudimas). Sudaręs tokią draudimo sutartį, draudimo liudijimo (poliso) kopiją kartu su mokesčio draudimo bendrovei už draudimo poliso išdavimą sumokėjimą patvirtinančiu dokumentu Rangovas pateikia Užsakovui. Rangovas bus atsakingas už jo patirtų nuostolių, kurių atlyginimo būtų prašoma pagal tokią draudimo sutartį, įrodymą. Rangovo nuostoliai atlyginami tik tiek, kiek juos atlygina draudimo bendrovė.

## Jei pagal Sutarties SD nuostatas į Rangovo Darbų apimtį patenka teikimas, tai Rangovas privalo užtikrinti, kad Projekto rengėjas ne vėliau kaip per 10 (dešimt) dienų po šios Sutarties pasirašymo savo sąskaita Užsakovui priimtinoje draudimo bendrovėje apdraustų Statinio projektuotojo civilinę atsakomybę privalomuoju draudimu žemiau nurodytomis sąlygomis, bei pateikti Užsakovui civilinės atsakomybės privalomojo draudimo liudijimo (poliso) ir mokestinio pavedimo, patvirtinančio draudimo įmokos ar jos dalies sumokėjimą, kopijas:

### draudimo objektas – Statinio projektuotojo profesinė civilinė atsakomybė už žalą (tame tarpe neturtinę), padarytą tretiesiems asmenims, įskaitant Užsakovą, kuri atsirado ar pasireiškė draudimo sutarties galiojimo metu ir laikotarpiu iki Lietuvos Respublikos civilinio kodekso 6.698 str. 1 d. 1 p. nurodyto garantinio termino pabaigos dėl netinkamai atliktų Objekto projektavimo ir/ar netinkamo kitų su Projekto rengimu susijusių prievolių pagal šią Sutartį vykdymo;

### draudimo suma – ne mažiau kaip Sutarties SD nurodyta suma vienam draudžiamajam įvykiui;

### draudimo apsaugos terminas – nuo Projekto rengimo pradžios iki ne trumpiau kaip Lietuvos Respublikos civilinio kodekso 6.698 str. 1 d. 1 p. nurodyto garantinio termino pabaigos;

### draudimo sutarties galiojimo terminas – nuo Projekto rengimo pradžios iki ne trumpiau kaip sutartos Projekto parengimo ir patvirtinimo iš Užsakovo bei Techninio Prižiūrėtojo pusės dienos;

### naudos gavėjas – Užsakovas;

### maksimali besąlyginė išskaita (franšizė) – ne daugiau kaip 3.000,00 EUR (trys tūkstančiai eurų).

## Rangovas, su Užsakovu raštu suderinęs draudimo sutarties sąlygas iki faktinių statybos darbų vykdymo statybvietėje pradžios privalo savo sąskaita Užsakovui priimtinoje draudimo bendrovėje apdrausti Rangovo, kaip statybos darbų rangovo, civilinę atsakomybę privalomuoju draudimu žemiau nurodytomis sąlygomis bei pateikti Užsakovui civilinės atsakomybės draudimo liudijimo (poliso) ir mokestinio pavedimo, patvirtinančio draudimo įmokos ar jos dalies sumokėjimą, kopijas:

### draudimo objektas – Rangovo turtiniai interesai, susiję su Rangovo civiline atsakomybe už žalą, padarytą tretiesiems asmenims, įskaitant Užsakovą, kuri atsirado draudimo sutarties galiojimo metu ir 2 (du) metus po to, dėl draudimo sutarties galiojimo metu atliekamų ir/ar atliktų apdraustų darbų;

### draudimo suma - ne mažiau kaip Sutarties SD nurodyta suma vienam draudžiamajam įvykiui;

### draudimo sutarties galiojimo terminas – nuo statybos darbų pradžios iki ne trumpiau kaip Darbų vykdymo grafike numatytos Galutinio perdavimo akto pasirašymo dienos plius 2 (du) metai;

### naudos gavėjas – Užsakovas;

### maksimali besąlyginė išskaita (franšizė) – ne daugiau kaip 2.900 EUR;

### jeigu Darbų vykdymo grafike numatytą dieną Galutinis perdavimo aktas nėra pasirašomas, Rangovas ne vėliau kaip tą pačią dieną privalo savo sąskaita pratęsti (atnaujinti) draudimo sutartį tokiam terminui, kad jis atitiktų numatytus reikalavimus, ir pateikti Užsakovui tai patvirtinančius dokumentus.

## Tuo atveju, jei pagal šios Sutarties sąlygas ir tvarką pasikeičia Rangovo įsipareigojimai pagal Sutartį (tame tarpe bendra Darbų kaina ir/ar Darbų atlikimo terminai), Rangovas įsipareigoja laiku apie tai informuoti Rangovo įsipareigojimų įvykdymo užtikrinimo dokumentus pateikusį subjektą bei numatytus draudimus išdavusį draudiką bei ne vėliau kaip per 10 (dešimt) dienų po tokio pasikeitimo pateikti Užsakovui pagal šį Sutarties BD skyrių pateiktus užtikrinimo ir draudimo dokumentus, pakoreguotus taip, kad būtų atspindėti Rangovo įsipareigojimų pagal Sutartį pasikeitimai (t. y. kad tokie Rangovo įsipareigojimų pagal Sutartį pasikeitimai būtų apsaugoti pateiktais užtikrinimais ir draudimo dokumentais).

# ŠALIŲ ATSAKOMYBĖ

## Už savo sutartinių įsipareigojimų nevykdymą ar netinkamą vykdymą Šalys atsako šioje Sutartyje ir teisės aktuose nustatyta tvarka.

## Šalis atleidžiama nuo civilinės atsakomybės, jei ji įrodo, kad Sutartis neįvykdyta dėl aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui (nenugalimos jėgos aplinkybės). Šalys nenugalimos jėgos (*force majeure*) aplinkybes supranta taip, kaip jas reglamentuoja Lietuvos Respublikos civilinio kodekso 6.212 straipsnis ir Lietuvos Respublikos Vyriausybės 1996 m. liepos 15 d. nutarimu Nr. 840 patvirtintos „Atleidimo nuo atsakomybės, esant nenugalimos jėgos (*force majeure*) aplinkybėms, taisyklės” tiek, kiek jos neprieštarauja Lietuvos Respublikos civiliniam kodeksui. Apie šių aplinkybių atsiradimą Šalis kitą Šalį privalo informuoti per 3 (tris) darbo dienas nuo tokių aplinkybių atsiradimo ar nuo sužinojimo (arba turėjimo sužinoti) apie jų atsiradimą. Šalių įsipareigojimų vykdymas atidedamas nenugalimos jėgos aplinkybių egzistavimo laikotarpiui.

## Šalis, prašanti ją atleisti nuo atsakomybės, turi pateikti įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas.

## Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.

## Jei nenugalimos jėgos aplinkybės tęsiasi ilgiau kaip 2 (du) mėnesius, bet kuri iš Šalių turi teisę vienašališkai nutraukti šią Sutartį, apie tai įspėjusi kitą šalį prieš 15 (penkiolika) dienų. Tokiu atveju Užsakovas atlygina Rangovui už iki to laiko tinkamai atliktus Darbus.

# KONFIDENCIALI INFORMACIJA

## Ši Sutartis, jos priedai ir atlikti Sutarčių pakeitimai, išskyrus informaciją, kuri pagal teisės aktus yra laikoma konfidencialia, nėra laikomi konfidencialiais ir bus viešinami Centrinėje viešųjų pirkimų informacinėje sistemoje.

## Šalys susitaria laikyti informaciją, kuri pagal teisės aktus yra laikoma konfidencialia, paslaptyje neterminuotai, neatsižvelgiant į tai, ar ta informacija pateikiama žodžiu ar raštu. Šalys susitaria neatskleisti konfidencialios informacijos, kuri pagal teisės aktus yra laikoma konfidencialia, jokiai trečiai šaliai be išankstinio raštiško ją pateikusios Šalies sutikimo, taip pat nenaudoti tokio pobūdžio konfidencialios informacijos asmeniniams ar trečiųjų asmenų poreikiams, išskyrus atvejus, kai tą daryti įpareigoja įstatymai ar, kai tokia informacija turi būti atskleista teisės, finansų ar kitos srities specialistui, ar patarėjui, ar paskolos davėjui.

## Visa Užsakovo Rangovui suteikta informacija yra laikoma konfidencialia, nebent Užsakovas raštu patvirtins, kad tam tikra pateikta informacija nėra konfidenciali.

## Asmuo, kuriam Šalis atskleidžia konfidencialią informaciją, turi prisiimti konfidencialumo įsipareigojimus pagal šio skyriaus nuostatas ir naudoti tokią informaciją tik tam tikslui, kuriam ji buvo suteikta. Šio straipsnio nuostatos netaikomos informacijai, kuri yra ar tampa prieinama viešai arba gauta atskleidus ar turi būti atskleista pagal teisės aktų reikalavimus. Kartu su Darbais patiekiamų prekių tiekimo ir naudojimo instrukcijos, kita panašaus pobūdžio informacija, taip pat nelaikoma konfidencialia informacija. Šalis, pažeidusi šioje Sutartyje numatytus įsipareigojimus – saugoti konfidencialią informaciją ir jos neatskleisti, privalo atlyginti kitai Šaliai šios Sutarties pažeidimu padarytus nuostolius bei imtis visų protingų veiksmų, kad per trumpiausią laikotarpį ištaisytų tokio atskleidimo pasekmes.

## Šalys žino, sutinka ir įsipareigoja neskleisti, negarsinti, neperduoti tretiesiems asmenims konfidencialios informacijos, šia informacija naudotis tik Sutarties įvykdymo tikslui, o pasibaigus Sutarties galiojimui ar Sutartį nutraukus – grąžinti konfidencialią informaciją kitai Šaliai ar pateiktą informaciją sunaikinti.

## Šalis, pažeidusi Sutartyje numatytą konfidencialumo pareigą, įsipareigoja pagal pagrįstą kitos Šalies reikalavimą sumokėti 5 000 EUR (penkių tūkstančių eurų) baudą ir atlyginti visus kitos Šalies patirtus tiesioginius ir netiesioginius nuostolius, kiek jų nepadengia numatyta bauda.

## Visą informaciją, gautą Sutarties vykdymo metu, Užsakovas gali naudoti savo vykdomos veiklos tikslais ir tai nebus laikoma pažeidimu.

## Jei numatyta Sutarties SD, Rangovas turės pasirašyti atskirą konfidencialumo susitarimą, kuriame gali būti nustatytos kitos konfidencialią informaciją reglamentuojančios nuostatos.

# BAIGIAMOSIOS NUOSTATOS

## Šalys sutinka, kad teisės aktų nustatyta tvarka reorganizavus Užsakovo įmonę ar pasikeitus Užsakovo teisiniam statusui, be raštiško Rangovo sutikimo Užsakovo teisių ir pareigų perėmėjas nuo teisių ir pareigų perėmimo momento tampa Sutarties Šalimi, perimančia visas šios Sutarties pagrindu Užsakovo prisiimtas teises ir pareigas. Šalys pareiškia ir patvirtina, kad toks Užsakovo teisių ir pareigų perėjimas nėra novacija pagal Lietuvos Respublikos civilinio kodekso VI knygos I dalies trečiojo skirsnio nuostatas ir pats savaime neturi įtakos Sutarties galiojimui. Šalys sutinka, kad apie šiame punkte nustatytą teisių ir pareigų perėmimą Užsakovas arba jo teisių ir pareigų perėmėjas Rangovą informuoja teisės aktų nustatyta tvarka ir Šalys atskiro Sutarties pakeitimo nesudaro.

## Šalis neturi teisės perduoti savo teisių ir įsipareigojimų pagal šią Sutartį trečiajam asmeniui be išankstinio raštiško kitos Šalies sutikimo. Šis ribojimas netaikomas tais atvejais, kuomet dėl Užsakovo funkcijų ar jų dalies perdavimo šios Sutarties pagrindu Užsakovui kylančios teisės ir pareigos perduodamos kitai perkančiajai organizacijai / perkančiajam subjektui – Užsakovo asocijuotiems asmenims, atitinkantiems bent vieną iš Lietuvos Respublikos pelno mokesčio įstatymo 2 straipsnio 8 dalyje (aktuali redakcija) įtvirtintų kriterijų.

## Visi pranešimai ir kita informacija tarp Šalių pagal šią Sutartį atliekami raštu ir laikomi tinkamai pateiktais, jei įteikti asmeniškai, siunčiami per kurjerį, registruotu paštu ar el. paštu Sutarties SD atitinkamame priede nurodytais Šalių adresais.

## Šalys bendravimui paskiria kontaktinius asmenis, kurių duomenys nurodomi atitinkamame Sutarties SD priede*.*

## Kiekviena Šalis privalo per 5 (penkias) darbo dienas pranešti kitai Šaliai apie Sutarties SD nurodytų adreso, rekvizitų, kontaktinių asmenų pasikeitimą. Iki informavimo apie adreso pasikeitimą, visi šioje Sutartyje nurodytu adresu išsiųsti pranešimai ir kita korespondencija laikomi įteiktais tinkamai.

## Visus Šalių tarpusavio santykius, atsirandančius iš šios Sutarties ir neaptartus jos sąlygose, reglamentuoja Lietuvos Respublikos įstatymai ir kiti teisės aktai.

## Visus ginčus dėl šios Sutarties vykdymo Šalys įsipareigoja spręsti derybomis. Jeigu Šalys šių ginčų negali išspręsti derybomis, jie sprendžiami Lietuvos Respublikos teismuose teisės aktų nustatyta tvarka.

## Jeigu kuri nors šios Sutarties nuostata yra ar tampa iš dalies ar visiškai negaliojančia, ji nedaro negaliojančiomis likusių šios Sutarties nuostatų. Tokiu atveju Šalys susitaria dėti visas pastangas, kad negaliojanti nuostata būtų pakeista teisiškai veiksminga norma, kuri, kiek įmanoma, turėtų tą patį teisinį ir ekonominį rezultatą kaip ir pakeistoji norma.

## Ši Sutartis sudaryta dviem vienodą teisinę galią turinčiais egzemplioriais, po vieną kiekvienai Šaliai.

# KITOS SĄLYGOS

## Šalys sutaria, jog Sutarties vykdymo metu Rangovas Užsakovui teikia su Darbų atlikimu susijusius dokumentus bei kitą medžiagą lietuvių kalba, tik esant atskiram Užsakovo sutikimui techninė įrenginių/medžiagų/įrangos dokumentacija gali būti pateikta Rangovo ir anglų kalba. Jei atitinkami dokumentai bei kita medžiaga, reikalingi Darbų atlikimui, yra pateikiama kita kalba nei lietuvių, tokiu atveju Rangovas prie šių dokumentų privalo pridėti vertimą atlikusio asmens parašu patvirtintą dokumento vertimą į lietuvių kalbą.

## Tuo atveju, jeigu Rangovas nesilaikys Sutarties BD [20.1](#_bookmark10) punkte nurodytų reikalavimų (dokumentus pateiks ne lietuvių kalba ir prie šių dokumentų nebus pridėtas vertimą atlikusio asmens parašu patvirtintas dokumentas į lietuvių kalbą), Užsakovas turės teisę be atskiro pranešimo išsiversti minėtus dokumentus savo sąskaita ir tokiu atveju mokėtiną už atliktus Darbus sumą sumažins turėtų faktinių išlaidų, susijusių su vertimo paslaugomis, suma.

## Sudarydamos šią Sutartį Šalys patvirtina, kad supranta, jog nuo 2018 m. gegužės 25 d. yra tiesiogiai taikomas 2016 m. balandžio 27 d. priimtas Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo (toliau – **Reglamentas**) (su vėlesniais pakeitimais ir papildymais). Šalys patvirtina, kad jeigu siekiant užtikrinti tinkamą Sutarties vykdymą bus tvarkomi asmens duomenys, Šalys įsipareigoja sudaryti atskirą susitarimą dėl duomenų tvarkymo, kuriuo nustato duomenų tvarkymo dalyką ir trukmę, duomenų tvarkymo pobūdį ir tikslą, asmens duomenų rūšis ir duomenų subjektų kategorijas bei duomenų tvarkytojo ar valdytojo prievoles ir teises.

## Jeigu poreikis tvarkyti asmens duomenis paaiškėja po Sutarties sudarymo, Šalys įsipareigoja nedelsiant sudaryti papildomą susitarimą dėl duomenų tvarkymo prie Sutarties ir imtis kitų būtinų priemonių siekiant užtikrinti atitiktį Reglamento reikalavimams. Šalys pripažįsta, kad papildomo susitarimo dėl duomenų tvarkymo pasirašymas nebus laikomas esminiu šios Sutarties sąlygų pakeitimu.

1. https://www.teisesakturegistras.lt/portal/lt/legalAct/35e281a0b0c711ec8d9390588bf2de65/asr [↑](#footnote-ref-2)